c: application/epub+zip

text:
Zamkatimu
© 2014 Watch Tower Bible and Tract Society of Pennsylvania
Tsanzirani Chikhulupiriro cha Mose
TSAMBA 3 • NYIMBO: 33, 133
TSAMBA 8 • NYIMBO: 81, 132
TSAMBA 17 • NYIMBO: 62, 106
Limbani Mtima, Yehova Akuthandizani
TSAMBA 22 • NYIMBO: 22, 95
Yehova Amaona Mavuto Athu N’kutithandiza
TSAMBA 27 • NYIMBO: 69, 120
▪ Tsanzirani Chikhulupiriro cha Mose
▪ Kodi ‘Mukuona Wosaonekayo’?
Mwa chikhulupiriro, Mose ankatha kuona zinthu zosaoneka. Nkhani ziwirizi zikufotokoza mmene ifeyo tingasonyezere chikhulupiriro ngati Mose n’kupitiriza “kupirira moleza mtima ngati kuti tikuona Wosaonekayo.”—Aheb. 11:27.
▪ Simungatumikire Ambuye Awiri
▪ Limbani Mtima, Yehova Akuthandizani
Anthu ambirimbiri padziko lonse akupita m’mayiko ena kukafuna ntchito. Ambiri amasiya amuna kapena akazi awo komanso ana. Nkhanizi zitithandiza kumvetsa zimene Yehova akufuna kuti tizichita pokwaniritsa udindo wathu wosamalira banja komanso mmene amatithandizira kuti tikwaniritse udindo umenewu.
▪ Yehova Amaona Mavuto Athu N’kutithandiza
Tikamawerenga mawu akuti “maso a Yehova ali paliponse,” ena amaganiza kuti Mulungu amatiyang’anitsitsa kuti aone zimene tikulakwitsa n’kutilanga. Zimenezi zimachititsa kuti asamafune kumutumikira. (Miy. 15:3) Koma nkhaniyi itithandiza kuona njira 5 zosonyeza mmene timapindulira, Yehova akamatiyang’ana.
13 Madalitso Amene Ndapeza mu Utumiki wa Nthawi Zonse
PATSAMBA LOYAMBA: M’bale akulalikira kwa munthu amene akumumeta tsitsi ku Istanbul, ndipo akum’patsa kabuku kakuti Uthenga Wabwino
75,627,384
2,312
1,632
Ayenera kulalikira anthu 32,711
Kuchokera mu 2004 chiwerengero cha apainiya okhazikika ku Turkey chawonjezeka ndi 165%
“Mwa chikhulupiriro, Mose atakula anakana kutchedwa mwana wa mwana wamkazi wa Farao.”—AHEB. 11:24.
1, 2. (a) Kodi Mose ali ndi zaka 40 anasankha kuchita chiyani? (Onani chithunzi pamwambapa.) (b) N’chifukwa chiyani Mose anasankha kuvutikira limodzi ndi anthu a Mulungu?
MOSE analeredwa m’banja lachifumu ndipo ankadziwa zinthu zabwino zimene zinali ku Iguputo. Iye ankaona nyumba zikuluzikulu za anthu olemera komanso “anaphunzira nzeru zonse za Aiguputo” monga luso losiyanasiyana, masamu ndi maphunziro ena a sayansi. (Mac. 7:22) Iye akanatha kukhala ndi chuma, udindo komanso zinthu zina zimene Aiguputo ena sakanazipeza.
2 Koma ali ndi zaka 40, Mose anachita zinthu zimene zinadabwitsa kwambiri banja lachifumu limene linkamulera. Iye anasankha kuchoka m’banja lachifumu. Kodi anangokhala ngati munthu wamba wa ku Iguputo? Ayi. Iye anasankha kukhala ndi anthu a mtundu wake amene anali akapolo. N’chifukwa chiyani anachita zimenezi? Mose anali ndi chikhulupiriro. (Werengani Aheberi 11:24-26.) Chifukwa cha chikhulupiriro, Mose sankangoona zinthu zooneka. Iye ankakhulupirira Yehova “Wosaonekayo” ndipo ankadziwa kuti malonjezo ake onse adzakwaniritsidwa.—Aheb. 11:27.
3. Kodi tikambirana mafunso ati m’nkhaniyi?
3 Ifenso tisamangoona zinthu zooneka koma tiyenera kukhala “ndi chikhulupiriro.” (Aheb. 10:38, 39) Kukambirana nkhani ya Mose, yomwe ili pa Aheberi 11:24-26, kungalimbitse chikhulupiriro chathu. Tikamakambirana nkhaniyi, tipeza mayankho a mafunso otsatirawa: Kodi chikhulupiriro chinathandiza bwanji Mose kukana zilakolako za thupi? Pamene ankanyozedwa, kodi chikhulupiriro chinamuthandiza bwanji kuyamikira mwayi wautumiki umene anali nawo? Nanga n’chifukwa chiyani ankayang’anitsitsa “pamphoto imene adzalandire”?
4. Kodi Mose anazindikira chiyani zokhudza ‘zosangalatsa zauchimo’?
4 Chifukwa cha chikhulupiriro, Mose anazindikira kuti ‘zinthu zosangalatsa zauchimo’ ndi zosakhalitsa. Koma anthu ena akanatha kuganiza kuti ngakhale kuti Aiguputo ankalambira mafano komanso kukhulupirira mizimu, ulamuliro wawo unali wamphamvu padziko lonse pamene anthu a Mulungu anali akapolo. Koma Mose ankadziwa kuti Mulungu angasinthe zinthu. Ngakhale kuti anthu ochita zofuna zawo ankaoneka kuti zinthu zikuwayendera, Mose ankadziwa kuti anthu oipa alibe tsogolo. Choncho iye sanakopeke ndi “zinthu zosangalatsa koma zosakhalitsa zauchimo.”
5. N’chiyani chingatithandize kukana “zinthu zosangalatsa koma zosakhalitsa zauchimo”?
5 Kodi mungakane bwanji “zinthu zosangalatsa koma zosakhalitsa zauchimo”? Musaiwale kuti zosangalatsa zauchimo ndi zakanthawi. Chikhulupiriro chanu chingakuthandizeni kuona kuti “dziko likupita limodzi ndi chilakolako chake.” (1 Yoh. 2:15-17) Muziganizira zimene zidzachitikire anthu osalapa. Iwo ali “pamalo oterera . . . kuti awonongeke.” (Sal. 73:18, 19) Tikamayesedwa kuti tichite zoipa, tiyenera kudzifunsa kuti, ‘kodi ndikufuna kuti tsogolo langa lidzakhale lotani?’
6. (a) N’chifukwa chiyani Mose anakana “kutchedwa mwana wa mwana wamkazi wa Farao”? (b) N’chifukwa chiyani tinganene kuti Mose anasankha bwino?
6 Chikhulupiriro chimene Mose anali nacho chinamuthandizanso posankha zochita pa moyo wake. Baibulo limati: “Mwa chikhulupiriro, Mose atakula anakana kutchedwa mwana wa mwana wamkazi wa Farao.” (Aheb. 11:24) Mose sanaganize kuti angathe kutumikira Mulungu kunyumba yachifumu komweko ndi kumagwiritsa ntchito chuma chake komanso udindo womwe akanakhala nawo kuthandiza Aisiraeli anzake. M’malomwake, Mose ankakonda Yehova ndi mtima wake wonse, moyo wake wonse, ndi mphamvu zake zonse. (Deut. 6:5) Zimene Mose anasankhazi zinamuthandiza kupewa mavuto aakulu. Chuma chambiri cha Aiguputo chimene Mose anachisiya chinadzatengedwa ndi Aisiraeli. (Eks. 12:35, 36) Farao anachititsidwa manyazi kenako anaphedwa. (Sal. 136:15) Koma Mose sanaphedwe ndipo Mulungu anamugwiritsa ntchito kutsogolera anthu ake kuti atuluke mu Iguputo. Iye anachita zaphindu pa moyo wake.
7. (a) Malinga ndi lemba la Mateyu 6:19-21, n’chifukwa chiyani tiyenera kuganizira za m’tsogolo osati za moyo uno wokha? (b) Fotokozani zimene mlongo wina anachita, zomwe zikusonyeza kusiyana kwa zinthu zakuthupi ndi chuma chauzimu.
7 Ngati ndinu mtumiki wa Yehova wachinyamata, kodi chikhulupiriro chingakuthandizeni bwanji posankha ntchito? Mungachite bwino kuganizira zimene mukufuna kudzachita m’tsogolo. Kukhulupirira malonjezo a Mulungu n’kumene kungakuthandizeni kuti musunge chuma chosawonongeka osati chakanthawi. (Werengani Mateyu 6:19-21.) Mtsikana wina dzina lake Sophie anali katswiri wovina ndipo anafunika kusankha zochita pa moyo wake. Anali ndi mwayi wolipiriridwa sukulu ndiponso wogwira ntchito yapamwamba m’magulu a zovinavina ku United States. Iye anati: “Ndinkasangalala anthu akamandichemerera. Ndinkaona kuti palibenso angandipose. Koma mumtimamu sindinkamva bwino.” Kenako Sophie anaonera vidiyo ina ya achinyamata. (Young People Ask—What Will I Do With My Life?) Iye anati: “Ndinazindikira kuti ndinasinthanitsa kutumikira Yehova mokhulupirika ndi kutchuka m’dzikoli. Nditapemphera kuchokera pansi pa mtima ndinasiya zovinazo.” Kodi iye amamva bwanji ndi zimene anasankhazi? Iye ananena kuti: “Sindimasiriranso zimene ndinkachita poyamba. Panopa ndine wosangalala kwambiri ndipo ndikuchita upainiya limodzi ndi mwamuna wanga. Si ife otchuka ndiponso si ife olemera. Koma sindimanong’oneza bondo ngakhale pang’ono chifukwa tikutumikira Yehova. Tilinso ndi anthu omwe timaphunzira nawo Baibulo komanso tili ndi zolinga zauzimu.”
8. Kodi ndi malangizo ati a m’Baibulo omwe angathandize wachinyamata kusankha zochita pa moyo wake?
8 Yehova amadziwa zimene zingatithandize. Mose anati: “Kodi Yehova Mulungu wanu akufuna kuti muzichita chiyani, koposa kuopa Yehova Mulungu wanu kuti muziyenda m’njira zake zonse, kukonda ndi kutumikira Yehova Mulungu wanu ndi mtima wanu wonse, ndi moyo wanu wonse, kuti muzisunga malamulo a Yehova ndi mfundo zake zimene ndikukupatsani lero, kuti zinthu zikuyendereni bwino?” (Deut. 10:12, 13) Ngati ndinu wachinyamata, sankhani ntchito imene ingakuthandizeni kukonda Yehova ndiponso kumutumikira ndi “mtima wanu wonse.” Mukatero ‘zinthu zidzakuyenderani bwino.’
9. N’chifukwa chiyani mwina Mose anavutika kuti avomere utumiki umene anapatsidwa?
9 Mose ankaona “kutonzedwa kwake monga Wodzozedwa kukhala chuma chochuluka kuposa chuma cha Iguputo.” (Aheb. 11:26) Mose anali “Wodzozedwa” chifukwa chakuti anasankhidwa ndi Mulungu kuti atsogolere Aisiraeli potuluka mu Iguputo. Iye ankadziwa kuti utumiki umenewu ukhala wovuta komanso anthu ena ‘azimutonza.’ Pa nthawi ina, Mwisiraeli wina anamutonza kuti: “Anakuika iwe ndani kukhala kalonga ndi woweruza wathu?” (Eks. 2:13, 14) Nayenso Moseyo pa nthawi ina anafunsa Yehova kuti: “Farao akandimvera bwanji?” (Eks. 6:12) Kuti alimbe mtima, Mose anafotokozera Yehova zonse zimene zinkamuchititsa mantha komanso zimene zinkamudetsa nkhawa. Kodi Yehova anamuthandiza bwanji?
10. Kodi Yehova anathandiza bwanji Mose kuti akwanitse utumiki umene anamupatsa?
10 Choyamba, Yehova anauza Mose kuti: “Ndidzakhala nawe.” (Eks. 3:12) Chachiwiri, Yehova anamufotokozera tanthauzo la dzina lake. Anati: “Ndidzakhala amene ndidzafune kukhala.”* (Eks. 3:14) Chachitatu, Mulungu anapatsa Mose mphamvu yoti azichita zozizwitsa potsimikizira kuti watumidwadi ndi Mulungu. (Eks. 4:2-5) Chachinayi, Yehova anasankha Aroni kuti aziyenda ndi Mose komanso azimulankhulira pogwira ntchitoyi. (Eks. 4:14-16) Chakumapeto kwa moyo wake, Mose anatsimikizira kuti Yehova amathandiza atumiki ake kuti akwanitse utumiki uliwonse umene wawapatsa. N’chifukwa chake anauza Yoswa kuti: “Yehova ndi amene akuyenda patsogolo panu. Iye adzapitiriza kuyenda nanu. Sadzakutayani kapena kukusiyani ngakhale pang’ono. Choncho musaope kapena kuchita mantha.”—Deut. 31:8.
11. N’chifukwa chiyani Mose ankaona kuti utumiki wake ndi wofunika kwambiri?
11 Yehova anathandiza Mose kuona kuti utumiki wake ndi wofunika kwambiri. Ankaona kuti utumikiwo uli ngati “chuma chochuluka kuposa chuma cha Iguputo.” Ndipotu kutumikira Farao kunalibe phindu lililonse tikakuyerekezera ndi kutumikira Mulungu Wamphamvuyonse. N’chimodzimodzinso ndi kukhala kalonga wa Iguputo tikakuyerekezera ndi kukhala “wodzozedwa” wa Yehova. Mose anadalitsidwa chifukwa choona kuti utumiki wake ndi wofunika kwambiri. Yehova anali mnzake weniweni ndipo anam’patsa mphamvu zochita “zinthu zazikulu ndi zoopsa” pamene ankatsogolera Aisiraeli kupita m’Dziko Lolonjezedwa.—Deut. 34:10-12.
12. Kodi Yehova watipatsa utumiki uti umene tiyenera kuuona kuti ndi wofunika kwambiri?
12 Ifenso Yehova watipatsa utumiki kudzera mwa Mwana wake, ngati mmene anachitira ndi mtumwi Paulo ndi ena. (Werengani 1 Timoteyo 1:12-14.) Tonsefe tapatsidwa ntchito yolengeza uthenga wabwino. (Mat. 24:14; 28:19, 20) Ena akuchita utumiki wa nthawi zonse. Abale ena obatizidwa akutumikira monga akulu komanso atumiki othandiza mumpingo. Koma achibale anu omwe si Mboni komanso anthu ena angaone ngati kuchita utumiki umenewu n’kungotaya nthawi kapena angakunyozeni chifukwa cha mtima wanu wodzipereka. (Mat. 10:34-37) Zimenezi zingachititse kuti muyambe kuona utumiki wanu ngati wosathandiza kapena kuona kuti simungaukwanitse. Kodi chikhulupiriro chingakuthandizeni bwanji ngati zimenezi zitakuchitikirani?
13. Kodi Yehova amatithandiza bwanji kuti tikwanitse utumiki wathu?
13 Muzipemphera kwa Yehova ndipo muzikhulupirira kuti akuthandizani. Muuzeni zinthu zonse zimene zikukudetsani nkhawa. Pajatu Yehova ndi amene wakupatsani utumikiwo, ndipo mofanana ndi Mose adzakuthandizani kuti muukwanitse. Choyamba, Yehova akukutsimikizirani kuti: “Ndikulimbitsa. Ndithu ndikuthandiza. Ndikugwira mwamphamvu ndi dzanja langa lamanja lachilungamo.” (Yes. 41:10) Chachiwiri, akukukumbutsani kuti malonjezo ake ndi odalirika. Iye akuti: “Ineyo ndalankhula ndipo ndidzazichita. Ndakonza zimenezi ndipo ndidzazichitadi.” (Yes. 46:11) Chachitatu, Yehova adzakupatsani “mphamvu yoposa yachibadwa” kuti mukwanitse utumiki wanu. (2 Akor. 4:7) Chachinayi, Yehova wakupatsani abale ndi alongo padziko lonse kuti akuthandizeni kupirira pamene mukuchita utumiki wanu. Abale ndi alongo amenewa ‘adzakutonthozani ndi kukulimbikitsani.’ (1 Ates. 5:11) Mukaona mmene Yehova akukuthandizirani kuti mukwanitse utumiki wanu, mudzayamba kumukhulupirira kwambiri ndipo utumiki wanu mudzauona kuti ndi wofunika kuposa chilichonse m’dzikoli.
14. N’chifukwa chiyani Mose sankakayikira zoti adzalandira mphoto?
14 Mose ‘ankayang’anitsitsa pamphoto imene adzalandire.’ (Aheb. 11:26) Iye ankachita zinthu moganizira za m’tsogolo ngakhale kuti sankadziwa zonse. Mofanana ndi Abulahamu, Mose ankadziwa kuti Mulungu akhoza kuukitsa akufa. (Luka 20:37, 38; Aheb. 11:17-19) Chifukwa choganizira mphoto imene adzalandire, Mose sankaona ngati wangotaya nthawi kukhala zaka 40 ku Midiyani komanso zaka zina 40 m’chipululu. N’zoona kuti sankadziwa zonse zimene Mulungu adzachite pokwaniritsa malonjezo ake koma chikhulupiriro chinamuthandiza kuti athe kuona zosaonekazo.
15, 16. (a) N’chifukwa chiyani tiyenera kuganizira kwambiri mphoto imene tidzalandire? (b) Kodi ndi zinthu ziti zimene inuyo mukuyembekezera mwachidwi m’dziko latsopano?
15 Kodi inunso ‘mumayang’anitsitsa pamphoto imene mudzalandire’? Ifenso sitidziwa zonse zimene Mulungu adzachite pokwaniritsa malonjezo ake. Mwachitsanzo, sitidziwa “nthawi yoikidwiratu” ya chisautso chachikulu. (Maliko 13:32, 33) Koma tikayerekezera ndi Mose, ifeyo tikudziwa zambiri za Paradaiso. N’zoona kuti pali zinthu zina zimene sitikudziwa zomwe Yehova walonjeza kuti zidzachitika mu Ufumu wake. Koma ‘timaziyang’anitsitsa’ kapena kuti kuziyembekezera mwachidwi. Kuona m’maganizo mwathu zimene zidzachitike m’dziko latsopano kungatithandize kuti tizifunafuna Ufumu choyamba. N’chifukwa chiyani tikutero? Tiyerekeze chonchi: Kodi inuyo mungagule nyumba yomwe simukuidziwa bwinobwino? Mwina mwayankha kale kuti ayi. N’chimodzimodzi ndi zimene tikuyembekezera. Sitingapereke moyo wathu wonse kuchita zinthu zokhudza Ufumu ngati sitikuudziwa bwinobwino. Tiyenera kukhala ndi chikhulupiriro n’kumaona m’maganizo mwathu mmene moyo udzakhalire mu Ufumuwo.
16 Ndiyeno kuti mukhale ndi chithunzi chabwino, muyenera kuganizira kwambiri mmene moyo wanu udzakhalire m’Paradaiso. Mukamawerenga nkhani za anthu ena m’Baibulo, muziganizira mafunso amene mungadzawafunse akadzaukitsidwa. Muziganiziranso mafunso amene angadzakufunseni okhudza zimene zikuchitika m’masiku otsiriza ano. Muziyerekezera mutakumana ndi azigogo anu akalekale ndipo mukuwaphunzitsa zonse zimene Mulungu wawachitira. Muziyerekezeranso mukuona zinyama zina zimene panopa simungaziyandikire zikukhala mwamtendere ndipo inuyo mukuyamba kuzidziwa bwinobwino. Ganiziraninso mmene ubwenzi wanu ndi Yehova udzakhalira mukadzayamba kukhala angwiro.
17. Kodi kuganizira mphoto imene tidzalandire kungatithandize bwanji?
17 Kuganizira mphoto imene tidzalandire kungatithandize kuti tisafooke, tizikhala osangalala komanso kuti tizisankha zinthu moganizira zam’tsogolozo. Paulo analembera Akhristu odzozedwa kuti: “Ngati tikuyembekezera chimene sitikuchiona, timachidikirabe mopirira.” (Aroma 8:25) Mfundo imeneyi imagwiranso ntchito kwa Akhristu amene akuyembekezera kudzakhala ndi moyo wosatha padzikoli. Panopa sitinalandire mphoto yathu koma chikhulupiriro chimatithandiza kuti tiziyembekezera moleza mtima ‘mphoto imene tidzalandireyo.’ Mofanana ndi Mose, sitiona kuti tangotaya nthawi yathu pa zaka zonse zimene tatumikira Yehova. Timadziwa kuti “zooneka n’zakanthawi, koma zosaoneka n’zamuyaya.”—Werengani 2 Akorinto 4:16-18.
18, 19. (a) N’chifukwa chiyani tiyenera kuchita khama kuti chikhulupiriro chathu chisachepe? (b) Kodi tidzakambirana chiyani m’nkhani yotsatira?
18 Chikhulupiriro chimatithandiza kuti tiziona “umboni wooneka wa zinthu zenizeni, ngakhale kuti n’zosaoneka.” (Aheb. 11:1) Munthu amene amangoganizira zam’dzikoli saona ubwino wotumikira Yehova. Munthu wotereyu amaona kuti zinthu zokhudza kutumikira Mulungu ndi “zopusa.” (1 Akor. 2:14) Anthu m’dzikoli saona m’maganizo mwawo zinthu zimene tikuyembekezera monga moyo wosatha komanso kuuka kwa akufa. Iwo ali ngati anthu ena amene ankaonedwa kuti ndi anzeru nthawi ya Paulo, omwe ankati Pauloyo ndi “wobwetuka.” Masiku anonso anthu ambiri amangoona kuti zimene timalalikira ndi zoduka mutu.—Mac. 17:18.
19 Popeza anthu ambiri m’dzikoli ndi opanda chikhulupiriro, tiyenera kuchita khama kuti chikhulupiriro chathu chisachepe. Tiyeni tizichonderera Yehova kuti ‘chikhulupiriro chathu chisathe.’ (Luka 22:32) Tiziganizira ubwino wotumikira Yehova komanso mavuto amene angabwere ngati titachita tchimo. Tiziganiziranso chiyembekezo cha moyo wosatha chimene tili nacho. Komatu chikhulupiriro chinathandiza Mose kuonanso zina. M’nkhani yotsatira tidzaona mmene chikhulupiriro chinamuthandizira kuti azikhala ngati “akuona Wosaonekayo.”—Aheb. 11:27.
^ ndime 10 Pofotokoza mawu a Mulungu a pa Ekisodo 3:14, katswiri wina analemba kuti: “Palibe chimene chingamulepheretse kuchita zimene akufuna . . . Dzina limeneli [lakuti Yehova] linali ngati mpanda wolimba wa Aisiraeli ndipo likanawathandiza kukhala ndi chiyembekezo komanso kuti asamade nkhawa.”
“Anapitiriza kupirira moleza mtima ngati kuti akuona Wosaonekayo.”—AHEB. 11:27.
1, 2. (a) N’chiyani chikanachititsa kuti Mose aope kupita kwa Farao? (Onani chithunzi pamwambapa.) (b) N’chifukwa chiyani Mose sanaope mkwiyo wa mfumu?
AIGUPUTO ankaona kuti Farao anali mfumu yoopsa ndiponso mulungu wawo. Buku lina linanena kuti iwo ankaona kuti Farao “anali ndi nzeru komanso mphamvu kuposa wina aliyense.” (When Egypt Ruled the East) Kuti aziopedwa, Farao ankavala chipewa chachifumu chokhala ndi chifaniziro cha njoka yolusa. Zimenezi zinkasonyeza kuti anali wokonzeka kuononga adani ake onse. Ndiye taganizirani mmene Mose anamvera Yehova atamuuza kuti: “Ndikutuma kwa Farao kuti ukatulutse anthu anga ana a Isiraeli ku Iguputo.”—Eks. 3:10.
2 Mose anapita ku Iguputo n’kukanena uthenga wa Mulungu ndipo Farao atamva, anakwiya kwambiri. Mulungu atagwetsera Aiguputo miliri 9, Farao anachenjeza Mose kuti: “Ndisadzakuonenso, chifukwa ndikadzangokuonanso udzafa.” (Eks. 10:28) Mose asanachoke kwa Farao, ananeneratu kuti mwana woyamba wa Farao adzafa. (Eks. 11:4-8) Kenako Mose anauza mabanja onse a Aisiraeli kuti aphe mbuzi kapena nkhosa ndipo awaze magazi ake pamafelemu a nyumba zawo. (Eks. 12:5-7) Aiguputo ankaona kuti nyama zimenezi zinali zopatulika pamaso pa mulungu wotchedwa Ra. Mose sanachite mantha ndi zimene Farao angachite atamva zimenezi. Iye anali ndi chikhulupiriro ndipo anamvera Yehova moti ‘sankaopa mfumu ayi, pakuti anapitiriza kupirira moleza mtima ngati kuti akuona Wosaonekayo.’—Werengani Aheberi 11:27, 28.
3. Kodi tikambirana mafunso ati okhudza chikhulupiriro cha Mose?
3 Kodi muli ndi chikhulupiriro cholimba chomwe chingakuthandizeni kuti muzikhala ngati ‘mukuona Mulungu’? (Mat. 5:8) Tiyeni tikambirane nkhani ya Mose kuti nafenso tizikhala ngati ‘tikuona Wosaonekayo.’ Kodi kukhulupirira Yehova kunathandiza bwanji Mose kuti asamaope anthu? Kodi iye anasonyeza bwanji kuti ankakhulupirira malonjezo a Mulungu? Nanga kodi “kuona Wosaonekayo” kunamuthandiza bwanji pamene iye ndi anthu ake anali pa mavuto aakulu?
4. Kodi anthu ena ankaona bwanji Mose akamuyerekezera ndi Farao?
4 Anthu ena ankaona kuti Mose si munthu woti angauze Farao zochita. Ankaganiza kuti moyo wake komanso tsogolo lake zili m’manja mwa Faraoyo. Ngakhale Mose weniweniyo anafika pofunsa Yehova kuti: “Ndine ndani ine kuti ndipite kwa Farao ndi kutulutsa ana a Isiraeli ku Iguputo?” (Eks. 3:11) Mose anali atathawa ku Iguputo komweko zaka 40 zapitazo. Choncho, mwina ankadzifunsa kuti, ‘Koma zoona ndipitedi ku Iguputo? Kodi mfumu ija siikandipha?’
5, 6. N’chiyani chinathandiza Mose kuti aziopa Yehova osati Farao?
5 Mose asanabwerere ku Iguputo, Mulungu anamuphunzitsa mfundo ina yofunika kwambiri yomwe Moseyo anailemba m’buku la Yobu. Mfundo yake ndi yakuti: “Kuopa Yehova ndiko nzeru.” (Yobu 28:28) Pothandiza Mose kuti aziopa Mulungu ndi kuchita zinthu mwanzeru, Yehova anamufotokozera kusiyana kwa munthu ndi Mulungu Wamphamvuyonse. Iye anafunsa Mose kuti: “Anapatsa munthu pakamwa ndani, kapena ndani amapanga munthu wosalankhula, wogontha, woona kapena wakhungu? Kodi si ine, Yehova?”—Eks. 4:11.
6 Kodi pamenepa Yehova ankatanthauza chiyani? Mose sanafunike kuchita mantha. Iye anatumidwa ndi Yehova ndipo Yehovayo akanatha kumupatsa chilichonse chomuthandiza kuti akapereke uthengawo kwa Farao. Ndipotu Farao sangafanane ndi Yehova m’pang’ono pomwe. Akanso sikanali koyamba kuti anthu a Mulungu aopsezedwe ndi mfumu ya ku Iguputo. N’kutheka kuti Mose ankaganizira mmene Yehova anatetezera Abulahamu, Yosefe komanso iyeyo pa nthawi ya ulamuliro wa mafumu ena a Iguputo. (Gen. 12:17-19; 41:14, 39-41; Eks. 1:22–2:10) Mose ankakhulupirira Yehova yemwe ndi “Wosaonekayo” ndipo analimba mtima n’kupita kukauza Farao zonse zimene Yehova anamutuma.
7. Kodi chikhulupiriro chinateteza bwanji mlongo wina?
7 Kuopa Yehova kunathandizanso mlongo wina dzina lake Ella kuti asamaope anthu. Mu 1949, mlongoyu anagwidwa ndi apolisi ku Estonia n’kuvulidwa zovala zonse ndipo apolisi achinyamata ankamuonera. Ella anati: “Ndinachita manyazi koopsa. Koma nditapemphera kwa Yehova, mtima wanga unakhala m’malo.” Kenako, Ella anatsekeredwa m’chipinda chayekha kwa masiku atatu. Iye anati: “Apolisi ankanena mofuula kuti: ‘Tithana nawe ndipo dzina lakuti Yehova silidzamvekanso ku Estonia kuno. Iwe upita kundende ndipo anzako tiwapititsa ku Siberia.’ Ankanenanso mwachipongwe kuti, ‘Yehova wakoyo ali kuti?’” Kodi Ella anaopa anthu kapena anakhulupirira Yehova? Pa nthawi imene apolisi ankamufunsa mafunso, mlongoyu anayankha kuti: “Nkhaniyitu ndaiganizira mofatsa. Ndingalolere kukhala m’ndende koma ubwenzi wanga ndi Mulungu uli bwinobwino, kusiyana ndi kumasulidwa koma n’kukwiyitsa Mulungu.” Apatu Ella ankaona bwinobwino Yehova ngati mmene ankaonera anthu amene ankamufunsawo. Chikhulupiriro chinamuthandiza kuti akhalebe wokhulupirika.
8, 9. (a) Kodi n’chiyani chingatithandize kuti tisamaope anthu? (b) Kodi tizidalira ndani ngati tayamba kuopa anthu?
8 Inunso mukamakhulupirira Yehova simudzachita mantha. Akuluakulu aboma akamachita zinthu zimene zingakulepheretseni kulambira Mulungu, zingaoneke ngati mulibenso tsogolo lililonse. Mwinanso mungayambe kuganiza kuti kuli bwino kusiya kutumikira Yehova kuti musangalatse akuluakulu abomawo. Koma muyenera kukumbukira kuti kukhulupirira Mulungu ndi komwe kungakuthandizeni kuti musamaope anthu. (Werengani Miyambo 29:25.) Nthawi ina Yehova anafunsa kuti: “Kodi n’chifukwa chiyani iwe ukuopa munthu woti adzafa, ndi mwana wa munthu yemwe adzakhale ngati udzu wobiriwira?”—Yes. 51:12, 13.
9 Nthawi zonse tiyenera kudalira Atate wathu Wamphamvuyonse. Iye amaona komanso amakhudzidwa anthu akamaponderezedwa ndi olamulira opanda chilungamo ndipo amachitapo kanthu kuti awathandize. (Eks. 3:7-10) Ngati pakufunika kuti mulankhule za chikhulupiriro chanu pamaso pa akuluakulu aboma, “musade nkhawa za mmene mukalankhulire kapena zimene mukanene. Mudzapatsidwa nthawi yomweyo zoti mulankhule.” (Mat. 10:18-20) Olamulira adzikoli kapena akuluakulu aboma sangafanane ndi Yehova. Choncho muyenera kulimbitsa chikhulupiriro chanu panopa kuti muziona Yehova ngati munthu weniweni amene akufunitsitsa kukuthandizani.
10. (a) Kodi Yehova anapereka malangizo otani kwa Aisiraeli m’mwezi wa Nisani mu 1513 B.C.E.? (b) N’chifukwa chiyani Mose anamvera malangizo a Mulungu?
10 M’mwezi wa Nisani m’chaka cha 1513 B.C.E., Yehova anauza Mose ndi Aroni kuti akapereke malangizo ovuta kumvetsa kwa Aisiraeli. Malangizo ake anali akuti asankhe nkhosa kapena mbuzi yamphongo yathanzi n’kuipha ndipo magazi akewo awaze pamafelemu a nyumba zawo. (Eks. 12:3-7) Kodi Mose anachita chiyani? Patapita nthawi, mtumwi Paulo analemba zimene anachita. Anati: “Mwa chikhulupiriro, iye anachita pasika ndiponso anawaza magazi pamafelemu a pakhomo, kuti wowonongayo asakhudze ana awo oyamba kubadwa.” (Aheb. 11:28) Mose ankadziwa kuti Yehova ndi wodalirika, ndipo ankakhulupirira malonjezo ake akuti adzapha ana onse oyamba kubadwa a Aiguputo.
11. N’chifukwa chiyani Mose anachenjeza Aisiraeli?
11 Zikuoneka kuti ana a Mose anali ku Midiyani, kutali ndi “wowonongayo.”* (Eks. 18:1-6) Koma Mose anamvera Mulungu ndipo anapereka malangizowo kwa Aisiraeli anzakewo kuti ana awo oyamba kubadwa asaphedwe. Mose ankakonda anthu ndipo sankafuna kuti aliyense aphedwe. Baibulo limanena kuti: “Mwamsanga, Mose anaitana akulu onse a Isiraeli ndi kuwauza kuti: ‘Sankhani nkhosa ndi mbuzi . . . muiphere nsembe ya pasika.’”—Eks. 12:21.
12. Kodi Yehova akufuna kuti tilengeze uthenga wofunika uti?
12 Motsogoleredwa ndi angelo, anthu a Yehova akulengeza uthenga wofunika kwambiri wakuti: “Opani Mulungu ndi kumupatsa ulemerero, chifukwa ola lakuti apereke chiweruzo lafika. Chotero lambirani Iye amene anapanga kumwamba, dziko lapansi, nyanja, ndi akasupe amadzi.” (Chiv. 14:7) Ino ndiye nthawi yoti tilengeze uthengawo. Tiyenera kuchenjeza anthu kuti atuluke mu Babulo Wamkulu, kuti ‘asalandire nawo ina ya miliri yake.’ (Chiv. 18:4) A “nkhosa zina” limodzi ndi Akhristu odzozedwa akuchonderera anthu amene atalikirana ndi Mulungu kuti ‘agwirizanenso’ naye.—Yoh. 10:16; 2 Akor. 5:20.
13. Kodi n’chiyani chingatithandize kukhalabe ofunitsitsa kulengeza uthenga wabwino?
13 Sitikukayikira kuti “ola lakuti [Mulungu] apereke chiweruzo” lafika. Tikukhulupiriranso kuti Yehova sakukokomeza potiuza kuti tikufunika kugwira mwamsanga ntchito yolalikira komanso kuphunzitsa anthu. M’masomphenya, mtumwi Yohane anaona “angelo anayi ataimirira m’makona anayi a dziko lapansi. Iwo anali atagwira mwamphamvu mphepo zinayi za dziko lapansi.” (Chiv. 7:1) Kodi chikhulupiriro chanu chikukuthandizani kuona kuti angelowo atsala pang’ono kusiya mphepoyo kuti iwononge dzikoli pa chisautso chachikulu? Ngati zili choncho, mudzalengeza uthenga wabwino molimba mtima.
14. N’chifukwa chiyani timafunitsitsa ‘kuchenjeza anthu oipa kuti asiye njira yawo yoipayo’?
14 Akhristufe timasangalala kuti tili pa ubwenzi ndi Yehova komanso tikuyembekezera kudzalandira moyo wosatha. Komabe, tikudziwa kuti tili ndi udindo ‘wochenjeza anthu oipa kuti asiye njira yawo yoipa n’cholinga choti akhalebe ndi moyo.’ (Werengani Ezekieli 3:17-19.) Komatu sikuti timangolalikira chifukwa choopa mlandu wamagazi. Timalalikira chifukwa chakuti timakonda Yehova komanso anthu. Mu fanizo la Msamariya wachifundo Yesu anasonyeza tanthauzo lenileni la chikondi komanso chifundo. Choncho tingadzifunse kuti, ‘Kodi ndimamvera anthu ena chifundo ngati Msamariya uja, moti ndimalalikira uthenga wabwino?’ Sitingafune kukhala ngati wansembe ndi Mlevi a mufanizoli amene ‘anangolambalala’ munthu wovulazidwa uja. (Luka 10:25-37) Tikamakhulupirira malonjezo a Mulungu ndi kukonda anthu tidzakhala ofunitsitsa kugwira ntchito yolalikira nthawi isanathe.
15. N’chifukwa chiyani Aisiraeli ankaona ngati alibiretu mtengo wogwira?
15 Mose ankakhulupirira kwambiri “Wosaonekayo” ndipo zimenezi zinamuthandiza pa nthawi imene Aisiraeli anali pa mavuto aakulu. Baibulo limanena kuti: “Ana a Isiraeli anakweza maso awo ndipo anaona Aiguputo akuwathamangira. Pamenepo ana a Isiraeli anachita mantha kwambiri ndipo anayamba kufuulira Yehova.” (Eks. 14:10-12) Koma kodi anayenera kudabwa nazo zimenezi? Ayi, chifukwa Yehova anali atanena kale kuti: “Ndidzalola Farao kuumitsa mtima wake, ndipo adzawathamangira. Ndidzapezerapo ulemerero mwa kugonjetsa Farao ndi magulu ake onse ankhondo, ndipo Aiguputo adzadziwa kuti ine ndine Yehova.” (Eks. 14:4) Komatu Aisiraeliwo ankangoona zooneka ndi maso. Ankangoona kuti mtsogoleri wawo ndi m’busa wa zaka 80 koma kutsogolo kuli Nyanja Yofiira ndipo kumbuyo kuli Farao ndi magaleta ankhondo aliwiro. Choncho ankaona kuti alibiretu mtengo wogwira.
16. Kodi chikhulupiriro chinathandiza bwanji Mose pa Nyanja Yofiira?
16 Koma Mose sankadandaula chilichonse. Chifukwa cha chikhulupiriro chake, iye ankaona “chipulumutso cha Yehova” yemwe ndi wamphamvu kuposa Nyanja Yofiira komanso asilikali a Farao. Ankadziwa kuti Yehova amenyera nkhondo Aisiraeliwo. (Werengani Ekisodo 14:13, 14.) Chikhulupiriro cha Mose chinalimbikitsa kwambiri anthuwo. Baibulo limati: “Mwa chikhulupiriro, anthu a Mulunguwo anawoloka Nyanja Yofiira ngati kuti akudutsa pamtunda pouma, koma Aiguputo atalimba mtima ndi kulowa panyanjapo, nyanjayo inawamiza.” (Aheb. 11:29) Zitatero, “Aisiraeli anayamba kuopa Yehova ndi kukhulupirira Yehova ndi mtumiki wake Mose.”—Eks. 14:31.
17. Kodi m’tsogolomu chikhulupiriro chathu chidzayesedwa bwanji?
17 Posachedwapa, nafenso tidzakumana ndi mavuto aakulu. Chisautso chachikulu chikadzafika pachimake, maboma a dzikoli adzakhala atawononga zipembedzo zimene panopa n’zamphamvu komanso zili ndi anthu ambiri kuposa gulu lathu. (Chiv. 17:16) Yehova ananeneratu kuti ife tizidzaoneka ngati “dziko lokhala ndi midzi yopanda mipanda” komanso yopanda “zotsekera ndiponso zitseko.” (Ezek. 38:10-12, 14-16) Pa nthawiyo, zidzaoneka ngati mwayi wopulumuka palibiretu. Ndiyeno kodi tidzatani pamenepo?
18. N’chifukwa chiyani sitidzafunika kuchita mantha pa chisautso chachikulu?
18 Pa nthawiyo, sitidzafunika kuopa chilichonse. Tikutero chifukwa chakuti Yehova walosera kale kuti anthu ake adzaukiridwa. Koma waneneratunso zotsatira zake. Paja Ambuye Wamkulu Koposa anati: “Pa tsiku limenelo, tsiku limene Gogi adzabwere m’dziko la Isiraeli, mkwiyo wanga udzatulukira m’mphuno mwanga, . . . Ine ndidzalankhula mwaukali wanga woyaka moto komanso nditakwiya kwambiri.” (Ezek. 38:18-23) Yehova adzawononga onse amene angafune kuwononga anthu ake. Ndiyeno kukhulupirira zimene Yehova wanena kuti zidzachitika pamapeto pa “tsiku lalikulu ndi lochititsa mantha la Yehova,” kudzatithandiza kuti tizidzaona “chipulumutso cha Yehova” komanso kuti tidzakhalebe okhulupirika.—Yow. 2:31, 32.
19. (a) Kodi ubwenzi wa Yehova ndi Mose unali wotani? (b) Kodi chingachitike n’chiyani ngati tikumbukira Yehova m’njira zathu zonse?
19 Choncho tiyeni tizikonzekera zimene zidzachitike m’tsogolozi popitiriza ‘kukhala ngati tikuona Wosaonekayo.’ Tiziyesetsa kulimbitsa ubwenzi wathu ndi Yehova Mulungu pophunzira Mawu ake komanso kupemphera nthawi zonse. Mose anali pa ubwenzi wabwino ndi Yehova ndipo anagwiritsidwa ntchito kuti achite zinthu zamphamvu. M’pake kuti Baibulo limati Yehova ankadziwa Mose “pamasom’pamaso.” (Deut. 34:10) N’zoona kuti Mose anali mneneri wapadera kwambiri. Koma ifenso chikhulupiriro chingatithandize kukhala pa ubwenzi wapadera ndi Yehova n’kumakhala ngati tikuonana naye pamasom’pamaso. Mawu a Mulungu amatilimbikitsa kuti ‘tizim’kumbukira m’njira zathu zonse.’ Tikatero iye ‘adzawongola njira zathu.’—Miy. 3:6.
^ ndime 11 Zikuoneka kuti Yehova anatumiza angelo kuti akapereke chiweruzo kwa Aiguputo.—Sal. 78:49-51.
MBIRI YA MOYO WANGA
Ndikaganizira zaka 65 zimene ndachita utumiki wa nthawi zonse, ndikhoza kunena kuti ndapeza madalitso ambiri. Sikuti panalibiretu zokhumudwitsa. (Sal. 34:12; 94:19) Koma ndinganene kuti moyo wanga wakhala wosangalatsa komanso waphindu.
NDINAYAMBA kutumikira ku Beteli ya ku Brooklyn pa September 7, 1950. Pa nthawiyi kunali abale ndi alongo 355 ochokera m’mayiko osiyanasiyana ndipo anali a zaka za pakati pa 19 ndi 80. Ambiri mwa abale ndi alongowa anali odzozedwa.
Mayi anga ndi omwe anandithandiza kuti ndiyambe kutumikira “Mulungu wachimwemwe.” (1 Tim. 1:11) Iwo anayamba kutumikira Yehova ineyo ndili wamng’ono. Ndinabatizidwa pa July 1, 1939, ndili ndi zaka 10 pa msonkhano wadera womwe unachitikira mumzinda wa Columbus, ku Nebraska, m’dziko la United States. Tinasonkhana anthu pafupifupi 100 muholo ina yomwe tinapanga lendi kuti timvetsere pa tepi nkhani ya M’bale Joseph Rutherford. (ya mutu wakuti “Fascism or Freedom”) Nkhani ili mkati, tinangoona kuti panja pa holoyo pabwera gulu la anthu. Anthuwo analowa muholomo n’kutibalalitsira kunja kwa tauni. Tinakasonkhana pafamu ya m’bale wina kuti timalize msonkhanowo. Mungathe kuona kuti tsiku la ubatizo wanga linali losaiwalika.
Mayi anga anayesetsa kundiphunzitsa kuti ndizikonda kutumikira Mulungu. Ngakhale kuti bambo anga anali munthu wabwino, analibe chidwi kwenikweni ndi zachipembedzo kapena kundithandiza kuti ndizikonda Mulungu. Mayi anga komanso abale ndi alongo ena mumpingo wa Omaha ndi amene ankandilimbikitsa kwambiri.
Nditatsala pang’ono kumaliza sukulu, ndinayenera kusankha zoti ndidzachite pa moyo wanga. Ine ndi anzanga ena tinkakonda kuchita upainiya wothandiza pa nthawi ya holide.
Anyamata awiri osakwatira amene anamaliza maphunziro awo m’kalasi nambala 7 ya Sukulu ya Giliyadi, anawatumiza m’dera lathu monga oyang’anira oyendayenda. Abalewa anali John Chimiklis ndi Ted Jaracz. Ndinadabwa nditamva kuti anyamatawa anali asanakwanitse zaka 25. Pa nthawiyi n’kuti ine ndili ndi zaka 18 ndipo ndinali nditatsala pang’ono kumaliza sukulu. Ndikukumbukira kuti M’bale Chimiklis anandifunsa zimene ndikufuna kudzachita pa moyo wanga. Nditamuuza zolinga zanga, anandilimbikitsa kuti: “Inde, yamba pompano utumiki wa nthawi zonse. Sungadziwe madalitso amene ungapeze.” Malangizo amenewo komanso chitsanzo cha abalewo zinandilimbikitsa kwambiri. Choncho nditamaliza sukulu ndinayamba upainiya wokhazikika m’chaka cha 1948.
Mu July 1950, ine ndi makolo anga tinapita ku msonkhano wa mayiko womwe unachitikira ku Yankee Stadium mumzinda wa New York. Pa msonkhanowu ndinakhala nawo pa msonkhano wa ofuna kukatumikira pa Beteli. Ndinapereka kalata yomwe ndinafotokoza kuti ndikufunitsitsa kukatumikira ku Beteli.
Bambo anga sankadana ndi zoti ndizichita upainiya, koma anandiuza kuti ndizipereka ndalama za chakudya ndi malo ogona. Tsiku lina m’mwezi wa August, ndikupita kukafufuza ntchito, ndinaima kaye pamalo athu olandirira makalata. Ndinapeza kuti munali kalata yanga yochokera ku Brooklyn yosainidwa ndi Nathan H. Knorr. M’kalatamo analemba kuti: “Talandira kalata yanu yofuna utumiki wa pa Beteli. Ndikuganiza kuti mwatsimikiza kuti mudzatumikira pa Beteli kwa moyo wanu wonse. Choncho tikukuitanani kuti mubwere ku 124 Columbia Heights, ku Brooklyn, New York, pa September 7, 1950.”
Bambo anga atabwera kuchokera ku ntchito, ndinawauza kuti ndapeza ntchito. Iwo ananena kuti, “Zakhala bwino, waipeza kuti?” Ndinawauza kuti, “ku Beteli ya ku Brooklyn ndipo ndizilandira madola 10 pa mwezi.” Bambo atamva zimenezi anadabwa kwambiri, koma anandiuza kuti poti ndasankha ndekha, ndiziigwira ndi mtima wonse. Pasanapite nthawi, bambo anabatizidwa pa msonkhano wina womwe unachitikira ku Yankee Stadium mu 1953.
Ndinasangalala nditamva kuti Alfred Nussrallah yemwe ndinkachita naye upainiya, amuitananso ku Beteli moti tinapitira limodzi. Kenako iye anakwatira Joan n’kupita ku Giliyadi ndipo anatumizidwa ku Lebanon kukachita umishonale. Atachoka kumeneko anabwerera ku United States ndipo anali woyang’anira woyendayenda.
Nditafika ku Beteli ndinkagwira ntchito mu dipatimenti yosindikiza mabuku. Ndinkagwira ntchito yomata mabuku ndipo buku loyamba lomwe ndinamata linali lakuti, What Has Religion Done for Mankind? Patadutsa miyezi pafupifupi 8 ndinasinthidwa n’kupita ku Dipatimenti ya Utumiki ndipo woyang’anira wathu anali M’bale Thomas J. Sullivan. Ndinkasangalala kwambiri kugwira naye ntchito. Anali wanzeru komanso wozindikira makamaka chifukwa chakuti anali atatumikira m’gululi kwa zaka zambiri.
Nditatumikira zaka pafupifupi zitatu mu Dipatimenti ya Utumiki, M’bale Max Larson anandiuza kuti M’bale Knorr akundifuna. Ndinadzifunsa kuti ‘Ndalakwanso chiyani ine abale?’ Mtima wanga unakhala m’malo M’bale Knorr atandiuza kuti amangofuna kudziwa ngati ndili ndi maganizo ofuna kuchoka pa Beteli m’tsogolo. Iye ankafuna m’bale woti azigwira naye ntchito, ndiye ankafuna kudziwa ngati ndingakwanitse. Ndinamuuza kuti ndilibe maganizo ochoka pa Beteli. Kwa zaka 20 zotsatira ndinagwira ntchito limodzi ndi m’baleyu.
Kunena zoona, maphunziro amene ndapeza pogwira ntchito ndi abale osiyanasiyana pa Beteli ndi apamwamba kwambiri. Ndagwira ntchito ndi abale monga Thomas Sullivan, Nathan Knorr, Milton Henschel, Klaus Jensen, Max Larson, Hugo Riemer, ndi Grant Suiter.*
Abale amene ndagwira nawo ntchito anali a dongosolo kwambiri. M’bale Knorr anali wakhama kwabasi ndipo ankafunitsitsa kuti ntchito ya Ufumu ifike patali kwambiri. Anthu amene ankagwira naye ntchito ankamasuka nayenso kwambiri. Tinkafotokoza maganizo athu momasuka ngakhale pamene tikuona kuti akusiyana ndi maganizo ake ndipo iye sankatikayikira.
Tsiku lina M’bale Knorr anandiuza kuti ndizimuthandiza pa tinthu tina ting’onoting’ono. Popereka chitsanzo anandiuza zimene M’bale Rutherford ankachita pa nthawi imene M’bale Knorr anali woyanganira dipatimenti ina. M’bale Rutherford ankaimba foni n’kunena kuti: “M’bale Knorr, mukamabwera kudzadya munditengere malabala. Mudzawasiye padesiki yanga.” Ndiyeno m’bale Knorr ananena kuti zikatero ankapita nthawi yomweyo kukatenga malabalawo n’kusunga m’thumba. Ndiyeno nthawi yokadya ikakwana, iye ankapita kukawasiya mu ofesi ya M’bale Rutherford. Zimenezi zinkaoneka ngati zazing’ono koma zinkathandiza kwambiri M’bale Rutherford. Ndiyeno M’bale Knorr anati: “Ndiye ndimati ndikupemphe kuti uzindisongolera mapensulo anga. Tsiku lililonse m’mawa, uzionetsetsa kuti wasongola n’kusiya padesiki panga.” Ndinakhala ndikuchita zimenezi kwa zaka zambiri.
M’bale Knorr ankakonda kutiuza kuti tizikhala tcheru tikamapatsidwa malangizo ogwirira ntchito iliyonse. Tsiku lina anandipatsa malangizo ochitira zinazake koma sindinamvetsetse. Zimene ndinachita zinali zochititsa manyazi kwambiri. Zinandipweteka kwambiri moti ndinalembera M’bale Knorr kakalata kopepesa komanso kopempha kuti ndisiye kugwira ntchito mu ofesi yake. Tsiku lomwelo, m’baleyu anabwera pamene ndinakhala n’kunena kuti: “Robert, ndawerenga zimene walemba zija. N’zoona kuti unalakwitsa. Paja takambirana kale zimenezi ndipo ndikudziwa kuti sudzalakwitsanso. Tiye tizingogwira ntchito basi.” Ndinasangalala kwambiri kuona kuti anandikomera mtima chonchi.
Nditatumikira pa Beteli kwa zaka 8, sindinkafuna kusiya. Koma zinthu zinasintha. Msonkhano wa mayiko umene unachitikira ku Yankee Stadium mu 1958 utatsala pang’ono kuchitika, ndinakumana ndi mlongo wina dzina lake Lorraine Brookes. Tinadziwana mu 1955 pa nthawi imene ankachita upainiya ku Montreal m’dziko la Canada. Ndinachita chidwi kwambiri nditaona kuti amakonda utumiki wanthawi zonse ndipo anali wokonzeka kupita kulikonse kumene gulu la Yehova lingamutumize. Iye ankafunitsitsa kupita ku Sukulu ya Giliyadi. Ali ndi zaka 22 anaitanidwa kukalowa nawo kalasi ya nambala 27 m’chaka cha 1956. Atamaliza maphunzirowa anatumizidwa kuti akakhale mmishonale ku Brazil. Ndiyeno mu 1958 tinayambanso kucheza kenako tinagwirizana zoti timange banja. Tinakambirana kuti tidzakwatirane chaka chotsatira ndipo tinkakhulupirira kuti tizidzachita limodzi umishonale.
Nditafotokozera M’bale Knorr zolinga zangazi, anandiuza kuti tidikire kaye zaka zitatu kuti adzatilole kutumikira pa Beteli ku Brooklyn. Pa nthawiyo anthu akakwatirana ankaloledwa kukhala pa Beteli ngati mmodzi watumikira kwa zaka 10 ndipo winayo zaka zosachepera zitatu. Choncho Lorraine anavomera kutumikira pa Beteli ya ku Brazil kwa zaka ziwiri kenako n’kubwera ku Brooklyn kudzatumikiranso chaka chimodzi tisanakwatirane.
Pa zaka ziwiri zoyambazo tinkangolankhulana kudzera m’makalata. Mafoni anali odula kwambiri ndipo kunalibe maimelo. Tinakwatirana pa September 16, 1961 ndipo M’bale Knorr ndi amene anakamba nkhani ya ukwati wathu. Zaka zitatu zimene anatiuza kuti tidikirezo tinkaziona kuti n’zambiri. Koma tikuona kuti tinachita bwino kudikira ndipo panopa takhala m’banja mosangalala kwa zaka zoposa 50.
Mu 1964, ndinapatsidwa utumiki woyendera nthambi. Pa nthawiyo, abale sankayenda limodzi ndi akazi awo m’maulendo amenewa. Koma zinthu zinasintha m’chaka cha 1977, ndipo abale anayamba kuyenda ndi akazi awo. M’chaka chimenecho, ine ndi Lorraine tinaperekeza M’bale Grant Suiter ndi mkazi wake Edith pa ulendo woyendera maofesi a nthambi ku Germany, Austria, Greece, Cyprus, Turkey ndi ku Israel. Pa utumiki umenewu, ndayenda m’mayiko okwana 70.
Mu 1980, tili pa ulendo woyendera nthambi ku Brazil, tinakafika mumzinda wa Belém. Lorraine ankatumikira mumzinda umenewu pa nthawi imene ankachita umishonale. Tinaimanso ku Manaus kuti tione abale. Titapita kubwalo lina kukakamba nkhani, tinaona abale ndi alongo ena atakhala kwaokha. Akazi a ku Brazil amakonda kupsompsonana popatsana moni pomwe amuna amagwirana chanza. Koma tinadabwa kuti anthu amenewo sankachita zonsezi.
Abale ndi alongo amenewa anali ndi matenda a khate ndipo ankakhala mkati mwa nkhalango ya Amazon. Iwo anakhala kwaokha poopa kupatsira ena matendawa. Zimenezi zinatikhudza kwambiri ndipo sitimaiwala kuti nkhope zawo zinkaoneka zachisangalalo. Tinaona kukwaniritsidwa kwa mawu a Yesaya akuti: “Atumiki anga adzafuula mokondwa chifukwa chokhala ndi chimwemwe mumtima.”—Yes. 65:14.
Kawirikawiri ine ndi Lorraine timaganizira zimene tachita m’zaka zoposa 60 zimene tatumikira Yehova modzipereka. Tikusangalala kwambiri ndi madalitso amene tapeza chifukwa cholola kuti Yehova atitsogolere kudzera m’gulu lake. Ngakhale kuti sindikuyendanso m’mayiko ambiri ngati mmene ndinkachitira kale, ndikugwirabe ntchito yanga yatsiku ndi tsiku monga wothandizira Bungwe Lolamulira. Ndikuthandiza m’Komiti ya Ogwirizanitsa komanso m’Komiti ya Utumiki. Ndikuyamikira kwambiri mwayi umene ndili nawo wothandiza nawo abale athu padziko lonse m’njira imeneyi. Timasangalalanso kuona achinyamata ambirimbiri amene adzipereka kuti achite utumiki wa nthawi zonse. Iwo ali ngati Yesaya amene ananena kuti: “Ine ndilipo! Nditumizeni.” (Yes. 6:8) Khamu la anthu odziperekawa likungosonyeza kuti zimene woyang’anira dera uja anandiuza n’zoona. Iye anati: “Yamba pompano utumiki wa nthawi zonse. Sungadziwe madalitso amene ungapeze.”
^ ndime 20 Kuti mumve mbiri ya moyo wa abale enawa onani magazini a Nsanja ya Olonda otsatirawa: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); ndi Grant Suiter (September 1, 1983).
“Kapolo sangatumikire ambuye awiri . . . Simungathe kutumikira Mulungu ndi Chuma nthawi imodzi.”—MAT. 6:24.
1-3. (a) Kodi mabanja ambiri amakumana ndi mavuto ati? (b) Nanga ena amatani pofuna kuthana ndi mavutowo? (Onani chithunzi pamwambapa.) (c) Kodi ndi mavuto ati amene amakhalapo pa nkhani yolera ana ngati makolo atapita kunja?
MLONGO wina dzina lake Marilyn* anati: “Amuna anga ankabwera kuntchito atatoperatu koma ndalama zimene ankalandira zinali zochepa. Ndiye ndinkafuna kuwathandiza komanso kugulira mwana wanga Jimmy zinthu zimene anzake akusukulu anali nazo.” Mlongoyu ankafunanso kuti azithandiza abale ake komanso asunge ndalama zina kuti adzagwiritse ntchito m’tsogolo. Anzake ambiri anali atapita kumayiko akunja kukasaka ndalama. Koma pamene iye ankaganiza zopita kunjako, ankakayikakayika. N’chifukwa chiyani ankakayika?
2 Marilyn ankada nkhawa akaganiza zoti asiyane ndi banja lake komanso zoti asiye kuchitira limodzi zinthu zokhudza kulambira. Koma ankaona kuti pali anthu ena amene anachoka ndipo mabanja awo akuchita bwino mumpingo. Iye ankadzifunsanso kuti, ‘Koma ndikapita kunja Jimmy akula bwino?’ Ankaona kuti n’zovuta kulera mwana wakeyo ‘m’malangizo a Yehova ndi kumuphunzitsa kaganizidwe kake’ kudzera pa Intaneti.—Aef. 6:4.
3 Marilyn anayamba kufufuza malangizo. Mwamuna wake ananena kuti sangakonde kuti apite kunja koma sangamuletse kupita. Akulu, komanso abale ndi alongo ena, anamuuza kuti asapite koma panali alongo ena angapo amene ankamulimbikitsa kuti apite. Alongowo ankati: “Ngati umakondadi banja lako upite basi. Sikuti usiya kutumikira Yehova.” Ngakhale kuti ankakayikakayika, Marilyn anatsanzika mwamuna wake ndi mwana wakeyo n’kupita kunja kukagwira ntchito. Ponyamukapo anati: “Ndibwerera posachedwa.”
4. (a) N’chifukwa chiyani anthu ena amapita kunja? (b) Kodi ndi ndani amene amakhala ndi udindo wosamalira ana awo?
4 Yehova samafuna kuti atumiki ake akhale pa umphawi wadzaoneni, ndipo kuyambira kale anthu akhala akusamukira kwina chifukwa cha umphawi. (Sal. 37:25; Miy. 30:8) Pa nthawi ya njala, Yakobo anatuma ana ake kuti apite ku Iguputo kukagula chakudya.* (Gen. 42:1, 2) Masiku ano, anthu ambiri amene amapita m’mayiko ena, samapita chifukwa cha njala. Ena amapita kuti abweze ngongole. Komanso ena amangofuna kukhala ndi moyo wapamwamba. Pofuna kukwaniritsa zolinga zimenezi, anthu ena amasiya mabanja awo n’kupita kudziko lina kapena m’dera lina m’dziko lawo lomwelo. Nthawi zambiri anthuwa amasiya udindo wosamalira ana m’manja mwa kholo limodzi, mwana wamkulu, agogo, achibale kapena anzawo. Ngakhale kuti anthuwa amamva chisoni kusiya mabanja awo, amadzikhululukira n’kumati sangachitire mwina koma kupita basi.
5, 6. (a) Kodi Yesu anati anthu angapeze bwanji chimwemwe? (b) Kodi ndi zinthu ziti zimene Yesu anauza otsatira ake kuti azipempha? (c) Kodi Yehova amatidalitsa bwanji?
5 M’nthawi ya Yesu, anthu ambiri analinso osauka, ndipo ayenera kuti ankaganiza kuti angakhale osangalala ngati akanakhala ndi ndalama zambiri. (Maliko 14:7) Koma Yesu ankafuna kuti anthuwo azidalira Yehova yemwe amapereka chuma chosatha. Pa ulaliki wake wa paphiri, Yesu anafotokoza kuti chimwemwe chenicheni sichimapezeka chifukwa chokhala ndi chuma kapena zimene ifeyo tingachite koma chifukwa chokhala pa ubwenzi ndi Atate wathu wakumwamba.
6 M’pemphero la chitsanzo, Yesu sanatiphunzitse kuti tizipempha chuma koma anati tizipempha “chakudya chathu chalero,” kutanthauza zofunika za tsiku ndi tsiku. Iye anapereka malangizo osapita m’mbali akuti: “Lekani kudziunjikira chuma padziko lapansi . . . Koma unjikani chuma chanu kumwamba.” (Mat. 6:9, 11, 19, 20) Tizikhulupirira kuti Yehova adzatidalitsa monga mmene amalonjezera. Sikuti iye amangosangalala mumtima mwake akaona tikumumvera koma amatipatsa zimene timafuna. Choncho kuti tipeze chimwemwe chenicheni tiyenera kudalira Atate wathu wachikondi osati ndalama.—Werengani Mateyu 6:24, 25, 31-34.
7. (a) Kodi Yehova wapereka kwa ndani udindo wolera ana? (b) N’chifukwa chiyani makolo ayenera kuthandizana kulera ana awo?
7 Munthu amene ‘amafunafuna choyamba chilungamo cha Mulungu,’ amaona udindo wake m’banja mmene Mulungu amauonera. Mu Chilamulo cha Mose muli mfundo imene Akhristu ayenera kuitsatira. Mfundo yake ndi yakuti makolo ayenera kuphunzitsa ana awo za Yehova. (Werengani Deuteronomo 6:6, 7.) Mulungu anapereka udindo umenewu kwa makolo osati kwa agogo kapena wina aliyense. Mfumu Solomo ananena kuti: “Mwana wanga, tamvera malangizo a bambo ako, ndipo usasiye malamulo a mayi ako.” (Miy. 1:8) Apa Yehova ankatanthauza kuti makolo onse awiri ayenera kuthandizana kuphunzitsa ana awo. (Miy. 31:10, 27, 28) Nthawi zambiri ana amaphunzira za Yehova akamamva makolo awo akukambirana kapena akamaona zochita zawo.
8, 9. (a) Kodi chimachitika n’chiyani ngati makolo apita kukagwira ntchito kunja? (b) Kodi ndi mavuto ena ati amene amabwera ngati munthu wasiyana ndi banja lake?
8 Anthu ambiri asanapite kunja amaganizira ubwino ndi kuipa kwake koma pali mavuto ena amene sawaganizira. (Miy. 22:3)* Marilyn amene tamutchula uja atangopita kunja, anayamba kulisowa banja lake koopsa. Nayenso mwamuna wake ndi mwana wake ankamusowa kwambiri. Jimmy ankangokhalira kumufunsa kuti, “Amayi, n’chifukwa chiyani mwandithawa?” Poyamba ankaganiza kuti akhala miyezi yochepa koma anakhala zaka zingapo. Kenako anadabwa kuona kuti zinthu zayamba kusintha. Anaona kuti Jimmy wasintha kwambiri moti sankakondanso mayi akewo kapena kuwauza maganizo ake ngati poyamba. Marilyn ananena modandaula kuti, “Mwana wanga sandikondanso.”
9 Makolo akasiyana ndi ana awo, chikondi chimayamba kuchepa ndipo makhalidwe a anawo amasokonekera.* Ana akasiyidwa ali aang’ono, makolowo n’kukhala kwina kwa nthawi yaitali mavuto amene amakhalapo amakhalanso aakulu kwambiri. Marilyn ankauza Jimmy kuti wapita kunjako n’cholinga choti amuthandize, koma Jimmy ankaona kuti mayi akewo amuthawa. Jimmy ankadandaula kwambiri chifukwa cha kuchoka kwa mayi akewo. Koma akabwera kudzamuona sankasangalala nawonso. Jimmy ankaona kuti zimene mayi akewo akuchita si zabwino ndipo si oyenera kuwamvera kapena kuwakonda. Umutu ndi mmene ana ambiri amene asiyidwa amamvera.—Werengani Miyambo 29:15.
10. (a) Kodi ana amavutika bwanji ngati makolo ali kwina n’kumangotumiza mphatso? (b) Kodi makolo amene ali kutali sangathe kuchitira ana awo zinthu ziti?
10 Marilyn ankayesa kutumiza ndalama komanso mphatso koma anazindikira kuti zimenezi zinali zosakwanira kwa mwana wakeyo. Iye mosazindikira ankaphunzitsa mwanayo kuti aziona chuma kukhala chofunika kwambiri kuposa ubwenzi ndi Mulungu komanso ndi anthu a m’banja lake. (Miy. 22:6) Nthawi zina, Jimmy ankanena kuti: “Mayi, olo musadzabwerenso. Muzingotumiza mphatsozo basi.” Marilyn anazindikira kuti n’zosatheka kulera bwinobwino mwana wake kudzera pa Intaneti, makalata kapena mafoni. Iye anati: “N’zosatheka kukumbatira mwana wako pa Intaneti.”
11. (a) Kodi banja limakumana ndi mavuto ati ngati wina wapita kunja kukagwira ntchito? (b) Kodi n’chiyani chinathandiza mlongo wina kuzindikira kuti ayenera kubwerera kwawo?
11 Ubwenzi wa Marilyn ndi Yehova komanso ndi mwamuna wake unayamba kusokonekeranso. Mipata yopita ku misonkhano komanso mu utumiki inayamba kuchepa ndipo abwana ake ankamuvutitsa kuti agone naye. Marilyn ndi mwamuna wake analibe munthu woti azimufotokozera zakukhosi akakumana ndi mavuto. Choncho anayamba kucheza ndi anthu olakwika moti anangotsala pang’ono kuchita chigololo. Marilyn anazindikira kuti ngakhale kuti sanachite chigololo, iwo analephera kutsatira malangizo a m’Baibulo akuti azilimbikitsana komanso kupatsana mangawa. Zinali zosatheka kuti akaona zosangalatsa aziuzana nthawi yomweyo, kapena kusekererana komanso kusonyezana chikondi m’njira zosiyanasiyana. (Nyimbo 1:2; 1 Akor. 7:3, 5) Sakanathanso kulambira Yehova limodzi ndi mwana wawo. Marilyn anati: “Nditamva pa msonkhano wachigawo kuti Kulambira kwa Pabanja n’kofunika kwambiri kuti tidzapulumuke, ndinaona kuti ndi bwino kubwerera. Ndinafunika kukonzanso ubwenzi wanga ndi Yehova komanso ndi banja langa.”
12. Kodi ndi malangizo ati a m’Malemba omwe angathandize anthu amene asiya mabanja awo chifukwa cha ntchito?
12 Marilyn ataganiza zobwerera kwawo anthu ena sanasangalale nazo. Akulu a mumpingo umene ankasonkhana anamuyamikira chifukwa cha chikhulupiriro komanso kulimba mtima kwake. Koma abale ndi alongo ena amene nawonso anasiya mabanja awo, sanasangalale ndi zomwe Marilyn anasankhazi. M’malo motengera chitsanzo chakechi iwo anayamba kulankhula zomufooketsa. Iwo anamuuza kuti: “Iwetu tikuona ukubweranso posachedwapa. Ukuganiza kuti uzikapeza bwanji ndalama kumudziko?” M’malo molankhula mawu ofooketsa ngati amenewa, Akhristu ayenera kulimbikitsa “akazi achitsikana kukonda amuna awo, kukonda ana awo, kukhala . . . ogwira ntchito zapakhomo,” kutanthauza panyumba pawo, “kuti mawu a Mulungu asanyozedwe.”—Werengani Tito 2:3-5.
13, 14. N’chifukwa chiyani pamafunika chikhulupiriro cholimba kuti munthu amvere Mulungu osati anthu? Perekani chitsanzo.
13 Anthu ambiri amene amapita kukagwira ntchito m’mayiko ena amakhala m’madera amene anthu amaona kuti kupezera banja komanso makolo zinthu n’kofunika kwambiri kuposa chilichonse. Choncho kuti Mkhristu asatengere zimenezi, n’kuchita zimene zingasangalatse Yehova, amafunika kuti akhale ndi chikhulupiriro cholimba.
14 Taganizirani zimene zinachitikira mlongo wina dzina lake Carin. Iye anati: “Pamene mwana wathu Don ankabadwa, ine ndi mwamuna wanga tinkagwira ntchito kunja. Ndipo ndinali nditangoyamba kumene kuphunzira Baibulo. Achibale anga onse ankafuna kuti ndim’tumize Don kumudzi kukakhala ndi makolo anga mpaka titapeza ndalama zokwanira.” Koma Carin atakana kuchita zimenezi achibale akewo, kuphatikizapo mwamuna wake, anamuseka kwambiri ndipo ankamunena kuti ndi waulesi. Carin anati: “Kunena zoona, pa nthawiyo sindinkadziwa bwinobwino mavuto amene angakhalepo chifukwa cholola kuti Don akakhale ndi makolo anga kwa zaka zochepa. Koma zomwe ndinkadziwa n’zakuti Yehova anapereka udindo wolera ana kwa makolo.” Carin atakhalanso woyembekezera, mwamuna wake yemwe sanali Mboni anamulimbikitsa kuti achotse mimbayo. Zomwe Carin anachita poyamba paja, zinalimbitsa chikhulupiriro chake moti pa nkhaniyi anamveranso Yehova. Panopa iye amakhala mosangalala ndi mwamuna wake komanso ana awo awiri. Akanakhala kuti anatumiza anawo kuti azikakhala ndi anthu ena si bwenzi zili chonchi.
15, 16. (a) Fotokozani zimene zinachitikira mlongo wina makolo ake atamusiya kuti aleredwe ndi agogo ake. (b) N’chifukwa chiyani iye sanafune kuchita zimenezi ndi mwana wake?
15 Mlongo wina dzina lake Vicky ananena kuti: “Kwa zaka zingapo ndinaleredwa ndi agogo anga aakazi, pamene makolo anga ankakhala ndi mng’ono wanga. Atadzanditenga sindinkawaonanso ngati makolo anga. Mng’ono wanga ankamasuka nawo bwinobwino koma ine zinkandivuta mpaka pamene ndinakula. Ine ndi mng’ono wanga timauza makolo athu kuti tidzawasamalira akadzakalamba. Mng’ono wanga adzachita zimenezi chifukwa chowakonda koma ine ndidzangochita chifukwa choti ndi makolo anga.
16 Vicky anati: “Panopa mayi anga akufuna kuti ndikawasiyire mwana wanga wamkazi ngati mmene iwowo anachitira ndi ineyo. Koma ndinawakanira mwaulemu. Ine ndi mwamuna wanga tikufuna kuphunzitsa mwana wathu njira za Yehova. Ndiponso sindikufuna kusokoneza ubwenzi wanga ndi mwana wangayu.” Vicky anazindikira kuti chofunika kwambiri ndi kumvera Yehova osati kupeza chuma kapena kusangalatsa achibale. Yesu anafotokoza momveka bwino kuti: “Simungathe kutumikira Mulungu ndi Chuma nthawi imodzi.”—Mat. 6:24; Eks. 23:2.
17, 18. (a) Kodi Mkhristu aliyense ayenera kusankha bwino pa nkhani iti? (b) Kodi nkhani yotsatira idzayankha mafunso ati?
17 Atate wathu wakumwamba ndi wokonzeka kutithandiza kupeza zofunika pa moyo wathu ngati tipitiriza kufunafuna Ufumu choyamba ndi chilungamo chake. (Mat. 6:33) Choncho Mkhristu aliyense ayenera kusankha bwino zochita nthawi zonse. Yehova walonjeza kuti adzapereka “njira yopulumukira” mavuto alionse popanda kuphwanya mfundo zake. (Werengani 1 Akorinto 10:13.) Tiyenera kuyembekezera Yehova ndi mtima wonse, kumudalira ndiponso kutsatira malamulo ndi mfundo zake. Tizimupempha kuti atipatse nzeru komanso azititsogolera. Tikatero “iye adzachitapo kanthu.” (Sal. 37:5, 7) Adzatidalitsa pamene tikuyesetsa kumutumikira podziwa kuti ndi Ambuye wabwino. Tikamayesetsa kumumvera pa chilichonse iye adzatithandiza kuti zinthu zizitiyendera bwino.—Yerekezerani ndi Genesis 39:3.
18 Kodi munthu amene anasiyana ndi banja lake angatani kuti akonzenso ubwenzi wawo? Kodi ndi zinthu ziti zimene tingachite kuti tizisamalira banja lathu popanda kupita kwina kukagwira ntchito? Nanga tingathandize bwanji ena kuti asankhe bwino pa nkhani imeneyi? Mayankho a mafunso amenewa tidzawapeza m’nkhani yotsatira.
^ ndime 1 Mayina asinthidwa.
^ ndime 4 Ulendo uliwonse umene ana a Yakobo anayenda popita ku Iguputo sunkaposa milungu itatu. Ndipo pamene Yakobo ndi ana ake anasamukira ku Iguputo anatenga akazi ndi ana awo.—Gen. 46:6, 7.
^ ndime 8 Onani nkhani yakuti, “Kodi Osamukira Kudziko Lina Amakapezadi Zimene Akufuna?” mu Galamukani! ya February 2013.
^ ndime 9 Malipoti ochokera m’mayiko osiyanasiyana akusonyeza kuti munthu akasiyana ndi banja lake pamakhala mavuto ambiri. Ena amachita chigololo, amagonana ndi amuna kapena akazi anzawo kapenanso ndi achibale awo.Ana amalowerera, sakhoza bwino kusukulu, amakhala olusa, ankhawa ndiponso mwina amafuna kudzipha.
“Tikhale olimba mtima ndithu ndipo tinene kuti: ‘Yehova ndiye mthandizi wanga.’”—AHEB. 13:6.
1, 2. Kodi anthu amene anali kumayiko ena amakumana ndi mavuto otani akabwerera kwawo? (Onani chithunzi pamwambapa.)
M’BALE wina dzina lake Eduardo* anati: “Ndinkagwira ntchito kunja ndipo ndinali pa ntchito yapamwamba komanso ndinkalandira ndalama zambiri. Koma nditayamba kuphunzira Baibulo ndi Mboni za Yehova, ndinaona kuti ndili ndi udindo wina wofunika kwambiri, wosamalira banja langa komanso kuliphunzitsa za Yehova. Choncho ndinabwerera kwathu.”—Aef. 6:4.
2 Eduardo anazindikira kuti akabwerera kukakhala ndi banja lake, Yehova adzasangalala. Koma mofanana ndi Marilyn, yemwe tam’tchula m’nkhani yapitayi, iye atabwerera anafunika kukonza ubwenzi wake ndi anthu a m’banja lake. Ankasowanso ndalama zosamalira banja lake. Kodi akanatani pamenepa? Nanga anthu ena mumpingo akanamuthandiza bwanji?
3. Kodi kuchoka kwa makolo kumakhudza bwanji ana?
3 Eduardo anavomereza kuti: “Ndinkadziwa kuti ana anga ndinawasiya pa nthawi yolakwika. Ndinachoka pa nthawi imene ndinkafunika kuti ndiziwatsogolera, ndiziwawerengera nkhani za m’Baibulo, kupemphera nawo, kuwanyamula komanso kusewera nawo.” (Deut. 6:7) Mwana wawo wamkazi, dzina lake Anna anati: “Ndikaganiza kuti bambo sitikukhala nawo panyumba, ndinkaona kuti ndilibe munthu woti azindilimbikitsa. Atabwera sindinkawaonanso ngati bambo anga, moti ndinangowadziwira mawu ndi nkhope yawo. Atandikumbatira, sindinamve ngati ndakumbatiridwa ndi munthu amene amandikonda.”
4. Kodi mwamuna akachoka zimakhudza bwanji udindo wake wotsogolera banja?
4 Bambo akachoka pakhomo sangathenso kutsogolera banja lake. Ruby, yemwe ndi mkazi wa Eduardo anati: “Ndinali ndi maudindo awiri. Ndinkakhala ngati bambo komanso mayi ndipo ndinazolowera kusankhira banja langa zochita. Koma Eduardo atabwera, ndinafunika kuphunzira kugonjera. Ngakhale panopa ndimachita kudzikumbutsa kuti hii, paja mwamuna wanga ali pompano.” (Aef. 5:22, 23) Eduardo ananenanso kuti: “Ana anga anazolowera kupempha amayi awo akafuna kuchita chilichonse. Choncho tinaona kuti makolofe tinkafunika kuchita zinthu mogwirizana pouza ana anthuwo zochita, ndipo ndinafunika kuphunzira kutsogolera banja langa motsanzira Khristu.”
5. Kodi m’bale wina anachita chiyani pokonzanso zinthu m’banja lake, nanga zotsatira zake zinali zotani?
5 Eduardo anayesetsa kukonza ubwenzi wake ndi banja lake komanso kulithandiza kuti lizikonda Mulungu. Iye anati: “Ndinali n’cholinga chophunzitsa ana anga kuti azikonda Mulungu. Sindinkafuna kuti ndizingonena kuti ndimakonda Yehova, koma ndinkafuna kuti zochita zanga zizisonyeza zimenezo.” (1 Yoh. 3:18) Kodi Yehova anadalitsa Eduardo chifukwa cha chikhulupiriro chake? Anna ananena kuti: “Tinkaona kuti bambo akuyesetsa kuti azichita zinthu bwino komanso kuti tiyambenso kuchitira zinthu limodzi. Zimenezi zinathandiza kwambiri, ndipo tinasangalala titaona kuti akuyesetsa kuti akhale ndi udindo mumpingo. Dzikoli linkafuna kutisiyanitsa ndi Yehova. Koma tinkaona kuti makolo athu akukonda kwambiri kutumikira Mulungu, ndipo ifenso tinachita zomwezo. Bambo analonjeza kuti sadzatisiyanso, ndipo ankanena zoona. Akanachokanso, mwina si bwenzi pano ndili m’gulu la Yehova.”
6. Kodi makolo ena anaphunzira chiyani pa zimene zinachitika nthawi ya nkhondo?
6 Pali umboni wakuti pa nthawi imene kum’mwera chakum’mawa kwa Ulaya kunali nkhondo, ana a Mboni za Yehova a kumeneko ankaoneka osangalala ngakhale kuti anali pa mavuto. N’chifukwa chiyani zinali choncho? Makolo anasiya kupita kuntchito. M’malomwake, ankakhala kunyumba n’kumaphunzira ndi ana awo komanso kucheza nawo. Kodi tikuphunzirapo chiyani pamenepa? Ana amafuna kukhala ndi makolo awo osati kungowapatsa ndalama kapena mphatso. Malemba amanenanso kuti ana zimawayendera bwino ngati amasamaliridwa komanso kuphunzitsidwa ndi makolo awo.—Miy. 22:6.
7, 8. (a) Kodi makolo ena akabwerera kunyumba amamva bwanji? (b) Kodi makolo angathandize bwanji ana awo kuti ayambenso kuwakonda ndi kuwalemekeza?
7 Makolo ena akabwerera kunyumba salandiridwa bwino ndi ana awo. Choncho anganene kuti: “Koma inu ndi ana otani inu? Simungaone kuti kuvutika konseku ndikuvutika chifukwa cha inu?” Amaiwala kuti anawo akuchita zimenezo chifukwa chakuti makolowo anachoka. Ngati ndinu makolo, kodi mungatani kuti zinthu ziyambe kuyenda bwino?
8 Muyenera kupempha Yehova kuti akuthandizeni kuwamvetsa anthu a m’banja lanu. Komanso pokambirana ndi banja lanu, muyenera kuvomereza kuti munalakwitsa pochoka ndipo zimenezo zayambitsa mavuto. Zingakhale bwinonso kuwapepesa kuchokera pansi pa mtima. Anthu a m’banja lanu akaona kuti mukuyesetsa ndi mtima wonse kuti mukonze zinthu, adzayamikira kwambiri. Musafooke ndipo khalani oleza mtima. Mukatero, pang’ono ndi pang’ono anthu a m’banja lanu adzayambanso kukukondani ndiponso kukulemekezani.
9. N’chifukwa chiyani tinganene kuti si bwino kufunafuna chuma pofuna ‘kusamalira a m’banja lathu’?
9 Mtumwi Paulo anapereka malangizo akuti ngati Akhristu achikulire sangathe kudzisamalira, ana ndi adzukulu awo ayenera “kubwezera kwa makolo ndi agogo awo zowayenerera.” Koma Paulo analimbikitsanso Akhristu kuti ayenera kukhutira ngati ali ndi zinthu zofunika kwambiri monga chakudya, zovala komanso malo ogona. Sitiyenera kulakalaka moyo wapamwamba kapena chuma choti tidzagwiritse ntchito m’tsogolo. (Werengani 1 Timoteyo 5:4, 8; 6:6-10.) Kuti munthu athe ‘kusamalira a m’banja lake,’ sikuti ayenera kufunafuna chuma m’dziko limene likupitali. (1 Yoh. 2:15-17) Tisalole kuti “chinyengo champhamvu cha chuma” kapena “nkhawa za moyo” zilepheretse banja lathu ‘kugwira mwamphamvu moyo weniweniwo’ m’dziko latsopano limene Mulungu walonjeza.—Maliko 4:19; Luka 21:34-36; 1 Tim. 6:19.
10. Kodi tingasonyeze bwanji kuti timatsatira nzeru yochokera kwa Mulungu pa nkhani ya ngongole?
10 Yehova amadziwa kuti anthufe timafunika ndalama. Koma ndalama sizingatiteteze ngati mmene ingatitetezere nzeru yochokera kwa Mulungu. (Mlal. 7:12; Luka 12:15) Nthawi zambiri, anthu amanyalanyaza mavuto amene angabwere ngati atapita kukagwira ntchito kunja. Ndipo ena akapita kunjako sapeza ndalama zimene ankafunazo. M’malomwake amakumana ndi mavuto aakulu. Ambiri mwa anthuwa amabwerera kwawo ali ndi ngongole zikuluzikulu. M’malo motumikira Yehova, amatumikira anthu amene anawakongoza ndalamawo. (Werengani Miyambo 22:7.) Choncho ndi bwino kungopeweratu ngongoleyo.
11. Kodi kukhala ndi bajeti kungathandize bwanji kuti banja lizigwiritsa ntchito bwino ndalama?
11 Eduardo ankadziwa kuti ayenera kugwiritsa ntchito bwino ndalama kuti asapitenso kunja. Iye ndi mkazi wake anakonza bajeti ya zinthu zofunika zokhazokha. Iwo ankadzimana zinthu zina zimene anali nazo poyamba. Koma onse m’banjamo anagwirizana nazo ndipo sankawononga ndalama pa zinthu zosafunika.* Eduardo anati: “Ndinachotsa ana anga kusukulu zapulaiveti n’kuwapititsa kusukulu zaboma zabwino.” Iye ndi banja lake ankapemphera kuti apeze ntchito imene singamasokoneze zinthu zokhudza kulambira. Kodi Yehova anayankha bwanji mapemphero awo?
12, 13. (a) Kodi bambo wina anachita zotani kuti athandize banja lake? (b) Nanga Yehova anamudalitsa bwanji chifukwa choyesetsa kuti akhale ndi moyo wosalira zambiri?
12 Eduardo anati: “Kunena zoona tinavutika kwa zaka ziwiri zoyambirira. Ndalama zanga zinayamba kutha ndipo zimene ndinkapeza zinali zosakwanira. Ndinkatopanso kwambiri. Koma tonse tinkapezeka pa misonkhano yonse ndipo tinkalalikira.” Eduardo anatsimikiza kuti sadzalolanso kukagwira ntchito kutali ndi banja lake kwa miyezi kapena zaka zambiri. Iye anati: “Ndaphunzira ntchito zosiyanasiyana kuti ngati ina sikupezeka, ndizigwirabe inayo.”
13 Popeza kuti Eduardo ankabweza pang’onopang’ono ngongole imene anali nayo, zinachititsa kuti aperekenso ndalama za chiwongoladzanja zochuluka. Koma ankaona kuti limenelo si vuto lalikulu chifukwa ankapeza nthawi yokwanira yochitira limodzi zinthu ndi banja lake. Ndipo ankasangalala chifukwa chodziwa kuti akuchita zimene Yehova amafuna kuti makolo azichita. Iye anati: “Panopa ndimapeza ndalama zochepa kwambiri poyerekezera ndi zomwe ndinkapeza pamene ndinkagwira ntchito kunja, komabe sitinagonepo ndi njala. N’zoona kuti ‘dzanja la Yehova silinafupike.’ Tinaganiza zoyamba upainiya. Ndipo titangoyamba upainiyawo, vuto la zachuma lija linayamba kuchepa ndipo sitinkavutika kupeza zinthu zofunika.”—Yes 59:1.
14, 15. (a) Kodi mabanja angatani ngati akukakamizidwa kuti azikonda kwambiri chuma osati kulambira Mulungu? (b) Kodi chitsanzo chawo chabwino chingakhale ndi zotsatira zotani?
14 M’madera ambiri anthu amaona kuti akuyenera kupereka ndalama kapena mphatso kwa achibale awo ndiponso anzawo. Eduardo anati: “Ndi mmene chikhalidwe chathu chilili ndipo zimatisangalatsa. Koma tiyenera kudziwa malire. Ndimafotokozera achibale anga mosamala kuti ndizingowapatsa zimene ndingathe chifukwa sindikufuna kuti zimenezi zindilepheretse kukwaniritsa udindo wanga wothandiza banja langa pa nkhani zokhudza kulambira.”
15 Anthu amene abwerera kwawo kuchokera kudziko lina komanso amene amakana kusiya mabanja awo chifukwa cha ntchito amakumananso ndi mavuto ena. Mwachitsanzo, achibale awo omwe amayembekezera kuti aziwathandiza, amawanyoza ndiponso kuwakwiyira. Ena amawanena kuti alibe chikondi. (Miy. 19:6, 7) Anna ananena kuti: “Koma tikamakana kunyalanyaza zinthu zauzimu chifukwa chofuna kupeza chuma, patapita nthawi achibale ena angamvetse kuti kwa ifeyo chofunika kwambiri n’kutumikira Mulungu. Koma sangamvetse zimenezi ngati titachita zofuna zawo.”—Yerekezerani ndi 1 Petulo 3:1, 2.
16. (a) Perekani chitsanzo chosonyeza kuti munthu akhoza ‘kudzinyenga ndi maganizo onama.’ (Yak. 1:22) (b) Kodi Yehova amadalitsa anthu otani?
16 Mlongo wina anasiya mwamuna wake komanso ana ake n’kupita kudziko lina kuti akagwire ntchito. Atafika m’dzikolo anauza akulu kuti: “Sinalitu nkhani ya masewera kuti ndibwere kuno. Tadzimana kwabasi. Moti mwamuna wanga anasiya kutumikira monga mkulu. Sindikukayikira kuti Yehova atidalitsa.” Yehova amadalitsa anthu amene zosankha zawo zimasonyeza kuti amamukhulupirira. Koma mwadala, anthuwa analolera kuti wina asiye udindo umene anali nawo mumpingo. Ndiyeno kodi n’zoona kuti Yehovayo angawadalitse pamene akuchita zinthu zosemphana ndi chifuniro chake?—Werengani Aheberi 11:6; 1 Yohane 5:13-15.
17. (a) Kodi tiyenera kufufuza malangizo a Yehova pa nthawi iti ndipo n’chifukwa chiyani? (b) Nanga tingafufuze bwanji malangizowo?
17 Ndi bwino kufufuza malangizo a Yehova tisanasankhe zochita osati titasankha kale. Tizipempha kuti atitsogolere komanso atipatse mzimu woyera ndi nzeru. (2 Tim. 1:7) Tizidzifunsa kuti: ‘Kodi ndikhoza kumvera Yehova ngakhale pamene ndikuzunzidwa?’ Ngati ndi choncho, ndiye zingatikanike bwanji kumumvera n’kulolera kuti tizipeza ndalama zochepa? (Luka 14:33) Pemphani akulu kuti akupatseni malangizo ochokera m’Malemba ndipo muzikhulupirira lonjezo la Yehova lakuti adzakuthandizani ngati mumvera malangizo ake. N’zoona kuti akulu sangakusankhireni zochita koma akhoza kukuthandizani kusankha zinthu zimene zingakuthandizeni.—2 Akor. 1:24.
18. (a) Kodi ndani apatsidwa udindo wosamalira banja? (b) Kodi tingathandize bwanji anzathu?
18 Yehova anapatsa mitu ya mabanja udindo wosamalira anthu a m’banja lawo. Masiku ano, anthu ambiri amakakamizika kupita kumayiko ena kuti akagwire ntchito. Choncho tiyenera kuyamikira kwambiri anthu amene amasamalira mabanja awo popanda kupita kudziko lina. Pakagwa masoka achilengedwe kapena wina akadwala tiyenera kuthandizana. Tikatero tidzasonyeza kuti tikutsanzira chikondi cha Khristu komanso tikumverana chisoni. (Agal. 6:2, 5; 1 Pet. 3:8) Tingachite bwinonso kupereka ndalama zothandizira pakagwa masoka achilengedwe komanso kuthandiza abale athu kupeza ntchito kwathu komwe kuno. Tikatero tidzawathandiza kuti asalakelake kupita kukagwira ntchito m’mayiko akunja.—Miy. 3:27, 28; 1 Yoh. 3:17.
19, 20. N’chifukwa chiyani Akhristu sayenera kukayikira zoti Yehova adzawathandiza?
19 Malemba amatiuza kuti: “Moyo wanu ukhale wosakonda ndalama, koma mukhale okhutira ndi zimene muli nazo pa nthawiyo. Pakuti Mulungu anati: ‘Sindidzakusiyani kapena kukutayani ngakhale pang’ono.’ Moti tikhale olimba mtima ndithu ndipo tinene kuti: ‘Yehova ndiye mthandizi wanga. Sindidzaopa. Munthu angandichite chiyani?’” (Aheb. 13:5, 6) Kodi n’zothekadi kukhala ndi maganizo amenewa?
20 M’bale wina yemwe ndi mkulu m’dziko lina losauka anati: “Anthu amakonda kunena zoti a Mboni amakhala osangalala. Amaona kuti a Mboni, ngakhale atakhala osauka, amavala bwino ndipo amaoneka kuti zikuwayendera kusiyana ndi anthu ena.” Izitu n’zogwirizana ndi zimene Yesu ananena kuti zidzachitikira anthu amene amafunafuna Ufumu choyamba. (Mat. 6:28-30, 33) Yehova, yemwe ndi Atate wathu wakumwamba, amakukondani ndipo amakufunirani zabwino inuyo ndi ana anu. Pajatu “Maso a Yehova akuyendayenda padziko lonse lapansi kuti aonetse mphamvu zake kwa anthu amene mtima wawo uli wathunthu kwa iye.” (2 Mbiri 16:9) Mulungu watipatsa malamulo othandiza pa nkhani ya chuma komanso mmene tingasamalirire banja. Tikamatsatira malamulowa timasonyeza kuti timamukonda komanso kumukhulupirira. “Kukonda Mulungu kumatanthauza kusunga malamulo ake, ndipo malamulo akewo ndi osalemetsa.”—1 Yoh. 5:3.
21, 22. N’chifukwa chiyani inuyo simudzasiya kukhulupirira Yehova?
21 Eduardo anati: “Ndikudziwa kuti nthawi imene ndinachoka n’kusiya banja langa singabwererenso. Panopa ndinangosiya kuziganizira zimenezo. Anthu amene ndinkagwira nawo ntchito, panopa ndi olemera koma sasangalala. Mabanja awo sakuyenda bwino koma lathu likuyenda bwino ndipo tikusangalala. Ndimachita chidwi ndi abale ena kwathu kuno amene ndi osauka koma kulambira Yehova amakuika patsogolo. Zimene Yesu analonjeza zikuchitikadi.”—Werengani Mateyu 6:33.
22 Choncho limbani mtima. Muzimvera Yehova ndiponso kumukhulupirira. Sonyezani kuti mumakonda Mulungu komanso banja lanu. Mungachite zimenezi poyesetsa kukwaniritsa udindo umene Yehova wakupatsani m’banja lanulo. Mukatero, Yehova adzakuthandizani.
^ ndime 1 Mayina asinthidwa.
^ ndime 11 Onani Galamukani! ya September 2011 ya mutu wakuti “Kodi Mungasamale Bwanji Ndalama?”
“Maso a Yehova ali paliponse. Amayang’ana anthu oipa ndi abwino omwe.”—MIY. 15:3.
1, 2. Kodi mmene Yehova amatiyang’anira ndi zosiyana bwanji ndi makamera amene anthu amaika m’malo osiyanasiyana?
M’MAYIKO ambiri, muli makamera amene amathandiza kuona zimene zikuchitika. Ngati wina wachita ngozi pamsewu n’kuthawa, makamerawa amajambula zonse ndipo zimenezi zimathandiza kuti munthuyo agwidwe. Chifukwa cha makamerawa, zimakhala zovuta kuti munthu amene wapalamula athawe.
2 Koma kodi makamera amenewa akutikumbutsa chiyani za Atate wathu wachikondi Yehova? Baibulo limanena kuti maso a Yehova “ali paliponse.” (Miy. 15:3) Koma kodi zimenezi zikutanthauza kuti iye nthawi zonse amafufuza zimene tikuchita? Kodi Mulungu amatiyang’anitsitsa n’cholinga choti aone zomwe tikulakwitsa n’kutilanga? (Yer. 16:17; Aheb. 4:13) Ayi si choncho. Yehova amatiyang’ana chifukwa amatikonda ndipo amafuna kuti zinthu zizitiyendera bwino.—1 Pet. 3:12.
3. Kodi tikambirana njira 5 ziti zimene Mulungu amasonyezera kuti amatikonda?
3 N’chiyani chingatithandize kumvetsa kuti Yehova amatiyang’ana chifukwa choti amatikonda? Tingamvetse tikaona mmene amachitira zimenezi. Iye amachita zimenezi m’njira izi: (1) Amatichenjeza akaona kuti tayamba kuganiza zinthu zolakwika. (2) Amatipatsa malangizo akaona kuti tayamba kuchita zoipa. (3) Amatitsogolera pogwiritsa ntchito mfundo zopezeka m’Mawu ake. (4) Amatithandiza tikakumana ndi mavuto osiyanasiyana. (5) Komanso amatipatsa madalitso tikamachita zabwino.
4. N’chifukwa chiyani Yehova anachenjeza Kaini kuti ‘uchimo wamyata pakhomo kumudikirira’?
4 Choyamba, tiyeni tione mmene Mulungu amatichenjezera akaona kuti tayamba kuganiza zinthu zolakwika. (1 Mbiri 28:9) Kuti timvetse zimenezi, taganizirani mmene Mulungu anachitira ndi Kaini amene “anapsa mtima kwambiri” ataona kuti Yehova sakusangalala naye. (Werengani Genesis 4:3-7.) Yehova analimbikitsa Kaini kuti ‘asinthe n’kuchita zabwino.’ Iye anamuchenjeza kuti ngati sasintha, ‘uchimo wamyata pakhomo kumudikirira.’ Ndiyeno anamufunsa kuti: “Kodi iweyo suugonjetsa?” Mulungu ankafuna kuti Kaini amvere malangizowa kuti ayambenso kusangalala naye. Iye akanamvera chenjezoli, akanakhala pa ubwenzi wabwino ndi Mulungu.
5. Kodi Yehova amatichenjeza bwanji tikayamba kuganiza kapena kulakalaka zinthu zolakwika?
5 Kodi Mulungu amatichenjeza bwanji masiku ano? Yehova amaona zimene zili mumtima mwathu ndipo sitingamubisire zimene tikuganiza komanso kulakalaka. Atate wathu wachikondi amafuna kuti tizichita zinthu zoyenera koma satikakamiza kuti tizichita zimene iye akufuna. Akaona kuti tatenga njira yolakwika amatichenjeza. Kodi amachita bwanji zimenezi? Tikamawerenga Baibulo tsiku ndi tsiku timapeza mfundo zina zomwe zingatithandize kusintha zochita komanso maganizo olakwika. Mabuku athu angafotokozenso za vuto lina limene takhala tikulimbana nalo komanso njira zothetsera vutolo. Ndiponso pa misonkhano ya mpingo, timalandira malangizo a pa nthawi yake.
6, 7. (a) Kodi pali umboni wotani wosonyeza kuti Yehova amakonda mtumiki wake aliyense? (b) Kodi tingatani kuti tipindule ndi chikondi chimene Yehova amatisonyeza?
6 Machenjezo onse amene Yehova amatipatsa ndi umboni woti amakonda Mkhristu aliyense. N’zoona kuti Baibulo, mabuku athu ndiponso malangizo amene timalandira pa misonkhano zimathandiza anthu ambirimbiri. Koma Yehova amafuna kuti mtumiki wake aliyense amvetsere machenjezo amenewa n’cholinga choti azichita zoyenera. Choncho tinganene kuti zonsezi ndi umboni woti Yehova amatikonda.
7 Machenjezo a Yehova angatithandize ngati choyamba titazindikira kuti iye amafuna kuti zinthu zitiyendere bwino. Choncho tiyenera kumvera Mawu ake, n’kusiya kuganizira zimene amadana nazo. (Werengani Yesaya 55:6, 7.) Tikamamvera machenjezo amene amatipatsa, timapewa mavuto osiyanasiyana. Koma kodi Atate wathu wachikondi amatithandiza bwanji tikalakwitsa?
8, 9. Kodi malangizo amene Yehova amatipatsa kudzera mwa atumiki ake amasonyeza bwanji kuti amafuna kuti zinthu zizitiyendera bwino? Perekani chitsanzo.
8 Tikadzudzulidwa m’pamene timazindikira kuti Yehova akufuna kuti zinthu zizitiyendera bwino. (Werengani Aheberi 12:5, 6.) N’zoona kuti palibe amene amasangalala akamadzudzulidwa. (Aheb. 12:11) Koma taganizirani zimene wopereka malangizoyo amayamba waganizira. Choyamba, ayenera kudziwa zochita zathu, zomwe zingawononge ubwenzi wathu ndi Yehova Mulungu. Kenako ayenera kuganizira mmene tikumvera, komanso ayenera kukhala wofunitsitsa kutithandiza pogwiritsa ntchito Baibulo kuti tisinthe n’kuyamba kuchita zinthu zokondweretsa Mulungu. Timalemekeza malangizo amenewo chifukwa akuchokera kwa Yehova.
9 Tiyeni tione chitsanzo chosonyeza kuti munthu akamatipatsa malangizo ndi umboni woti Mulungu akutifunira zabwino. M’bale wina asanayambe kutumikira Mulungu ankakonda kuonera zolaula, koma kenako anasiya. Koma ankalimbanabe ndi mtima wofuna kuonera zolaulazo. Izi zinaonekera kwambiri atagula foni yatsopano. (Yak. 1:14, 15) Pogwiritsa ntchito foniyi, ankatsegula malo omwe amaonetsa zolaula pa Intaneti. Tsiku lina akuchita ulaliki wa pa telefoni, anapereka foni yakeyo kwa mkulu wina kuti amuthandize kufufuza maadiresi a anthu. Mkuluyo atayamba kugwiritsa ntchito foniyo, anaona kuti m’baleyo ankatsegula malo oonetsa zolaula. Umenewu unali mwayi woti m’baleyo athandizidwe. Choncho nthawi yomweyo mkuluyo anamulangiza ndipo m’baleyo anamvera malangizowo n’kusiya kuonera zolaulazo. Timathokoza Atate wathu wakumwamba, amene amaona machimo athu obisika ndipo amatithandiza zinthu zisanafike poipa kwambiri.
10, 11. (a) Kodi tingatani kuti tizitsatira malangizo a Mulungu? (b) Kodi banja lina linaona bwanji phindu lotsatira malangizo a Yehova?
10 Wolemba masalimo anaimbira Yehova kuti: “Mudzanditsogolera ndi malangizo anu.” (Sal. 73:24) Nthawi zonse tikafuna malangizo, tiyenera ‘kukumbukira’ Yehova. Tingachite zimenezi pofufuza m’Mawu ake kuti tidziwe maganizo ake pa nkhani zosiyanasiyana. Kutsatira mfundo za m’Baibulo kumatithandiza kukhala pa ubwenzi wabwino ndi Mulungu komanso kumatithandiza pa moyo wathu wa tsiku ndi tsiku.—Miy. 3:6.
11 Zimene zinachitikira m’bale wina zimasonyeza kuti Yehova amatitsogolera ndi mfundo zake. M’baleyu ankakhala m’dera lina la mapiri lotchedwa Masbate ku Philippines. Iye ndi mkazi wake ankachita upainiya wokhazikika ngakhale kuti anali ndi banja lalikulu. Kuti azipeza zofunika pa moyo, ankadalira ulimi. Koma munda womwe ankalima unali walendi. Tsiku lina anangodabwa mwiniwake wa malowo akuwauza kuti achoke ndipo asalimenso mundawo. N’chifukwa chiyani anachita zimenezi? Anthu ena anali atawanenera zoipa kwa mwiniwake wa malowo. Koma m’malo modera nkhawa kwambiri za mmene angapezerenso malo ena, m’baleyu anati: “Yehova atipatsa malo. Nthawi zonse amatithandiza.” Ndi zimenedi zinachitika. Patangodutsa masiku ochepa, mwini malo uja anawauza kuti asachoke. Chifukwa chiyani? Iye anaona kuti banjali limatsatira mfundo za m’Baibulo zimene zimawathandiza kuti akhale anthu aulemu komanso kuti azikhala mwamtendere ndi ena. Zimenezi zinamusangalatsa kwambiri ndipo anawawonjezera munda wina. (Werengani 1 Petulo 2:12.) Ndithudi, Yehova amatitsogolera kudzera m’Mawu ake ndipo amatithandiza kupirira tikakumana ndi mavuto.
12, 13. Kodi n’chiyani chimene chimapangitsa ena kuona ngati Mulungu sakudziwa mavuto awo?
12 Nthawi zina tingakumane ndi mavuto aakulu. Mwina tikuvutika chifukwa cha matenda aakulu, kuzunzidwa kapena kutsutsidwa kwa nthawi yaitali ndi achibale. Enanso sasangalala chifukwa cha zochita za anthu ena mumpingo.
13 Mwachitsanzo, n’kutheka kuti munakhumudwapo ndi mawu amene Mkhristu mnzanu anakulankhulani. Mwina munafika ponena kuti: ‘Zimenezi siziyenera kuchitika m’gulu la Mulungu.’ Komabe mukuona kuti m’bale amene anakukhumudwitsaniyo akupatsidwa maudindo mumpingo ndipo anthu ena amamuona kuti ndi munthu wabwino. Mwina mungamadabwe kuti, ‘zikutheka bwanji zimenezi? Kodi Yehova sakuona? Ngati akuona, bwanji sakuchitapo kanthu?’—Sal. 13:1, 2; Hab. 1:2, 3.
14. Kodi n’chifukwa chiyani nthawi zina tingaone ngati Mulungu sakutithandiza kuthetsa mavuto athu?
14 Yehova ali ndi zifukwa zokwanira zomwe zingamuchititse kuti asachitepo kanthu pa zinthu zina. Mwachitsanzo, inuyo mukhoza kumaganiza kuti mnzanuyo wakulakwirani kwambiri pamene Mulungu sakuona choncho. Iye akhoza kuona kuti muli ndi vuto ndi inuyo. N’kutheka kuti mawu amene munakhumudwa nawowo anali malangizo oti akuthandizeni. M’nkhani imene inafotokoza mbiri ya moyo wa M’bale Karl Klein, yemwe anali wa m’Bungwe Lolamulira, anafotokoza kuti nthawi ina anapatsidwa uphungu ndi M’bale J. F. Rutherford. Tsiku lina, M’bale Rutherford anapatsa M’bale Klein moni wansangala kuti, “Muli bwanji M’bale Klein?” Koma popeza M’bale Klein anakhumudwa chifukwa cha uphunguwo, sanayankhe mosangalala. M’bale Rutherford anadziwa kuti M’bale Klein wakhumudwa, ndipo anamuchenjeza kuti asam’patse malo Mdyerekezi. Kenako M’bale Klein anadzalemba kuti: “Tikasungira chakukhosi m’bale, makamaka amene watipatsa malangizo chifukwa cha udindo umene ali nawo, timam’patsa malo Mdyerekezi.”*
15. Kodi n’chiyani chimene chingatithandize kukhalabe oleza mtima tikakumana ndi mayesero?
15 Koma nthawi zina timataya mtima makamaka tikaona kuti mavuto athu sakutha. Kodi n’chiyani chingatithandize kuti tipirire? Tiyerekeze kuti mukuyendetsa galimoto ndiyeno mwaima chifukwa choti mumsewu muli magalimoto ambiri. Simukudziwa kuti muima nthawi yaitali bwanji. Ngati mungapupulume n’kuganiza zodzera njira ina, mukhoza kusochera n’kukafika mochedwa kusiyana ndi mmene zikanakhalira mukanangodikira pang’ono. N’chimodzimodzinso tikakumana ndi mayesero. Tikaleza mtima n’kutsatira mfundo za m’Baibulo, Yehova adzatithandiza kuti tipirire.
16. Tchulani chifukwa chinanso chimene chingachititse Yehova kuti asachitepo kanthu tikakumana ndi mayesero.
16 Nthawi zina Yehova sangachitepo kanthu tikakumana ndi mayesero chifukwa choti akufuna kuti tiphunzirepo kenakake. (Werengani 1 Petulo 5:6-10.) Koma tisaganize kuti Mulungu ndi amene amachititsa kuti tikumane ndi mayesero. (Yak. 1:13) Mavuto ambiriwa amayambitsa ndi ‘mdani wathu Mdyerekezi.’ Komabe nthawi zina Mulungu angagwiritse ntchito mavuto amene tikukumana nawo potithandiza kuti tikule mwauzimu. Mulungu amaona tikamavutika ndipo ‘amatidera nkhawa.’ Choncho amaonetsetsa kuti mayeserowo angokhalapo “kwa kanthawi” kochepa. Dziwani kuti Yehova amakuderani nkhawa ndipo adzakupatsani mphamvu kuti mupirire mpaka mapeto.—2 Akor. 4:7-9.
17. N’chifukwa chiyani Yehova amafufuza mtima wa munthu aliyense?
17 Pali chifukwa chinanso chabwino chimene chimachititsa kuti Mulungu azionetsetsa zimene zikuchitika pa moyo wathu. Kudzera mwa mneneri Haneni, Mulungu anauza Mfumu Asa kuti: “Maso a Yehova akuyendayenda padziko lonse lapansi kuti aonetse mphamvu zake kwa anthu amene mtima wawo uli wathunthu kwa iye.” (2 Mbiri 16:9) Mulungu anaona kuti Asa sanali wokhulupirika. Koma inuyo mukapitiriza kuchita zabwino, Yehova ‘adzaonetsa mphamvu zake’ kwa inu.
18. Kodi tizikumbukira chiyani tikamaona ngati palibe amene akuona zabwino zimene tikuchita? (Onani chithunzi patsamba 27.)
18 Mulungu akufuna kuti ‘tiziyesetsa kuchita zabwino’ komanso kuti ‘tizikonda chabwino.’ Tikatero iye ‘adzatikomera mtima.’ (Amosi 5:14, 15; 1 Pet. 3:11, 12) Yehova amaona anthu olungama ndipo amawadalitsa. (Sal. 34:15) Mwachitsanzo, ganizirani za Sifira ndi Puwa omwe anali azamba achiheberi. Pamene Aisiraeli anali ku ukapolo ku Iguputo, azimayi awiriwa anasonyeza kuti ankaopa kwambiri Mulungu osati Farao. Iwo anakana kumvera lamulo la Farao lakuti azipha mwana wamwamuna aliyense wachiheberi akangobadwa. Zikuoneka kuti chifukwa cha chikumbumtima chawo iwo sanaphe anawo. Patapita nthawi, Mulungu anadalitsa Sifira ndi Puwa powapatsa mabanja awoawo. (Eks. 1:15-17, 20, 21) Yehova anaona ntchito zawo zabwino. Nthawi zina tingamaone ngati palibe amene akuona zabwino zimene tikuchita. Koma Yehova amaona ndipo adzatidalitsa.—Mat. 6:4, 6; 1 Tim. 5:25; Aheb. 6:10.
19. Kodi mlongo wina anazindikira bwanji kuti Yehova amaona zabwino zimene tikuchita?
19 Mlongo wina ku Austria anazindikira kuti Mulungu ankaona zabwino zimene ankachita. Popeza kuti mlongoyu anali wa ku Hungary, anapatsidwa mapu a nyumba ya munthu wina wolankhula Chihangare kuti akayambe kuphunzira naye Baibulo. Nthawi yomweyo mlongoyu anapita kwa munthuyo, koma sanam’peze. Anapita mobwerezabwereza kwa chaka ndi hafu, ndipo nthawi zina ankaona kuti m’nyumbamo muli anthu koma palibe amene ankayankha. Akapitako, nthawi zonse ankasiya mabuku, makalata ndi nambala yake ya foni. Tsiku lina atapitanso, mayi wina wansangala anatsegula chitseko n’kumuuza kuti: “Lowani. Ndinawerenga mabuku onse amene munandibweretsera aja ndipo ndakhala ndikukuyembekezerani.” Mayiyu ankadwala ndipo pa nthawi imene sankapezekayo sakanatha kuonana ndi anthu. Kenako anayamba kuphunzira Baibulo. Apatu Mulungu anadalitsa mlongoyu chifukwa cha khama lakelo.
20. Kodi timamva bwanji tikaganizira mfundo yakuti Yehova amatiyang’anitsitsa kuti atithandize?
20 M’nkhaniyi taona kuti Yehova amaona zimene aliyense akuchita ndipo amafufuza zimene zili mumtima mwathu. Komatu zimenezi sizikutanthauza kuti amachita zimenezi kuti atipezere zifukwa n’kutipatsa chilango. Iye sali ngati anthu amene amaika makamera m’malo osiyanasiyana aja. Koma umenewu ndi umboni wosonyeza kuti Mulungu amafuna kuti zinthu zizitiyendera bwino. Zimenezi zimatithandiza kuti tikhale naye pa ubwenzi wabwino.
^ ndime 14 Nkhani imene ikufotokoza mbiri ya moyo wa M’bale Klein, ikupezeka mu Nsanja ya Olonda ya Chingelezi ya October 1, 1984.
BAIBULO limafotokoza nthawi zosiyanasiyana pamene anthu ankang’amba zovala zawo. Anthu masiku ano amadabwa akamva zimenezi. Koma Ayuda ankachita zimenezi posonyeza kuti akudandaula, akumva chisoni, achita manyazi, akwiya kapena akulira.
Mwachitsanzo, Rubeni “anang’amba zovala zake” atazindikira kuti cholinga chake chofuna kupulumutsa Yosefe chalephereka ndipo wagulitsidwa. Nayenso Yakobo “anang’amba zovala zake” poganiza kuti mwana wake wakhadzulidwa ndi chilombo. (Gen. 37:18-35) Yobu atamva zoti ana ake onse aphedwa, anaimirira “n’kung’amba malaya ake akunja.” (Yobu 1:18-20) Mwamuna wina anafika kwa Mkulu wa Ansembe dzina lake Eli “atang’amba zovala zake.” Iye anabwera kudzanena uthenga woti Aisiraeli agonjetsedwa, ana awiri a Eli aphedwa ndiponso likasa la pangano lalandidwa. (1 Sam. 4:12-17) Nayenso Yosiya atamva mawu a m’Chilamulo akuwerengedwa n’kuzindikira kuti anthu ake achimwa, ‘anang’amba zovala zake.’—2 Maf. 22:8-13.
Pamene Yesu ankazengedwa mlandu, Mkulu wa Ansembe dzina lake Kayafa “anang’amba malaya ake akunja” poganiza kuti Yesu wanyoza Mulungu. (Mat. 26:59-66) Arabi ankalamulanso kuti munthu aliyense akamva dzina la Mulungu likunyozedwa azing’amba zovala zake. Koma lamulo lina la arabi limene analikhazikitsa kachisi wa ku Yerusalemu atawonongedwa, linkanena kuti “masiku ano munthu amene wamva wina akunyoza Dzina la Mulungu, sayenera kung’amba zovala zake chifukwa zingachititse kuti munthu akhale ndi usiwa.”
Koma kung’amba zovala sikunali kokwanira pamaso pa Mulungu chifukwa iye ankadziwa ngati munthu akumvadi chisoni mumtima mwake. N’chifukwa chake Yehova anauza anthu ake kuti: ‘Ng’ambani mitima yanu osati zovala zanu ndipo bwererani kwa ine.’—Yow. 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn nyimbo 33 Musawaope!***
Nyimbo 33
Musawaope!
(Mateyo 10:28)
1. Pitanibe anthu anga,
Mulalike uthenga.
Musaope adani.
Anthu onse adziwe
Kuti Mwana wanga Yesu,
Wagwetsadi mdaniyo,
Posachedwa adzam’manga,
Sadzavutitsa anthu.
(KOLASI)
Musaope anthu anga,
Kaya akuopseni.
Ndidzakusamalirani
Monga mwana wa m’diso.
2. Kaya adani n’ngambiri,
Kaya amwetulire
Mwanjira yachinyengo,
Pokusocheretsani.
Musaope anthu anga,
Kaya akuzunzeni,
Ndidzakusamalirani
Mpaka ndiwagonjetsa.
(KOLASI)
Musaope anthu anga,
Kaya akuopseni.
Ndidzakusamalirani
Monga mwana wa m’diso.
3. Sindingakuiwaleni
Ndine Mtetezi wanu.
Ngakhale akupheni,
Ndidzagonjetsa imfa.
Musaope opha thupi
Sangawononge moyo.
Inde, khulupirikani
Mudzalandira mphoto.
(KOLASI)
Musaope anthu anga,
Kaya akuopseni.
Ndidzakusamalirani
Monga mwana wa m’diso.
(Onaninso Deut. 32:10; Neh. 4:14; Sal. 59:1; 83:2, 3.)
^ ***sn nyimbo 133 Bwerani kwa Mulungu Kuti Mupulumuke***
Nyimbo 133
Bwerani kwa Mulungu Kuti Mupulumuke
(Zefaniya 2:3)
1. Mitundu ya anthu
Ikutsutsadi Yesu.
Nthawi yawo yolamula
Yatha watero M’lungu.
Ufumu wayamba
Ndipo wakhazikika.
Adani onse apadziko
Khristu adzawaphwanya.
(KOLASI)
Bweranitu kwa Yehova
Kuti mudzapulumuke.
Mumudalire,
M’khulupirike,
Khalani kumbali yake.
Adzakupulumutsani
Ndi mphamvu zake.
2. Sankhani tsopano
Anthunu apadziko
Kumvera kaya kukana
Uthengawu wabwino.
Ngakhale mavuto
Tingakumane nawo
Yehova amasamalira
Tikapempha thandizo.
(KOLASI)
Bweranitu kwa Yehova
Kuti mudzapulumuke.
Mumudalire,
M’khulupirike,
Khalani kumbali yake.
Adzakupulumutsani
Ndi mphamvu zake.
(Onaninso 1 Sam. 2:9; Sal. 2:2, 3, 9; Miy. 2:8; Mat. 6:33.)
^ ***sn nyimbo 81 “Tiwonjezereni Chikhulupiriro”***
Nyimbo 81
“Tiwonjezereni Chikhulupiriro”
(Luka 17:5)
1. Yehova nthawi zonse timachimwa
Chifukwa cha kupanda ungwiro.
Pali tchimo lomwe limatikola,
Kusowa kwa chikhulupiriro.
(KOLASI)
M’tiwonjezere chikhulupiriro.
Muzofo’ka zathu m’tithandize.
M’tiwonjezere mwachifundo chanu,
Tikulemekezeni mu zonse.
2. N’zosatheka kukukondweretsani
Ngati sitimakhulupirira.
Chikhulupiriro n’chotiteteza
Ndipo chimatilimbitsa mtima.
(KOLASI)
M’tiwonjezere chikhulupiriro.
Muzofo’ka zathu m’tithandize.
M’tiwonjezere mwachifundo chanu,
Tikulemekezeni mu zonse.
(Onaninso Gen. 8:21; Aheb. 11:6; 12:1.)
^ ***sn nyimbo 132 Tiimbire Yehova Chifukwa Wapambana***
Nyimbo 132
Tiimbire Yehova Chifukwa Wapambana
(Ekisodo 15:1)
1. Muimbireni Yehova M’lungu wokwezeka.
Anaponya m’nyanja Aigup’to onyada.
Tamandani Ya. Palibe wina womuposa.
Yehova ndi dzina lake. Ndi wopambana.
(KOLASI)
Yehova ndinu wokwezeka
Simunasinthe ndinube Mfumu.
Adani anu muwagonjetsa
N’kuyeretsa dzina lanu.
2. Mitundu yonse eti ikutsutsa Yehova.
Iwonongedwabe ngakhale ndi yamphamvu.
Posachedwapa isesedwa ndi Amagedo.
Idzadziwa kuti Yehova ndi Mulungu.
(KOLASI)
Yehova ndinu wokwezeka
Simunasinthe ndinube Mfumu.
Adani anu muwagonjetsa
N’kuyeretsa dzina lanu.
(Onaninso Sal. 2:2, 9; 92:8; Mal. 3:6; Chiv. 16:16.)
^ ***sn nyimbo 62 Kodi Ndife Anthu a Ndani?***
Nyimbo 62
Kodi Ndife Anthu a Ndani?
(Aroma 14:8)
1. Iwe ndi wandani?
Umvera m’lungu uti?
Amene umam’gwadirayo,
Iye ndiye m’lungu wako.
Milungu iwiri
Sungaitumikire,
Sungalambire awiri onse,
Sungakhulupirike.
2. Iwe ndi wandani?
Umvera m’lungu uti?
Zilitu ndi iwe kusankha
Woona mwina wonama.
Kodi Kaisara
Udakamukondabe?
Kapena udzamvera Yehova
N’kuchita ntchito yake?
3. Ine ndi wandani?
Ndidzamvera Yehova.
Atate wanga wakumwamba
Ine ndidzam’sangalatsa.
Anandiwombola
Popatsa mwana wake,
Ndim’lambirabe, Ndi dzina lake
Ndililemekezabe.
(Onaninso Yos. 24:15; Sal. 116:14, 18; 2 Tim. 2:19.)
^ ***sn nyimbo 106 Tikhale pa Ubwenzi ndi Yehova***
Nyimbo 106
Tikhale pa Ubwenzi ndi Yehova
(Salimo 15)
1. Ndani angakhale
Bwenzi lanu M’lungu?
Ndani mungakhulupirire,
Angakhale nanu?
Ndi onse amene
Amakukondani,
Amakukhulupirirani,
Okonda cho’nadi.
2. Ndani angakhale
Bwenzi lanu M’lungu?
Ndani angafike
Kumpando wanu wachifumu?
Ndi onse
Amene amakumverani,
Olemekeza dzina lanu,
Okulambirani.
3. Timakuuzani
Zamumtima mwathu,
Ndipo timamva
Kuti tili pafupidi nanu.
Ndi inu tifuna
Kukhala mabwenzi.
Palibiretu bwenzi
Lomwe lingakuposeni.
(Onaninso Sal. 139:1; 1 Pet. 5:6, 7.)
^ ***sn nyimbo 22 “Yehova Ndi M’busa Wanga”***
Nyimbo 22
“Yehova Ndi M’busa Wanga”
(Salmo 23)
1. Yehova ndi M’busa wanga;
Kodi ndingaopenji?
Amasamala nkhosa zake,
Sadzaziiwaladi.
Andipititsa kumadzi
Kukanditsitsimula.
Anditsogolera poyenda
M’njira zachilungamo.
Anditsogolera poyenda
M’njira zachilungamo.
2. Poyenda mumdima ndekha,
Sindidzaopa kanthu.
M’busa wanga alitu nane
Kumandilimbikitsa.
Adzozatu mutu wanga,
Wadzaza chikho changa.
Chifundo chake chinditsate,
Ndikhale m’nyumba yake.
Chifundo chake chinditsate,
Ndikhale m’nyumba yake.
3. N’ngwachikonditu M’busayo!
Ndim’tamanda mokondwa.
Ndidzalalikira kwa ena
Za chikondi chakecho.
Ndidzamvera Mawu ake
Poyenda m’njira zake.
Mwayi wanga wom’tumikira
Ndiugwiritsa ntchito.
Mwayi wanga wom’tumikira
Ndiugwiritsa ntchito.
(Onaninso Sal. 28:9; 80:1.)
^ ***sn nyimbo 95 “Talawani Ndipo Muone Kuti Yehova Ndi Wabwino”***
Nyimbo 95
“Talawani Ndipo Muone Kuti Yehova Ndi Wabwino”
(Salimo 34:8)
1. Kutumikira Mulungu
Kumatisangatsadi.
Ntchito n’njambiri yolalikira
Timaipezera nthawi.
(KOLASI)
M’lungu akuti: ‘Talawani,
Inetu ndi wabwino’
Timapindula tikachita
Zonse zomwe tingathe.
2. Mtumiki wanthawi zonse
M’lungu amamudalitsa.
Amalandira zosowa zake
Amakhala wokhutira.
(KOLASI)
M’lungu akuti: ‘Talawani,
Inetu ndi wabwino’
Timapindula tikachita
Zonse zomwe tingathe.
(Onaninso Maliko 14:8; Luka 21:2; 1 Tim. 1:12; 6:6.)
^ ***sn nyimbo 69 Ndidziwitseni Njira Zanu***
Nyimbo 69
Ndidziwitseni Njira Zanu
(Salimo 25:4)
1. Yehova tasonkhanatu pamodzi
Pomvera kuitana kwanu.
Mawu anu ndi nyale m’njira yathu,
Amatiphunzitsa za inu.
(KOLASI)
Ndiphunzitseni njira zanuzo
Ndikhale womvera malamulo.
Ndiyendetseni m’njira yoona
Malamulo anu ndizikonda.
2. Nzeru zanu Yehova ndi zakuya,
Mfundo zanu n’zolimbikitsa.
Mawu anu adzakhala kosatha,
Timapezamo zodabwitsa.
(KOLASI)
Ndiphunzitseni njira zanuzo
Ndikhale womvera malamulo.
Ndiyendetseni m’njira yoona
Malamulo anu ndizikonda.
(Onaninso Eks. 33:13; Sal. 1:2; 119:27, 35, 73, 105.)
^ ***sn nyimbo 120 Khalani Omvera Kuti Mulandire Madalitso***
Nyimbo 120
Khalani Omvera Kuti Mulandire Madalitso
(Luka 11:28)
1. Kodi ndife anthu omvera Khristu
Pa zonse zimene ananena?
Kuzidziwa n’kosangalatsa ndithu.
Tidalitsidwa tikazimvera.
(KOLASI)
Mvera udalitsidwe
Kuti usangalale.
Zomwe Mulungu angakuuze
Mvera udalitsidwe.
2. Monga nyumba yomangidwa pathanthwe
Osati yomangidwa pamchenga,
Zochita zathu zingatiteteze
Kokha ngati Yesu timumvera.
(KOLASI)
Mvera udalitsidwe
Kuti usangalale.
Zomwe Mulungu angakuuze
Mvera udalitsidwe.
3. Monga mtengo wamumbali mwa madzi
Umabereka nthawi ’kafika,
Tikamvera tidzadalitsidwadi
Moyo wosatha tidzalandira.
(KOLASI)
Mvera udalitsidwe
Kuti usangalale.
Zomwe Mulungu angakuuze
Mvera udalitsidwe.
(Onaninso Deut. 28:2; Sal. 1:3; Miy. 10:22; Mat. 7:24-27.)
^ ndime 6 (Eks. 1:22-2:10) Kenako Farao analamula anthu ake onse kuti: “Mwana aliyense wamwamuna wa Aheberi wobadwa kumene, muzim’ponya mumtsinje wa Nailo, koma mwana aliyense wamkazi muzimusiya wamoyo.”
2 Pa nthawiyo, mwamuna wina wa fuko la Levi anakwatira mwana wa Levi. 2 Mkaziyo anatenga pakati ndi kubereka mwana wamwamuna. Ataona kuti mwanayo ndi wokongola, anam’bisa kwa miyezi itatu. 3 Poona kuti sakuthanso kum’bisa, anatenga kabokosi kagumbwa n’kukamata phula. Kenako anaikamo mwanayo n’kukasiya kabokosiko pakati pa mabango m’mphepete mwa mtsinje wa Nailo. 4 Ndiyeno mlongo wake wa mwanayo anaima chapatali ndithu kuti aone zimene zingachitikire mwanayo. 5 Patapita kanthawi, panafika mwana wamkazi wa Farao kudzasamba mumtsinje wa Nailo. Ndipo atsikana omutumikira anali kuyenda m’mphepete mwa mtsinjewo. Kenako iye anaona kabokosi kaja kali pakati pa mabango. Nthawi yomweyo anatuma kapolo wake wamkazi kuti akakatenge. 6 Atabweretsa kabokosiko, anakatsegula ndipo anaona kuti muli mwana wamwamuna, ndipo anali kulira. Pamenepo anamumvera chisoni, ngakhale kuti anati: “Uyu ndi mmodzi wa ana a Aheberi.” 7 Zitatero, mlongo wake uja anauza mwana wa Farao kuti: “Kodi mungakonde kuti ndikakuitanireni mayi woyamwitsa wachiheberi kuti akulerereni mwanayu?” 8 Pamenepo mwana wa Faraoyo anamuyankha kuti: “Inde pita!” Nthawi yomweyo mtsikanayo anapita kukaitana mayi ake a mwanayo. 9 Ndiyeno mwana wa Farao anauza mayiyo kuti: “Tenga mwanayu ukandilerere ndipo ine ndizikulipira.” Choncho mayiyo anatenga mwanayo ndipo anamulera. 10 Mwana uja anakula. Kenako anapita naye kwa mwana wa Farao, ndipo anakhala mwana wake. Zitatero anam’patsa dzina lakuti Mose n’kunena kuti: “Chifukwa chakuti ndinamuvuula m’madzi.”
^ ndime 14 (Luka 10:25-37) Kenako munthu wina wodziwa Chilamulo anaimirira kuti amuyese. Iye anamufunsa kuti: “Mphunzitsi, ndizichita chiyani kuti ndikapeze moyo wosatha?” 26 Yesu anamufunsa kuti: “Kodi m’Chilamulo analembamo chiyani? Umawerengamo zotani?” 27 Iye anayankha kuti: “‘Uzikonda Yehova Mulungu wako ndi mtima wako wonse, moyo wako wonse, mphamvu zako zonse, ndi maganizo ako onse.’ Komanso, ‘uzikonda mnzako mmene umadzikondera wekha.’” 28 Pamenepo anamuuza kuti: “Wayankha molondola. ‘Uzichita zimenezo, ndipo udzapeza moyo.’” 29 Koma pofuna kudzionetsa kuti ndi wolungama, munthuyo anafunsa Yesu kuti: “Nanga mnzanga amene ndikuyenera kumukonda ndani kwenikweni?” 30 Poyankha Yesu anati: “Munthu wina anali kuyenda kuchokera ku Yerusalemu kupita ku Yeriko. Ndipo anakumana ndi achifwamba amene anam’vula ndi kumumenya koopsa. Kenako anapita, n’kumusiya ali pafupi kufa. 31 Ndiye zinangochitika kuti wansembe wina anali kuyenda mumsewu womwewo, koma atamuona, anangomulambalala. 32 Chimodzimodzinso Mlevi, atadutsa msewuwo n’kufika pamalo amenewo ndi kumuona, anangomulambalala. 33 Koma panafika Msamariya wina amene anali kudutsanso msewu umenewo. Ndipo atamuona, anagwidwa chifundo. 34 Choncho anam’yandikira ndi kumanga mabala ake. Anathira mafuta ndi vinyo m’mabalamo. Kenako anam’kweza pachiweto chake n’kupita naye kunyumba ya alendo kumene anam’samalira. 35 Tsiku lotsatira anatulutsa madinari awiri ndi kupereka kwa mwini nyumba ya alendoyo. Ndiyeno anamuuza kuti, ‘Musamalireni bwino, mukawononga ndalama zina zowonjezera, ndidzakubwezerani ndikadzabwera.’ 36 Ndani mwa atatuwa amene iweyo ukuona kuti anakonda munthu amene anakumana ndi achifwambayu?” 37 Iye anayankha kuti: “Ndi amene anam’chitira chifundoyo.” Pamenepo Yesu anamuuza kuti: “Pita, iwenso uzikachita zomwezo.”
^ ***w89 9/1 mas. 23-30 Kupanga Utumiki wa Nthaŵi Zonse Kukhala Ntchito***
Kupanga Utumiki wa Nthaŵi Zonse Kukhala Ntchito
MONGA MOMWE YASIMBIDWIRA NDI MAX LARSON
MU 1910 amayi wanga, amene makolo awo onse aŵiri anali atamwalira, anachoka ku Denmark ndi kukwera chombo kupita ku United States. Iwo anali kokha ndi zaka 18, ndipo sanali kulankhula Chingelezi, ndipo sanadziŵe munthu aliyense m’dzikolo.
Pamene anafika mu Mzinda wa New York, iwo anakwera sitima kupita ku South Dakota, ulendo wa makilomita oposa 2,400. Mu South Dakota, kumene kunali malo a anthu a ku Denmark, iwo anakumana ndi mwamuna amene akakhala atate anga. Iwo anakwatirana pa September 20, 1911.
Kuchiyambiyambi mu 1913 Atate ananyamuka okha ndi ngolo yokhala ndi denga kupita ku Montana kukapeza malo omangapo nyumba ndi kulima pa malo omwe analipo. Kumeneko anamangako nyumba ya mitengo ya chipinda chimodzi. Pamene iyi inatsirizidwa m’chirimwe, amayi wanga anabwera ndi sitima kudzagwirizana nawo, limodzi ndi mbale wanga, Norman, yemwe anali ndi miyezi yoŵerengeka yokha.
Zaka ziŵiri pambuyo pake mwana wachiŵiri anali m’njira. Monga momwe ndimanenera moseka, “ndinawathandiza” Amayi kufolera denga, popeza kuti chimenecho ndicho chimene anali kuchita ku chipinda chowonjezera cha nyumbayo tsiku limodzi ndisanabadwe. Tsiku lotsatira, April 29, 1915, pamene Atate anabwera kuchokera ku munda kaamba ka chakudya chamasana, Amayi ananena kuti: “Ndikuganiza kuti ndidzakhala ndi mwana.” Ndinabadwa masana amenewo. Komabe pofika madzulo, pamene Atate anabweranso kunyumba, Amayi anawuka ndi kukonzekera chakudya chamadzulo kaamba ka iwo!
Zaka zitatu pambuyo pake mlongo wanga Jean anabadwa pa malo amodzimodziwo. Chaka chotsatira banja lathu linasamukira kum’mawa kwa Montana, kumene Atate anabwereka famu. Mu 1921 mlongo wanga wachiŵiri, Laverna, anabadwa, ndipo ana anayife tinakula m’zigwa zopanda mitengo za Montana.
Kuwongolera Moyo Wanga
Makolo anga anali a Lutheran, ndipo Sande lirilonse asanu ndi mmodzife tinapita ku tchalitchi. Koma mwamsanga mnansi, International Bible Student, monga momwe Mboni za Yehova zinkatchedwera panthaŵiyo, anayamba kuchezera Amayi ndi kuphunzira Baibulo ndi iwo. Pambuyo pa zaka zingapo, Amayi analandira chowonadi cha Baibulo chimene anali kuphunzira, ndipo mu 1925 iwo anabatizidwa m’zomwera madzi za akavalo. Atate ndi anafe sitinalandire konse chikhulupiriro chawo chopezedwa chatsopano, koma tonsefe tinali achimwemwe kuleka kupita ku Tchalitchi cha Lutheran. Amayi nthaŵi zonse anatiwuza ife kuti: “Simufuna kutumikira Yehova, koma musaswe konse malamulo ake.” Langizo limeneli linatithandiza ife kusaloŵa m’vuto.
Banja lathu la anthu asanu ndi mmodzi linali kulima munda wa mahectare 320 ndi akavalo 14 ndi talakita imodzi. Tinalibe magetsi kapena mipopi, ndipo madzi athu onse anayenera kutungidwa kuchokera ku chitsime chomwe chinali pa mtunda wa makilomita anayi. Pokhala ndi chilala cha kuchiyambiyambi kwa ma 1930 ndi kuchepa kwa zokolola kwa zaka zinayi, tinagamulapo kusamukira ku Washington State. M’kukonzekera kusamukako, tinafunikira kusamutsa zinthu zina za pa famu ndi za m’nyumba kuchokera ku Montana kupita ku Washington. Chotero ntchito yanga inali kutsagana ndi sitima ndi kuwona kuti akavalo athu anadyetsedwa ndi kupatsidwa madzi pa ulendowo. Patapita masiku asanu ndi limodzi, pomalizira pake ndinafika ku gombe la kumadzulo kwa Washington.
Kumeneko ndinawathandiza Atate kukhazikitsa ndi kusamalira famu yopereka mkaka. Patapita chifupifupi chaka chimodzi, pa msinkhu wa zaka 20, ndinanyamuka ndekha, ndikumayendetsa magalimoto onyamula nkhuni m’mapiri ndiponso kuthera miyezi isanu ndi umodzi mu Alaska monga injiniya wa chombo. Mu 1938 mlongo wanga Jean ndi ine tinapeza ntchito mu Seattle ndipo tinali kukhala pa nyumba ya pamadzi mu Lake Union. Chirimwe chimenecho, Amayi, omwe anali kukhala pa mtunda wa chifupifupi makilomita 80, anapezeka pa msonkhano wa pa chaka wa Mboni za Yehova mu Seattle. Popeza kuti malo a msonkhanowo anali pafupi ndi nyumba yathu ya pamadzi, tinawaitana iwo kukhala nafe. Iwo anatero, ndipo tinavomereza kupezeka pa msonkhanowo.
Kugamulapo pa Ntchito Yanga
Loŵeruka madzulo, Joseph F. Rutherford, yemwe pa nthaŵiyo anali prezidenti wa Watch Tower Bible and Tract Society, analankhula pa mutu wakuti “Okonda Chilungamo.” Nkhani yake inali yonena za utumiki wa nthaŵi zonse, kapena utumiki wa upainiya. Pambuyo pake Bill Griffith, yemwe anakhala pafupi nane, ananena kuti: “Max, ndi zimenezo. Tiye tipite kukachita upainiya!”
“Chabwino,” ndinayankha tero. “Tiye tichite tero.”
“Ukuseka, kodi sitero?” Bill anafunsa tero.
“Ayi,” ndinayankha tero. “Pambuyo pakumva nkhani imeneyo, ndiri wokhutiritsidwa kuti chiri chinthu cholondola kuchichita.”
“Koma sindiwe konse wofalitsa. Sunabatizidwe.”
“Zowona, koma angolengeza kumene kuti padzakhala ubatizo m’mawa. Ndidzabatizidwa pa nthaŵiyo.”
Chotero, motenthedwa maganizo, tinapita ku Dipatimenti ya Utumiki wa m’Munda kukatenga zofunsira upainiya zathu. Kumeneko tinakumana ndi Mbale Van Amburgh, mlembi ndi msungi chuma wa Sosaite. Pamene tinamuwuza iye chomwe tinali kuchita, iye anatitengera pambali ndi kulankhula kwa ife monga atate. “Tsopano musachite ichi ngati kuti kunali kuyesera kapena chinthu chosangalatsa,” iye anatero. “Mukuchita chinthu cholondola, koma chitani ichi ngati kuti inali ntchito yanu ya moyo wonse.” Ndipo chilangizo chimenecho chandithandiza ine nthaŵi zonse mokulira. Chotero tinapereka zofunsira zathu, ndipo tsiku lotsatira, June 5, 1938, ndinabatizidwa.
Gawo Loyamba la Upainiya
Tsiku lotsatira, Lolemba, ndinadziŵitsa wondilemba ntchito kuti ndinali kusiya ntchito yanga kuti ndikhale mtumiki. Ndinathera mlungu woyamba umenewo m’kuphunzira kosamalitsa kwa bukhu latsopano la Sosaite, lokhala ndi mutu wakuti Enemies, ndi kupezeka pa misonkhano yonse. Mlungu wachiŵiri, ndinaphunzira bukhu lotsatira latsopano koposa, Chuma. Ndipo mlungu wachitatu, ndinalandira gawo langa la upainiya, lomwe linali Raymond, Washington.
Kumeneko, Bill ndi ine tinapeza gulu la anthu 27 likuchita misonkhano m’nyumba ya mmodzi wa Mbonizo. Malangizo athu anali kuchititsa misonkhano yonse ndi kuthandiza ofalitsa ndi kuwaphunzitsa iwo kutsogoza maphunziro a Baibulo, yomwe inali ntchito yatsopano pa nthaŵiyo.
Pa Msonkhano Wautumiki woyamba, pa Lachinayi, ndinafunsa mtumiki wa gulu, monga momwe woyang’anira wotsogoza anali kudziŵikira pa nthaŵiyo, kupita nane madzulo otsatira kukayesa kuyamba phunziro la Baibulo. Iye anandiwuza kuti anali wotanganitsidwa. Chotero Bill ndi ine tinapita tokha. Pamene tinkabwerera, tinaimitsidwa podutsira misewu kulola perete wa American Legion kudutsa. Ku kudabwitsidwa kwathu, mtsogoleri wa pereteyo anali mtumiki wa gulu uja.
Sande loyamba limenelo, ndinayamba phunziro langa loyamba la Baibulo la panyumba ndi mwamuna wina. Pambuyo pake, ndinatsogoza Phunziro langa loyamba la Nsanja ya Olonda la pampingo. Monga kalambula bwalo, linali kope la June 1, 1938, lomwe linayambitsa utsogoleri wa teokratiki mkati mwa mipingo. Pa 27 omwe anali kusonkhanawo, kokha 3 analandira kakonzedwe katsopano ka teokratiki.
Banja la Apainiya
Mwamsanga nditayamba upainiya, alongo anga ndi mbale wanga, Norman, nawonso anatenga utumiki wa nthaŵi zonse. Norman ndi mkazi wake anagulitsa famu yawo, kugula ngolo ya mamita 3.7, ndipo ndi mwana wawo wamkazi wa zaka zitatu zakubadwa, Joan, anapita kukalalikira. Mwamwaŵi, pamene iwo anagwira ntchito mu Raymond mu 1941, Norman anandilembera kuti 24 omwe anatsutsa kakonzedwe ka teokratiki anachoka ndi kugwirizana ndi gulu lampatuko.
Ngakhale kuli tero, phunziro langa loyamba la Baibulo limene lija pa nthaŵiyo anali atakhala mtumiki wa gulu!
Joan mwana wamkazi wa Norman ndi mwamuna wake, Maurice O’Callaghan, tsopano ali m’chaka chawo cha 24 cha kuchezera mipingo mu ntchito ya dera. Mlongo wanga wam’ng’ono, Laverna, anapezeka pa kalasi la 12 la sukulu ya umishonale ya Gileadi mu 1949 ndipo anagawiridwa ku Italy. Chipambano choyambirira cha ntchito ya umishonale kumeneko chinatulukapo m’kuthamangitsidwa kwake m’dziko kupita ku Switzerland, kumene iye akukhalabe ndi mwamuna wake.
Chikhumbo cha Utumiki Wofutukuka
Pambuyo pa kutumikira monga mpainiya wokhazikika kwa miyezi iŵiri, ndinagawiridwa ntchito ya upainiya wapadera. Amene anagwirizana ndi Bill ndi ine panthaŵiyo anali Warren Henschel, mbale wamkulu wa Milton Henschel. Milton tsopano ndi chiŵalo cha Bungwe Lolamulira la Mboni za Yehova.
Munali m’mwezi woyamba wa upainiya wapadera pamene ndinaima madzulo ena kuchezera Albert Hoffman. Iye anali woyang’anira wa gawo, kapena woyendayenda, ndipo anali kukhala m’ngolo ndi mkazi wake, Zola, kutsidya lina la khwalala kuchokera ku Nyumba Yaufumu. Mkati mwa zaka za Kupsyinjika zimenezo, kaŵirikaŵiri tinasinthanitsa mabukhu kaamba ka zinthu zakudya. Tsiku limenelo ndinasinthanitsa ndi mtanga waukulu wa mapeyala, chotero ndinafikira Mbale Hoffman ndi kumfunsa iye ngati angakonde kutengako ena. Iye anali wokondweretsedwa kwambiri ndipo anandilola kuloŵa mkati.
Linali chifupifupi ola lachisanu ndi chinayi usiku pamene iye anapitiriza kundiwuza ine ponena za Bible House (tsopano yotchedwa Beteli), malikulu a dziko lonse a Mboni za Yehova mu Brooklyn, New York. Pomalizira pake, mkazi wake ananena kuti: “Kodi mukudziŵa kuti ndi nthaŵi yanji? Iri 4:30.” Tinali titalankhula usiku wonse! Ndisanapite kukagona ku denga la Nyumba Yaufumu, ndinalemba kalata kufunsira kaamba ka chofunsira cha Beteli, ndipo ndinapita mwamsanga ndi kutumiza pempho langa.
Tsiku lirilonse ndinaika nkhaniyo kwa Yehova m’pemphero, ndipo miyezi itatu pambuyo pake ndinasangalala kulandira kalata yanga ya chiitano kupita ku Beteli ya ku Brooklyn. M’kukonzekera kaamba ka ulendowo, ndinapereka galimoto yanga kwa mlongo wanga Jean, yemwe pa nthaŵiyi analinso mpainiya wapadera. Kwa masiku asanu ndi limodzi ndi usiku usanu ndi umodzi, ndinakwera basi kudutsa mu mphepo ziŵiri za chipale chofeŵa mu Montana ndi Dakotas ndipo pomalizira pake kufika mu Mzinda wa New York, January 14, 1939.
Utumiki wa pa Beteli
Ndinalembetsedwa ndi mtumiki wa Beteli, Grant Suiter, ndipo kenaka kutumizidwa ku fakitale kukawonekera kwa Nathan Knorr, mtumiki wa fakitale. Ntchito yanga yoyamba inali kumanga makatoni a mabukhu mu Dipatimenti Yotumiza Mabukhu. Mlungu wachiŵiri, ndinagawiridwa ku chipinda cha makina yosindikiza ya rotary. Mbale Knorr ananena kuti: “Ngati ungaphunzire kuyendetsa makina osindikizira amenewa m’miyezi isanu ndi umodzi, ungakhale woyendetsa wake, popeza kuti woyendetsa amene alipoyo adzaikidwa pa makina atsopano.” Ndinaphunziradi ndipo ndinasangalala kotheratu kuyendetsa makina osindikizirawo.
Patapita chaka chimodzi ndi theka m’chipinda chosindikizira, Mbale Knorr anabwera pa makina osindikizirawo tsiku lina ndi kunena kuti: “Max, kodi ungakonde kugwira ntchito mu ofesi?”
“Oo, Mbale Knorr, imeneyo ndiyo ntchito yomalizira yomwe ndingasankhe. Koma ngati iyo iri gawo la ntchito yanga, ndidzaipatsa iyo chikondwerero changa choyamba.”
“Udzabwere kwa ine mu ofesi Lolemba m’mawa,” iye anayankha choncho.
Ndakhala kumeneko chiyambire pa nthaŵiyo. Choyamba, ndinagwira ntchito monga wothandiza wa Mbale Knorr, ndipo kenaka pamene Mbale Rutherford anamwalira pa January 8, 1942, Mbale Knorr anakhala prezidenti, ndipo ndinaikidwa woyang’anira fakitale. Ndinali ndi zaka 26 zakubadwa ndipo ndinali nditakhala pa Beteli kwa zaka zitatu zokha. Chotero ndinakumva kulemera kwa thayo.
Ngakhale kuli tero, oyang’anira odzozedwa a madipatimenti osiyanasiyana a fakitale anali othandiza mwachikondi kwa ine. Mkhalidwe wawo wodzichepetsa, wothandiza kwakukulukulu unazamitsa chikondi changa ndi chiyamikiro kaamba ka oterowo. Magwero anga enieni a chithandizo ndi kuphunzira anali Mbale Knorr. Kwa zaka zoposa 35, kufikira imfa yake mu 1977, ndinakhala ndi mwaŵi wa kugwira ntchito limodzi naye m’kusamalira ntchito zofalitsa ndi zomanga za Sosaite. Iye anali ndi kuthekera kozizwitsa kwa kulinganiza, ndipo anandithandiza ine mokulira kukwaniritsa ntchito yanga.
Pamaso pa Nduna za Boma
Mkati mwa Nkhondo ya Dziko ya II, panali kupereŵera kokulira kwa zinthu zofunikira zomwe tinazifunikira kuti tichite ntchito yathu yofalitsa. Chotero, ndinapanga maulendo angapo pa chaka ku Washington, D.C., kukakumana ndi War Production Boards ndi makomiti a Senate. Ndinachonderera kwa iwo kaamba ka mapepala ndi zofunikira zina, ndipo Yehova anadalitsa mokulira zoyesayesa zimenezi.
Pa chochitika china ndinapereka pempho langa mwa kusonyeza masamba osiyanasiyana kuchokera ku manyuzipepala otchuka omwe anasatsa zinthu zosafunikira. Ndikumaloza ku tsamba lathunthu la kusatsa malonda kwa koti la ubweya mu nyuzipepala yotchuka ya mu New York, ndinanena kuti: “Unyinji wa mapepala ogwiritsidwa ntchito kaamba ka kusatsa malonda kumeneku m’kope limodzi la pa Sande kuli kolingana ndi unyinji wonse wa matani owonjezereka amene tikupempha kaamba ka chaka chonse.”
“Wamveketsa bwino nsonga yako,” inayankha tero nduna imodzi. Monga chotulukapo cha dalitso la Yehova pa maulendo amenewa, sitinaimitse konse makina athu osindikizira mkati mwa nkhondoyo chifukwa chosoŵa mapepala kapena zoperekedwa zina. Koma, mwachidziŵikire, sitinafune zopereka zochuluka koposa zapepala zomwe tikuzifunikira lerolino.
Malo Ofutukulidwa a Fakitale
Zaka khumi ndi ziŵiri ndisanabwere ku Beteli, Sosaite inamanga fakitale yake yoyamba ya zipinda zosanjikizana zisanu ndi zitatu pa 117 Adams Street, kukuta theka limodzi la mdadada wa mu mzinda. Koma pofika 1949 chinakhala chofunikira kumanga fakitale ya zipinda zosanjikizana zisanu ndi zinayi ndi nyumba ya ofesi pa theka lotsalira la mdadada wa mu mzinda umenewo. Chimenechi chinadzaza mdadadawo ndi fakitale imodzi yaikulu ya ukulu wa mamita 15,000 mbali zonse zinayi.
Panali pa nthaŵi imeneyo pamene ndinagawiridwa kuyang’anira ntchito yomanga ya Sosaite pano pa malikulu. Kenaka mu Brooklyn tinali kokha ndi nyumba imodzi kaamba ka ponse paŵiri kusamalira ntchito ya ofesi ndi fakitale ndi nyumba imodzi yokhalamo anthu. Koma tsopano, zaka 40 pambuyo pake, tiri ndi nyumba zoposa 10 kaamba ka kusamalira ntchito za fakitale ndi ofesi ndi nyumba zina 20 zokhalamo anthu muno mu Brooklyn mokha!
Kuchiyambiyambi kwa ma 1950, tinayesera kupeza malo ku tsidya lina lakhwalala kumpoto kwa nyumba yathu ya 117 Adams Street, koma mwiniwakeyo anakana pempho lathu. M’chenicheni, iye sanali womasuka ku kukambitsirana kulikonse, popeza anaganiza kuti Sosaite ikapereka mtengo wake wapamwamba. Chotero tinatembenuzira chisamaliro chathu ku mdadada womwe unali kum’mawa kwa fakitale yathu ya Adams Street, kokha ku tsidya lina la Pearl Street. Iri linali dera lokhala ndi malo osiyanasiyana asanu ndi atatu a dziko. Mwiniwake aliyense anayenera kukambitsiridwa naye mwapadera, koma Yehova anatsegula njira yopezera malo onse asanu ndi atatu m’nthaŵi ya chaka chimodzi pa mtengo wa avereji ya $97 pa mita imodzi mbali zonse zinayi!
Pamalo amenewa Sosaite inamanga fakitale yake ya nyumba zosanjikizana 13 pa 77 Sands Street mu 1955 ndi 1956. Imeneyi inali fakitale yathu yachiŵiri, ndipo inaŵirikizitsa kuposa kaŵiri malo athu ku mamita ena 33,000 mbali zonse zinayi. Ngakhale kuli tero, popeza kuti gulu linali kukula mofulumira, chinazindikiridwa kuti mwamsanga tikafunikira malo ochulukira. Chotero mu 1958 tinagula fakitale yomwe inaliko pa ngodya ya Prospect ndi Pearl ndi kuyamba kuigwiritsira ntchito iyo kusungiramo zinthu.
Tsopano malo okha omwe anatsala kumene tikanalumikiza ndi nyumba zathu zina mwa maulalo odutsa pamwamba pa makwalalawo anali amodzi a kumpoto omwe tinayesera kugula kalelo. Tinazindikira kuti mwiniwakeyo akayeserabe kupeza mtengo wake wapamwamba koposa ngati Watchtower Society inayesera kugula iwo. Chotero tinafunsa winawake mu real-estate business kugula iyo kaamba ka ife. Iye analinganiza mtengo wogulira womwe unali wotsikirako kuposa umene tinapereka. Mosadabwitsa, mwiniwakeyo anakwiya kwambiri pamene anamva kuti pambuyo pake umwini wa malowo unasamutsidwira ku Watchtower Society.
Mu 1966 ndi 1967, tinamanga pamalo amenewa fakitale ya zipinda khumi zosanjikizana yokhala ndi malo a ukulu wa mamita 21,000 mbali zonse zinayi. Tsopano tinali ndi midadada inayi ya nyumba za fakitale—yonse yogwirizanitsidwa ndi maulalo odutsa pamwamba pa khwalala. Pambuyo pake, mu 1983 ndi 1986, tinagula nyumba za fakitale ziŵiri ku tsidya lina la makwalala cha kum’mwera, pa amene tinali okhoza kumanga ulalo wa utali wa mamita 49 womwe umagwirizanitsa nyumba zimenezi ndi mafakitale athu ena anayi. Mafakitale ogwirizanitsidwa asanu ndi imodzi amenewa ali ndi malo a mamita 95,000 mbali zonse zinayi, kapena mahectare 9. Mu 1983 tinagulanso nyumba yaikulu ya mamita 93,000 mbali zonse zinayi pa Furman Street, ku gombe midadada yoŵerengeka kutali, kumene malo athu otumizira katundu ali tsopano.
Kupeza Nyumba Yocholoŵana ya Ofesi
Chokumana nacho china chosangalatsa m’kuchita kwanga ndi kugula real-estate kunali nyumba yocholoŵana ya Squibb Pharmaceuticals ya nyumba khumi zolumikizidwa. Kutsatira kugula kwathu, zinayi za zimenezi zinagwetsedwa, ndipo nyumba yatsopano inagwirizanitsidwa ndi yomwe inalipo kupanga 25 Columbia Heights, malikulu a pa nthaŵi ino a Watch Tower Society. Kugulidwa kwa malo amenewa kunali kotere.
Pofika 1969 tinali kufuna kuwonjezera malo athu ofalitsira mabukhu. Koma chuma cha bizinesi chinali chabwino, chotero, pamene ndinafikira mwini malo aliyense m’gawolo, panalibe aliyense amene anali wosangalatsidwa m’kugulitsa.
Mkati mwa nthaŵi imeneyi, ndinapanga ulendo kupita ku North Carolina, kumene malo opanga mapepala amene amatipatsa mapepala athu a Baibulo ali. Kumeneko ndinatchula kwa mmodzi wa wopanga mapepalawo chifuno chathu cha malo mu Brooklyn. Mwamwaŵi mbale wake wa mwamuna ameneyu anali ndi bwenzi laumwini la mmodzi wa eni ake a nyumba zocholoŵana za Squibb. Iye anapanga makonzedwe oyenerera ndipo kenaka kundidziŵitsa ine kuti pobwerera ku Brooklyn, ndikaitane mwamuna ameneyu.
Pamene ndinatero, mwamuna ameneyu anandidziŵitsa kuti Squibb inali kulingalira, m’kupita kwa nthaŵi, kugulitsa malo ake mu Brooklyn ndi kusamuka mu mzindawo. Iye ananena kuti pamene anali okonzekera, akatiitana ife, ndipo tikakambitsirana mtengo. Pambuyo pa miyezi ingapo chiitanocho chinabwera, ndipo ndinawuzidwa kuti anali okonzekera kugulitsa ndipo kuti tinayenera kupita ku ofesi yawo tsiku lotsatira.
Mbale Knorr ndi ine tinakhala pamodzi ndi kugamula mtengo womwe tinalingalira kuti tingapereke. Pa msonkhano wa tsiku lotsatira, tinawuzidwa kuti mtengowo siunali wokhoza kusintha. “Tikufuna madola mamiliyoni atatu m’ndalama,” iwo anatero. Tinayesera kusawoneka odabwitsidwa, popeza kuti chimenecho chinali chotsikirako kuposa mmene ife tinaliri okonzekera kupereka. Mosadabwitsa, kugulako kunapangidwa pa nthaŵi yomweyo. Pa nthaŵiyo, tinali titangomaliza kumene kumanga fakitale yathu yatsopano ya madola mamiliyoni anayi, ndipo pamene anthu a Ambuye anamva za zosoŵa zathu zowonjezereka za chuma, ndalamazo zinabwera mofulumira.
Nyumba Zokhalamo Zowonjezereka
Mkati mwa ma 1950, tinapeza malo ku tsidya lina la khwalala kuchokera ku 124 Columbia Heights ndipo mu 1959 ndi 1960 tinamanga nyumba yaikulu yokhalamo anthu yatsopano. Koma chiyambire 1965 chakhala chovuta kwambiri kumanga malo okhala anthu atsopano. Chaka chimenecho boma linadziŵikitsa gawo kumene Beteli iri kukhala malo osungidwa a mbiri yakale. Ichi chatulukamo m’ziletso zokulira pa kumanga ndi kukonzanso. Ngakhale kuli tero, ndi thandizo la Yehova nthaŵi zonse takhala okhoza kupereka kaamba ka zosoŵa zathu.
Mu 1967, mwachitsanzo, tinafunsira kaamba ka nyumba yokhalamo anthu ya zipinda zosanjikizana zisanu ndi chimodzi pa 119 Columbia Heights. Chifukwa cha lamulo la malo otetezeredwa, tinali titachepetsa kale chifuno chathu choyambirira cha zipinda 12 kufika ku 6. Ngakhale kuli tero, olamulira a kumaloko, tsopano anali kuyesera kutipanga ife kuchotsako chipinda chosanjikana china.
Mu June, ndinafikira prezidenti wa magulu a zolinga zapadera wa mu Brooklyn, yemwe ananena kuti ngati tingaike maziko msonkhano wa September wa Board of Estimate usanafike, bungwe lapamwamba la boma la mzinda, iye akayesera kusungirira nyumba yathu pa zipinda zosanjikizana zisanu ndi chimodzi. Gulu lathu lomanga linagwira ntchito zolimba, ndipo tinali okhoza kuika maziko pofika September.
Prezidenti wa magulu a zolinga zapadera anandiitana ine tsiku limodzi nkhani yathu isanakambidwe mwapoyera. Iye anatifunsa ife kukhala pa City Hall maora aŵiri Board of Estimate isanatsegule msonkhano wake wapoyera ndi kukumana naye kumbuyo. Mbale Knorr ndi Mbale Suiter, mlembi ndi msungi chuma wathu, ndi ine tinawonekera pa City Hall m’maŵa kwambiri tsiku lotsatira. Pamene tinali kukambitsirana njira yabwino koposa yoperekera nkhani yathu pamaso pa Board of Estimate, mkhalidwe unawonekera womwe unakhudzapo City Planning Commission. Chiitano chinapangidwa cha kumveketsa nkhaniyo. Mwamsanga, woimira chigawo cha boma chokonzekera mzinda ananena kuti akabwera kudzasamalira mkhalidwewo yekha. “Popeza kuti padzakhala chitsutso chaunyinji chokulira ku nkhani yanu,” iye anatero, “ndidzadzipereka kuimira Watchtower Society pamaso pa Bungwelo.”
Mwachibadwa tinali osangalatsidwa ndi chopereka chake. Tsopano, dongosolo la Board of Estimate liri lakuti achotse nkhani zonse za tsikulo pa kalenda yawo, ndipo ngati pali zitsutso zinazake zofunika kumvedwa, kenaka nkhaniyo imasungidwa kufikira masana. Ngati palibe zitsutso, amagamulapo pa nkhaniyo pa nthaŵi yomweyo. Nkhani yathu inaitanidwa m’mawa, ndipo woimira chigawo cha boma chokonzekera mzindayo anaimirira ndi kuwuza mkulu wa mzinda kuti: “Ndingakonde kulankhula m’malo mwa Watchtower Society.”
“Mukudziŵa kuti siiri njira yathu yochitira zinthu kulola kukambitsirana pamene nkhaniyo yaitanidwa [kukambitsirana wamba kumasungidwa kufikira masana],” mkulu wa mzindayo anayankha tero. “Ngakhale kuli tero, ndikudziŵa kuti muli otanganitsidwa kwambiri, Commissioner, ndidzapanga kupatulako ndi kupereka pempho lanu.” Woimira chigawo cha bomayo anapitiriza kupereka nkhani yathu, ndipo Board of Estimate inavomereza mokulira pempho lathu. Pamene tinali kuchoka m’chipinda cha milanducho, loya wotsutsayo anabwera akuthamanga m’holoyo akumafuula kuti: “Ndiri ndi mkangano wa ola limodzi molimbana ndi nkhaniyo.” Koma iye anachedwa kwambiri! Tinangodutsa, tikuyamikira Yehova kaamba ka chilakikocho.
Ndiyenera kunena kuti wakhala mwaŵi wopatsa mphoto mkati mwa zakazi kuimira Sosaite m’nkhani za bizinesi zimenezi. Ndipo chakhala chimwemwe chachikulu kuchitira umboni chiwonjezeko chachikulu m’ntchito yolalikira ya dziko lonse yomwe inapangitsa kugulidwa kwa nyumba zimenezi kukhala koyenerera. Thandizo lalikulu m’kusamalira ntchito zimenezi linali kupangidwa kwanga kukhala wachiŵiri kwa prezidenti wa Watchtower Bible and Tract Society of New York, Inc., pa January 1, 1977.
Wachimwemwe mu Utumiki wa Beteli
Chiyambire pamene ndinafika choyamba pa Beteli mu 1939, banja la Beteli lakula kuchokera ku chifupifupi ziŵalo 185 kufika ku ziŵalo zokhazikika 2,800 mu Brooklyn ndi oposa 900 pa Watchtower Farms! Kaŵirikaŵiri ndafunsidwa kuti: “Kodi nchiyani chomwe chinakuthandiza kukhala pa Beteli kwa zaka 50 zimenezi?” Yankho langa nthaŵi zonse lakhala lakuti: “Sindinaganizepo za china chirichonse koma utumiki wa pa Beteli.”
Ndiponso, chofunsira cha utumiki wa pa Beteli chomwe ndinadzaza ndi kusaina chinafunsa kuti: “Kodi ukuvomereza kukhala pa Beteli kufikira Ambuye atakutenga?” Iye sananditenge, chotero ndidakali pano kusangalala ndi utumiki wanga kwa Yehova. Kuyambira pa tsiku la kudzipereka kwanga, ndinagamulapo kupanga utumiki wa nthaŵi zonse kukhala ntchito yanga ya moyo wonse.
Mkati mwa zaka zanga zoyambira pa Beteli, makonzedwe sanalole kaamba ka ukwati, chotero, mofanana ndi ena ambiri, ndinadzikhutiritsa inemwini ndi umbeta ndi utumiki wa pa Beteli. Ngakhale kuli tero, pamene lamulo la banja la Beteli linasintha, kulola ukwati, ndinakwatira Helen Lapshanski pa April 7, 1956. Iye anabwera ku Beteli mu 1951. Tayamikira koposa ubwenzi wothandiza womwe tapereka kwa wina ndi mnzake.
Kuchiyambiyambi mu ukwati wathu, Helen anatenga multiple sclerosis, ndipo m’zaka za posachedwapa matendawa akhala oipirako. Koma ndi thandizo la choyendera ndi ngolo yoyendetsedwa ndi batiri, iye ali wokhoza kuyenda bwino lomwe. Iye wapitiriza kusungirira mzimu wozizwitsa ndi wachimwemwe, ndipo amagawanamo m’ntchito ya pa Beteli tsiku lirilonse, kutumikira mu ofesi ya Bethel Home.
Mkati mwa zaka zathu zoyambirira, za kukula, mlongo wanga Jean ndi ine tinali ogwirizana koposa ndipo tinali kuchitira zinthu pamodzi. Chotero, iye anali wogamulapo nthaŵi zonse kunditsatira, ndipo mu 1943 anaitanidwa ku Beteli. Mu 1952 iye ndi Russell Mock anakwatirana, ndipo onse aŵiri akutumikira kuno limodzi ndi ife monga ziŵalo za banja la Beteli.
Ndimakhulupirira zolimba kuti Beteli iri malo abwino koposa pa dziko lapansi mbali ino ya Paradaiso wa pa dziko lapansi akudzayo. Sindinadandaulepo mpang’ono ponse chifukwa chopanga utumiki wa nthaŵi zonse kukhala ntchito yanga ya moyo wonse. Ndi chisangalalo chotani nanga chimene icho chakhala kuchitira umboni ndi kugawanamo m’kukula kwa gulu la pa dziko lapansi la Yehova! Chiri chigamulo changa, ndi thandizo la Yehova, kupitirizabe kupanga Beteli nyumba yanga ndi kudzigwiritsira ntchito ine mwini ndi moyo wonse kupititsa patsogolo zikondwerero za Ufumu.
[Mawu Otsindika patsamba 30]
“Ndimakhulupirira zolimba kuti Beteli iri malo abwino koposa pa dziko lapansi mbali ino ya Paradaiso wa pa dziko lapansi akudzayo”
[Zithunzi pamasamba 24, 25]
Pamwamba: Malo a pa 360 Furman Street, ogulidwa mu 1983
Pansi: Malo a pa Columbia Heights amene tinagula kuchokera ku Squibb Pharmaceuticals mu 1969
Kumanzere: Magwero anga enieni a chithandizo ndi kuphunzira anali Mbale Knorr
Pansi: Pofika 1986 tinali ndi nyumba za fakitale zisanu ndi chimodzi zogwirizanitsidwa ndi maulalo odutsa pamwamba pa khwalala
[Chithunzi patsamba 27]
Fakitale pambuyo pa kufutukulidwa mu 1949
[Chithunzi patsamba 30]
Tsiku lathu la ukwati
^ ***g 2/13 mas. 6-9 Kodi Osamukira Kudziko Lina Amakapezadi Zimene Akufuna?***
NKHANI YA PACHIKUTO
Kodi Osamukira Kudziko Lina Amakapezadi Zimene Akufuna?
Kufunafuna Moyo Wabwino
GEORGE ankakhala m’dziko losauka kwambiri ndipo ankadziwa kuti atangosamukira kudziko lina akhoza kukapeza ntchito yabwino. M’dziko lawo, iye ankalephera kupezera banja lake chakudya chokwanira. Anthu ambiri am’dera lake ankadwala komanso kusowa chakudya, pomwe dziko lina loyandikana ndi dziko lawo linali lolemera. Choncho George anaganiza zosamukira kudziko limenelo kuti akapeze ntchito. Iye ankaganiza kuti akakapeza ntchitoyo adzatenga banja lake kuti lizikakhala naye.
Patricia ankafuna atasamukira kudziko lina. Zinali zovuta kupeza ntchito komanso maphunziro abwino m’dziko la kwawo. Choncho iye ndi chibwenzi chake anachoka ku Nigeria kudutsira ku Algeria pa ulendo wawo wopita ku Spain. Iwo sankadziwa kuti ulendo wodutsa m’chipululu cha Sahara unali wovuta kwambiri. Patricia ananena kuti: “Ndinasamuka chifukwa chakuti ndinali wodwala ndipo ndinkafuna kuti mwana wangayo asadzavutike ndi umphawi.”
Rachel wa ku Philippines ankafuna kusamukira ku Ulaya chifukwa chakuti anali atachotsedwa ntchito. Azibale ake anamuuza kuti atapita kunja akhoza kukapeza ntchito yam’nyumba mosavuta. Choncho iye anakongola ndalama zoti alipirire ndege ndipo anatsimikizira mwamuna wake ndi mwana wake kuti sipapita nthawi yaitali asanaonane.
Zikuoneka kuti anthu 200 miliyoni anasamukira kudziko lina ngati mmene anachitira George, Patricia, ndi Rachel. Ngakhale kuti ena amasamuka kudziko lawo chifukwa chothawa kuzunzidwa, nkhondo komanso masoka achilengedwe, ambiri amasamuka chifukwa cha mavuto a zachuma. Kodi anthu amene amasamukira kudziko lina amakumana ndi mavuto otani? Kodi amakakhaladi mosangalala ngati mmene amaganizira? Kodi ana amakumana ndi zotani kholo likasamukira kudziko lina? Nkhani zotsatirazi ziyankha mafunso amenewa.
Vuto la Kayendedwe Komanso Kuzolowera Dziko Lachilendo
Vuto loyamba limene anthu osamukira kudziko lina amakumana nalo ndi kayendedwe. George, yemwe tamutchula m’nkhani yoyamba ija, anayenda ulendo wautali ali ndi chakudya chochepa. Iye anati: “Sindinavutikepo ngati mmene ndinavutikira paulendo umenewu.” Ndipo anthu ambiri amene amasamuka samakafika n’komwe kumene amapitako.
Cholinga cha Patricia, yemwe tamutchula kale uja, chinali choti akafike ku Spain. Choncho iye anayenda ulendo wapalole kudutsa m’chipululu cha Sahara. Iye anafotokoza kuti: “Ulendo wochoka ku Nigeria kukafika ku Algeria unatitengera mlungu umodzi. M’galimotoyo tinali anthu 25 ndipo tinakhala mopanikizana kwambiri. Paulendowu tinaona mitembo yambirimbiri komanso anthu akungoyendayenda m’chipululu kusowa mtengo wogwira. Zikuoneka kuti anthu amenewa anali atasiyidwa ndi madalaivala a magalimoto omwe anakwera.”
Koma Rachel sanavutike ndi mayendedwe ngati mmene anachitira George komanso Patricia, chifukwa popita ku Ulaya anakwera ndege ndipo anapezadi ntchito yam’nyumba. Koma vuto linali lakuti ankamusowa kwambiri mwana wake wamkazi wazaka ziwiri. Iye anafotokoza kuti: “Ndinkati ndikaona mayi akusamalira mwana wake, mtima unkandipweteka kwambiri.”
George nayenso anavutika kuti azolowere moyo wa m’dziko lomwe anasamukira. Panapita miyezi yambiri asanayambe kutumiza ndalama kumudzi kwawo. Iye anafotokoza kuti: “Nthawi zambiri usiku ndinkalira chifukwa chosowa wocheza naye komanso nkhawa.”
Patatha miyezi yambiri, Patricia anafika kumalire a dziko la Algeria ndi Morocco. Iye anafotokoza kuti: “Mwana wanga wamkazi anabadwira kumeneko. Ndinkakhala mobisa poopa anthu omwe amagwira azimayi kuti azikawagwiritsa ntchito ya uhule. Kenako ndinapeza ndalama zolipirira ulendo wapanyanja wopita ku Spain. Ulendowu unali woopsa kwambiri chifukwa botilo linali lophwasukaphwasuka ndipo linali losayenera kunyamula anthu ambiri. Nthawi zambiri m’botimo munkalowa madzi moti tinkachita kuwakapa ndi nsapato. Ndinafika ku Spain nditatopa kwambiri moti ndinkachita kulephera kuyenda.”
N’zoona kuti anthu amene akuganiza zosamukira ku dziko lina ayenera kuganizira mavuto amene angakumane nawo pa ulendowo. Koma ayenera kuganiziranso vuto lachinenero komanso kusiyana zikhalidwe. Amavutikanso kuti apeze chilolezo choti akhale nzika kapena chowalola kugwira ntchito m’dzikolo. Anthu omwe alibe chilolezo chokhala m’dzikolo sangapeze ntchito, nyumba, maphunziro komanso chithandizo chamankhwala chabwino. Iwo sangathe kupezanso laisensi ya galimoto kapena kutsegula akaunti ya ku banki. Kawirikawiri anthu ochoka kudziko lina omwe alibe makalata owaloleza kukhala m’dzikolo amangogwiritsidwa ntchito za ndalama zochepa.
Chinanso chimene ayenera kuganizira ndi mmene amaonera ndalama. Kodi tiyenera kudalira kwambiri ndalama? Baibulo limatichenjeza kuti: “Usamadzitopetse ndi ntchito kuti upeze chuma. . . . Kodi maso ako amayang’anitsitsa chuma, pomwe icho sichichedwa kuchoka? Chifukwa ndithu chimadzipangira mapiko ngati a chiwombankhanga n’kuulukira kumwamba.” (Miyambo 23:4, 5) Tizikumbukira kuti zimene timafunikira kwambiri pa moyo ndi zinthu monga chikondi, mtendere wam’maganizo komanso mtendere wam’banja zomwe sizifuna ndalama. Koma zimakhala zomvetsa chisoni kuti makolo ena amasiya ana awo alibe aliyense amene angawasonyeze chikondi n’cholinga chokafunafuna ndalama.—2 Timoteyo 3:1-3.
Komanso anthufe timafunikira kupeza zosowa zathu zauzimu. (Mateyu 5:3) Choncho makolo anzeru amayesetsa kukwaniritsa udindo umene Mulungu anawapatsa wophunzitsa ana awo za Mulungu, cholinga chake komanso zimene iye amafuna.—Aefeso 6:4.
Chofunika Kwambiri Kuposa Ndalama
Pali nkhani zosiyanasiyana zokhudza anthu amene anasamukira kudziko lina koma pali vuto limodzi lofanana mu nkhanizi monga taonera pa zimene zinachitikira George, Rachel, ndi Patricia. Vutolo ndi loti banja lonse limavutika mmodzi m’banja akasamukira kudziko lina ndipo pamatenga zaka zambiri kuti banjalo lidzakumanenso. N’zimene zinam’chitikira George, chifukwa panatenga zaka zinayi kuti akumanenso ndi banja lake.
Rachel anabwerera ku Philippines kukatenga mwana wake patatha pafupifupi zaka zisanu. Ndipo Patricia anafika ku Spain ali ndi mwana wakhanda m’manja. Iye ananena kuti: “Ndimamukonda kwambiri mwana wangayu chifukwa ndimaona kuti kunoko wachibale wanga ndi yekhayu basi.”
Ena amayesetsabe kuzolowera moyo wa dziko limene asamukira ngakhale kuti amasowa ocheza nawo, amasowa ndalama komanso amasowa banja lawo. Anthu amenewa amakhala kuti awononga ndalama zambiri kuti akafike kudziko lina, choncho zinthu zikavuta, safuna kubwerera ali chimanjamanja chifukwa amaopa kuchita manyazi.
Allan ndi m’modzi wa anthu amene analimba mtima kubwerera kwawo ku Philippines. Iye anapeza ntchito yabwino ku Spain koma anangogwira kwa chaka ndi miyezi 6 basi. Allan ananena kuti: “Ndinkafunitsitsa nditaonananso ndi mkazi wanga komanso mwana wanga wamkazi. Ndinawasowa kwabasi. Ndinaganiza kuti ngati ndikufuna kukagwira ntchito kudziko lina, ndidzapite ndi banja langa ndipo zimenezi n’zimene pamapeto pake ndinachita. Ndimaona kuti banja langa ndi lofunika kwambiri kuposa ndalama.”
Patricia anapezanso kuti pali chinthu china chomwe ndi chofunika kwambiri kuposa ndalama. Popita ku Spain, anatenga Baibulo lake la “Chipangano Chatsopano,” kapena kuti la Malemba Achigiriki. Iye anafotokoza kuti: “Ndinkaona Baibuloli ngati chithumwa chondipatsa mwayi. Kenako tsiku lina mayi wina wa Mboni za Yehova anafika kumene ndinkakhala. Poyamba a Mboni akafika pakhomo panga sindinkawalandira. Koma patsikulo ndinafunsa mayiyo mafunso ambiri n’cholinga choti ndimusonyeze kuti zimene amakhulupirira n’zabodza. Koma mayiyo anayankha mafunso anga onse pogwiritsa ntchito Baibulo ndipo anasonyeza kuti zimene amakhulupirira n’zoona.”
Zimene Patricia anaphunzira zinamuthandiza kudziwa kuti ndalama kapena kusamukira kudziko lina sikungathandize munthu kuti akhale wosangalala. Koma munthu amakhala wosangalala komanso kukhala ndi chiyembekezo cha moyo wosatha akamaphunzira za Mulungu ndi cholinga chake. (Yohane 17:3) Patricia anaphunziranso kuti dzina la Mulungu woona ndi Yehova. (Salimo 83:18) Iye anawerenganso m’Baibulo kuti posachedwapa Mulungu abweretsa Ufumu wake, womwe mfumu yake ndi Yesu Khristu ndipo udzathetsa umphawi. (Danieli 7:13, 14) Ndipotu lemba la Salimo 72:12, 14 limanena kuti: “[Yesu] adzalanditsa wosauka wofuulira thandizo, komanso wosautsika ndi aliyense wopanda womuthandiza.”
Mungachite bwino kupeza nthawi yophunzira Baibulo. Buku limeneli lili ndi nzeru zochokera kwa Mulungu ndipo lingakuthandizeni kudziwa zinthu zomwe zili zofunika kwambiri pa moyo wanu. Lingakuthandizeninso kuti muzisankha bwino zinthu ndiponso kupirira mavuto amene mumakumana nawo.—Miyambo 2:6-9, 20, 21.
[Chithunzi patsamba 6]
[Bokosi patsamba 7]
MUNTHU WAKALE AMENE ANASAMUKIRA KUDZIKO LINA
Katswiri wina wa zachuma, dzina lake J. K. Galbraith, ananena kuti: “Kuyambira kale kwambiri anthu akhala akusamuka m’dziko lawo . . . chifukwa chothawa umphawi.” Zimenezi n’zimenenso Yakobo, yemwe anali kholo la Aisiraeli, anachita. Yakobo ndi banja lake, la anthu pafupifupi 70, anasamuka ku Kanani chifukwa cha njala n’kupita ku Iguputo komwe anakhalako zaka zambiri. (Genesis 42:1-5; 45:9-11; 46:26, 27) Yakobo anamwalirira komweko ndipo mbadwa zake zinapitiriza kukhala komweko kwa zaka zina 200, zisanabwerere kudziko la kwawo ku Kanani.
[Bokosi patsamba 8]
“ZIKANAKHALA BWINO AKANAPANDA KUSAMUKIRA KUDZIKO LINA”
Airen, wa ku Philippines ananena kuti: “M’mene mayi athu ankasamukira ku Ulaya tinalipo atsikana atatu ndipo wamkulu ndinali ineyo. Iwo anasamuka ndili ndi zaka 9 ndipo anandisiya ndi azing’ono angawo. Anatiuza kuti ntchito imene akukagwirayo ithandiza kuti tipeze chakudya, sukulu komanso nyumba yabwino. Sindidzaiwala tsiku limene ananyamuka kupita ku Ulaya. Anandikumbatira n’kundiuza kuti ndisamalire abale anga, Rhea ndi Shullamite. Ndinalira kwambiri chifukwa chachisoni.”
Airen anapitiriza kuti: “Patatha zaka zinayi, bambo anatsatira amayi. Asanapite, ndinkawalondola kulikonse. Pomwe ankanyamuka, ndinawakakamira mpaka pomwe anakwera basi. Tsiku limeneli ndinaliranso kwambiri.”
Shullamite yemwe ndi wamng’ono pa atsikana atatuwo anati: “Airen anatenga udindo wa amayi anga ali ndi zaka 9. Ndikakumana ndi mavuto ndinkamuuza Airen. Anandiphunzitsa kuchapa zovala, kuyala pogona komanso ntchito zina. Makolo athu akatiimbira foni, ndinkayesetsa kuwauza mmene ndikumvera koma ndinkalephera kufotokoza bwinobwino. Ndikukhulupirira kuti iwo sankamvetsa bwinobwino chomwe ndikufuna.”
Shullamite anapitiriza kuti: “Nthawi zambiri anthu akandifunsa ngati makolo anga ndawasowa ndinkawayankha kuti ndawasowadi. Koma zoona zake zinali zakuti ndinali nditawaiwala kuti amaoneka bwanji. Iwo anachoka ndili ndi zaka zinayi ndipo ndinali nditazolowera kukhala opanda mayi anga.”
Airen ananena kuti: “Ndili ndi zaka 16, tinanyamuka ndi azing’ono anga awiri kupita kumene makolo athu ankakhala. Ndinasangalala kwambiri. Koma titafika tinapeza kuti anali atasintha kwambiri moti sitinkakondananso ngati kale.”
Rhea ananena kuti: “Ndikakhala ndi nkhawa sindinkawauza makolo anga chifukwa ndinkachita manyazi komanso ndinkalephera kumasuka nawo bwinobwino. Tili ku Philippines, tinkakhala ndi amalume komanso azakhali athu omwenso anali ndi ana awo atatu. Ngakhale kuti ankatisamalira koma sankatikonda ngati mmene makolo athu akanachitira.”
Potsirizira pake Airen ananena kuti: “Nthawi imene tinkakhala ndi makolo athu ku Philippines sitinkavutika komanso sitinkagona ndi njala ngakhale kuti tinali osauka. Koma tinavutika kwambiri makolo athu atasamukira kudziko lina. Panopa patha zaka zisanu chibwerereni kuno kudzakhala ndi makolo athu koma tikukumana ndi mavuto ambiri chifukwa chokhala opanda makolo athu kwa zaka zambiri. Tikudziwa kuti makolo athu amatikonda koma zikanakhala bwino akanapanda kusamukira kudziko lina.”
[Chithunzi]
[Chithunzi patsamba 9]
^ ***g 9/11 tsa. 3 Kusayenda Bwino kwa Chuma Kwasiya Anthu Ambiri pa Mavuto***
Kusayenda Bwino kwa Chuma Kwasiya Anthu Ambiri pa Mavuto
POFOTOKOZA za vuto la zachuma limene lakhudza dziko lonse lapansi, buku lina linati: “Anthu sanakumanepo ndi vuto la zachuma ngati limeneli.” Vutoli linayambira ku United States m’chaka cha 2007, ndipo kuchokera m’nthawi imeneyo, lakhudza mayiko ambiri. Anthu ena akuti vutoli laposa vuto la zachuma limene linakhudza anthu ambiri m’zaka za m’ma 1930.—Encyclopædia Britannica Online.
Kodi vuto la zachuma limene lilipoli linayamba bwanji? Magazini ya Newsweek inanena kuti vutoli linayamba chifukwa chakuti anthu ambiri “amathamangira kutenga ngongole popanda kuganizira kuti abweza bwanji.” Koma n’chifukwa chiyani amachita zimenezi?
Anthu ochita malonda amalimbikitsa mtima wofuna kukhala ndi chilichonse. Iwo amachititsa anthu kufuna kugula zinthu zimene sangazikwanitse. Zimenezi zimachititsa kuti anthu azingotenga ngongole popanda kuganizira kuti adzabweza bwanji. Katswiri wina wa zachuma, dzina lake Chris Farrell, analemba m’buku lake kuti: “Anthu ambiri azindikira mochedwa kuipa komangotenga ngongole zambirimbiri.”—The New Frugality.
Kusayenda bwino kwa chuma kwasiya anthu ambiri pa mavuto. Nyuzipepala ina ya ku South Africa inanena kuti: “Ngakhale kuti pali zizindikiro zosonyeza kuti zinthu ziyambanso kuyenda bwino, anthu . . . akuvutikabe kupeza ndalama zogulira chakudya. Anthu pafupifupi 3 miliyoni [ku South Africa] akuchedwa kubweza ngongole zawo ndi miyezi itatu, ndipo anthu pafupifupi 250,000, opezako bwino, anachotsedwa ntchito m’zaka ziwiri zapitazi.”—Sunday Times.
M’mayiko ena, chiwerengero cha anthu ochotsedwa ntchito chawonjezereka kwambiri. Ponena za kuyambanso kuyenda bwino kwa chuma ku United States, nyuzipepala ya Financial Times inati: “Ngakhale kuti zinthu zinayamba kuyendako bwino mu June 2009, kusintha kwake n’kosapatsa chiyembekezo.” Nyuzipepalayi inanenanso kuti: “Akatswiri ambiri a zachuma akuganiza kuti kwa zaka zingapo m’tsogolomu, chuma cha mayiko ambiri chizilephera kukwera chifukwa cha ngongole zimene mayikowo ali nazo.”
Ngati mwakhudzidwa ndi vuto la zachumali, mwina mungavomereze zimene katswiri wina wolemba nkhani, dzina lake David Beart, ananena. Iye anati: “Zikuoneka kuti anthu akunena zambiri za mavuto a zachuma amene akhudza dziko lonse, koma sakunena njira zothetsera mavutowo.”
Nkhani zotsatirazi zalembedwa kuti zithandize anthu amene akhudzidwa ndi mavuto a zachuma. Nkhanizi zikuyankha mafunso awa: Kodi n’chifukwa chiyani muyenera kusunga ndalama? Kodi mungatani ngati muli ndi ngongole? Kodi mungapewe bwanji kuwononga ndalama?
^ ***g 9/11 mas. 4-6 Kusunga Ndalama N’kofunika***
Kusunga Ndalama N’kofunika
ANTHU ambiri amasangalala kugula zinthu monga zovala ndi zipangizo zamagetsi. Iwo amaona kuti kusunga ndalama n’kovuta.
Kaya mwakhudzidwa ndi vuto la zachuma lomwe lili padziko lonse kapena ayi, mungachite bwino kuganizira mmene mungasungire ndalama komanso kuzigwiritsa ntchito mwanzeru. Taonani malangizo a m’Baibulo otsatirawa amene akhala akuthandiza anthu mamiliyoni ambiri kuthana ndi mavuto a zachuma.
Mfundo Zitatu za M’Baibulo Zothandiza Kwambiri
M’fanizo lake lina, Yesu wa ku Nazareti anatchula mfundo yofunika kwambiri yokhudza kusunga ndalama. M’fanizoli mbuye anauza kapolo wake kuti: “Ukanasungitsa ndalama zanga zasilivazi kwa osunga ndalama, ndipo ine pobwera ndikanalandira ndalama zangazo limodzi ndi chiwongoladzanja chake.” (Mateyu 25:27) Zimene Yesu ananenazi n’zothandiza kwambiri masiku ano. Tiyeni tione chifukwa chake.
M’mayiko ena munthu akasungitsa ndalama kubanki, pomatha zaka 10 chiwongoladzanja chake chimaposa ndalama zimene zinaikidwazo. Ngakhale kuti si mabanki onse masiku ano amene amapereka ndalama zambiri za chiwongoladzanja, ndi nzeru kusunga ndalama kubanki zokuthandizani pakachitika zinthu zamwadzidzidzi.
Baibulo limasonyeza kufunika kochita zimenezi ponena kuti: “Nzeru zimateteza monga mmene ndalama zimatetezera.” (Mlaliki 7:12) Komatu n’zovuta kuti ndalama zikutetezeni ngati simunasunge ndalama iliyonse. Baibulo limatilimbikitsa kuti: “Aliyense wa inu aziika kenakake pambali . . . malinga ndi mmene zinthu zikuyendera pa moyo wake.”—1 Akorinto 16:2.
Mmene Mungapewere Kuwononga Ndalama
Choyamba, musanagule chinthu chinachake cha ndalama zambiri, muziona kaye ngati mukufunikiradi chinthucho.
Chachiwiri, ngati mukufuna chinthu chinachake, muzifufuza chinthucho ku mashopu amene atsitsa mtengo kapena kumene amagulitsa zinthu zomwe zinagwiritsidwapo ntchito. Mwachitsanzo, Espen ndi mkazi wake Janne, omwe amakhala ku Norway, ankafuna kugula chikuku cha mwana wawo dzina lake Daniel. Iwo anagula chikuku pamtengo wotsika choti chinagwiritsidwapo kale ntchito koma chabwino kwambiri. Espen ananena kuti: “Daniel akadzakula, chikuku chimenechi tidzachigulitsa pa mtengo wabwino.” Koma iye anachenjezanso kuti: “Kufufuza zinthu zabwino zotsika mtengo kukhoza kukuwonongerani nthawi.”
Chachitatu, musamagule zinthu mopupuluma. Ngati mukuona kuti mukufunikiradi kugula chinthu chinachake, muzifufuza kumene mungachipeze motchipirapo, mwina ku mashopu amene amagulitsa zinthu motchipa kapena kumene amagulitsa zinthu zogwiritsidwa ntchito kale. Komanso mungapulumutse ndalama popewa kugula zinthu zimene zimadula chifukwa cha dzina chabe. M’malo mogula zovala za ana zomwe zili m’fasho m’masitolo odula, mungagule zovalazo pakaunjika.
Mayi amene wangobereka kumene angagwiritse ntchito matewera omwe angawachape akada m’malo mwa matewera amene amangogwiritsidwa ntchito kamodzi n’kuwataya. Buku lina lolembedwa ndi Denise Chambers linati: “Matewera ongogwiritsa ntchito kamodzi n’kutaya angakuwonongereni ndalama zokwana madola 2,000 pa zaka ziwiri, pamene matewera ena angakuwonongereni ndalama zokwana madola 300 kapena 500 pa zaka ziwiri zomwezi.” Iye ananenanso kuti: “Matewera ochapa a masiku ano ndi abwino kwambiri komanso sawononga chilengedwe.”
Chachinayi, muziphika nokha zakudya m’malo mogula zakudya zophikaphika. Ngati muli ndi ana amene ali pasukulu, mungachite bwino kuwaphunzitsa kuti azitenga chakudya popita kusukulu m’malo mowapatsa ndalama kuti azikagula okha zakudya zodula. Ndipo m’malo mogula zakumwa zodula kwambiri, muzingomwa madzi. Madzi amathandiza munthu kukhala ndi thanzi labwino komanso sawonongetsa ndalama.
M’mbuyomu anthu ambiri ankakhala ndi dimba. Mungachite bwino kukhala ndi dimba n’kumalimapo zakudya zina ndi zina. Anthu ambiri ali ndi malo amene akhoza kulimapo ndiwo zamasamba. Ngakhale mutakhala ndi malo ochepa, yesani kuchita zimenezi ndipo mudzaona kuti zidzakupindulirani kwambiri.
Ganiziraninso mfundo iyi: Ngati muli ndi foni ya m’manja, mungachite bwino kumaigwiritsa ntchito pa zinthu zofunika zokhazokha komanso muziguliratu mayunitsi okwanira mwezi wonse ndipo akatha, musagulenso ena. Ngati mumaumitsa zovala zanu ndi makina oumitsira zovala, mungachite bwino nthawi zina kumangoyanika zovalazo pachingwe kuti ziume ndi dzuwa. Mungachitenso bwino kuchepetsa kugwiritsa ntchito zipangizo zamagetsi kuti bilu ya magetsi isamakhale yaikulu. Ndi bwinonso kuuza ena kuti asamangosiya magetsi ali oyatsa.
Ndibwinonso kutsegula akaunti yakubanki. Hilton, yemwe amagwira ntchito yodzipereka ku South Africa, ananena mfundo ina yothandiza. Iye anati: “Sibwino kudalira chinthu chimodzi. Nthawi zina mabanki ndi mabungwe ena azachuma amagwiritsa mwala. Ifeyo zinatichitikirapo.” Choncho, ndi nzeru kusungitsa ndalama zanu kubanki yodalirika imene ngati zinthu zitasokonekera, boma likhoza kukubwezerani ndalama zanu.
Zimene Mungachite Kuti Musamakhale ndi Ngongole
Choyamba, mukamagula zinthu pangongole ndipo ngongoleyo ndi yoti mubweza kwa miyezi ingapo, muziyesetsa kupereka ndalama zochulukirapo kuposa zimene mukufunika kupereka mwezi uliwonse.
Chachiwiri, muziyamba kumaliza ngongole imene ngati mutachedwa kupereka mungafunike kulipira chiwongoladzanja chochuluka.
Chachitatu, pewani chizolowezi chomangogula zinthu. Zimenezi zingakuthandizeni kwambiri.
Kodi munayamba mwagulapo chinthu chifukwa chongoona chikutsatsidwa? Bambo wina wa ku Sweden, dzina lake Danny, analowapo m’mavuto a ndalama chifukwa cha zimenezi. Poyamba anali ndi kampani ndipo zinthu zinkamuyendera. Koma chifukwa cha ngongole anagulitsa kampaniyo kuti abweze ngongoleyo. Iye anaphunzirapo kanthu pa zimene zinamuchitikirazo ndipo panopa sagulanso zinthu mwachisawawa. Bamboyo anapereka malangizo otsatirawa: “Muzikhutira ndi zimene muli nazo m’malo mofuna kukhala ndi chilichonse.”
Zinthu Zimene Mungatenge Pangongole
Ndi anthu ochepa amene angakwanitse kugula nyumba kamodzin’kamodzi. Choncho anthu ambiri kuti akwanitse kuchita zimenezi, amatenga ngongole kubanki. Ndalama zimene amapereka pakutha pa mwezi uliwonse ku banki, zimakhala ngati zolipira lendi. Koma akamaliza kulipira ngongole yonse, nyumbayo imakhala yawo.
Ambirinso amatenga ngongole kuti agule galimoto yosawononga mafuta ambiri. Akatero amayesetsa kubweza ngongoleyo mwamsanga ndipo akamaliza amakhala ngati asungira ndalama. Ena amaona kuti angachite bwino kugula galimoto imene sinayenderedwe kwa nthawi yaitali. Ena m’malo mogula galimoto, amakwera minibasi kapena amayenda pa njinga kuti asamawononge ndalama zambiri.
Kaya zinthu zili bwanji pa moyo wanu, mfundo yofunika ndi yakuti muzisamala ndalama. Pewani chizolowezi chogula chilichonse chomwe mwaona. Munthu akazolowera kuwononga ndalama mwachisawawa amavutika kusiya komanso zimenezi zingamuike m’mavuto a zachuma. Choncho muziyesetsa kusunga ndalama kuti muzikhala wosangalala.
Chinthu chinanso chimene chingakuthandizeni kukhala wosangalala ndi kudziwa mmene mungagwiritsire ntchito ndalama zanu. M’nkhani yotsatirayi tikambirana zimenezi.
[Mawu a M’munsi]
Mukamagula zinthu zogwiritsidwa ntchito kale muzionetsetsa kuti mwapatsidwa malisiti a zinthuzo.
Muzikumbukira kuti mukapanda kumaliza kupereka ngongole yonse, mukhoza kulandidwa nyumba kapena galimotoyo ndipo ndalama zimene mwalipira kale zingalowe m’madzi.
[Zithunzi patsamba 5]
NJIRA ZOSUNGIRA NDALAMA
Muzifufuza zinthu zotchipirako
Muzigula zovala zapakaunjika
Muziphunzitsa ana anu kukonza chakudya chotenga kusukulu
[Chithunzi patsamba 6]
Khalani ndi dimba m’malo mogula ndiwo zamasamba. Komanso muziyanika zovala pachingwe m’malo moumitsa ndi makina
^ ***g 9/11 mas. 7-8 Muzigwiritsa Ntchito Ndalama Mwanzeru***
Muzigwiritsa Ntchito Ndalama Mwanzeru
NDALAMA zikhoza kugwiritsidwa ntchito m’njira zitatu zotsatirazi: (1) kugulira chinachake, (2) kuzisunga, kapena (3) kupatsa ena. Tiyeni choyamba tikambirane mmene mungagwiritsire ntchito ndalama mwanzeru.
Vuto la kusayenda bwino kwa chuma padziko lonse lathandiza anthu kuona kuti kukhala ndi bajeti n’kofunika kwambiri. Kodi bajeti ndi chiyani? Mwachidule tingati bajeti ndi kuoneratu mmene mudzagwiritsire ntchito ndalama zanu. Bajeti ikhoza kukhala ya munthu payekha, banja, kampani kapena boma.
Muzichitira Limodzi Bajeti
Kodi n’chiyani chingakuthandizeni kupanga bajeti? Buku lina lolembedwa ndi Denise Chambers, linanena kuti: “Popanga bajeti pa banja panu, aliyense azikhalapo chifukwa zimenezi zimathandiza kuti aliyense aziyesetsa kutsatira bajetiyo.” Nthawi ndi nthawi, onse pa banjapo ayenera kukumana n’kuona ngati akutsatira bajetiyo kapena ayi. Kupanga bajeti n’kothandiza chifukwa aliyense amayesetsa kuti asawononge ndalama zambiri kuposa zimene banjalo limapeza.
Popanga bajeti, ena amagwiritsa ntchito pulogalamu ya pa kompyuta. Ena amalemba bajetiyo papepala limene amaligawa mbali ziwiri. Mbali imodzi amalembapo ndalama zimene amapeza ndipo mbali inayo amalembapo ndalama zimene amawononga. Popanga bajeti zimathandizanso kwambiri kuganizira ndalama zimene zimafunika kamodzi pachaka monga ndalama zolipira msonkho kapena ndalama zopitira kutchuthi.
Njira imene anthu akhala akuigwiritsa ntchito kwa zaka zambiri ndi yokhala ndi maenvulopu angapo kapena mafaelo olembedwa kuti “Zakudya,” “Lendi,” “Thilansipoti,” “Magetsi,” “Zolipilira Kuchipatala,” ndi zina zotero. Kale anthu ankaika ndalama zogwiritsira ntchito pa zinthu zimenezi m’maenvulopuwo. Koma masiku ano anthu ambiri amaona kuti ndi bwino kukaika ndalama kubanki, n’kumazitengako akafuna kulipirira zinthuzo.
Jonathan ndi mkazi wake Anne, omwe amakhala ku South Africa, komanso ana awo awiri aakazi, amakhala ndi faelo imene amalembamo bajeti yawo yonse. Jonathan ananena kuti: “Ngakhale ngati malipiro anu mumalandirira kubanki, muyenera kuonetsetsa kuti ndalama iliyonse imene mukutenga ndi yogwiritsiradi ntchito pa zinthu zimene munalemba pabajeti paja. Mwachitsanzo, ngati ndalama zogulira nyama zatha, musamatenge ndalama zimene munasunga n’cholinga choti mukagulire nyama ina.”
Poyamba Jonathan ankachita bizinezi koma panopa iye ndi banja lake amagwira ntchito yongodzipereka yomanga malo olambirira. Chifukwa chakuti akufuna kupitiriza kugwirabe ntchito yawo yodziperekayi, amapewa kuwononga ndalama mwachisawawa. Banjali limakumana nthawi ndi nthawi n’cholinga choti lione ngati pangafunike kusintha bajetiyo pena ndi pena.
Kupatsa Kumabweretsa Chimwemwe
Ofufuza ambiri apeza kuti munthu amene ali ndi mtima wopatsa amakhala wosangalala kwambiri. Mungagwiritse ntchito nthawi yanu, mphamvu zanu komanso ndalama zanu pochitira ena zinthu zabwino. Pa njira zitatu zimene zatchulidwa kumayambiriro kwa nkhaniyi, kuthandiza ena kukhoza kukhala njira yabwino kwambiri yogwiritsira ntchito ndalama zanu.
Chris Farrell analemba m’buku lake kuti: “Kusunga ndalama kumathandiza kuti tizitha kuthandiza anthu ena. Ndipotu chinthu chofunika kwambiri komanso chanzeru chimene mungachite ndi ndalama zanu ndi kuthandizira ena.” Farrell ananenanso kuti: “Mutati muganize mozama, mupeza kuti kuthandiza ena, osati kukhala ndi ndalama kapena katundu wambiri, n’kumene kumachititsa kuti muzicheza bwino ndi anthu, muzimva bwino mumtima, komanso muziona kuti mukuchita zinthu zinazake zofunika kwambiri.”—The New Frugality.
Katswiri wina wa zachuma, dzina lake Michael Wagner, ananena kuti mfundo imeneyi ndi yabwino kuitsatira. Polimbikitsa achinyamata kuti aphunzire kusunga ndalama, iye analemba m’buku lake kuti: “Munthu ukachitira ena zabwino, anthu enanso amakuchitira zabwino zambirimbiri, komanso chosangalatsa n’chakuti umamva bwino kwambiri mumtima.”
Baibulo limanena kuti kupatsa kumabweretsa chimwemwe. Monga mmene tafotokozera kale, m’Baibulo muli mfundo zimene zingakuthandizeni kugwiritsa ntchito ndalama mwanzeru. Tiyeni tione mfundo zina 7 zothandiza.
[Mawu a M’munsi]
Mungagwiritse ntchito ndalama zanu pogulira ena mphatso, kapena pocherezera alendo. Mwachitsanzo, mungagule zakudya zoti muphikire achibale anu komanso anzanu.
^ ***g 9/11 mas. 8-9 Mfundo 7 Zothandiza Kwambiri***
Mfundo 7 Zothandiza Kwambiri
MFUNDO zotsatirazi zimapezeka m’Baibulo, lomwe ndi buku lakale kwambiri lokhala ndi mfundo zothandiza. Taonani mmene mfundo zimenezi zingakuthandizireni kugwiritsa ntchito ndalama zanu mwanzeru.
1. “Munthu wokonda siliva sakhutira ndi siliva, ndipo wokonda chuma sakhutira ndi phindu limene amapeza.” (Mlaliki 5:10) Mawuwa analembedwa ndi mfumu Solomo ya ku Isiraeli. Iye sanali munthu wansanje kapena wosauka. Solomo anali munthu wolemera kwambiri. Choncho, iye analemba zinthu zimene zimachitikadi, osati zongolota. Anthu enanso olemera kwambiri masiku ano anenapo mawu ofanana ndi a mfumu Solomo amenewa.
2. “Pokhala ndi chakudya, zovala ndi pogona, tikhale okhutira ndi zinthu zimenezi. Komabe, anthu ofunitsitsa kulemera, amagwera m’mayesero ndi mumsampha.” (1 Timoteyo 6:8, 9) Mawu amenewa analembedwa ndi mtumwi Paulo, yemwe anasiya ntchito yake yapamwamba n’kukhala wotsatira wa Yesu Khristu. Mosiyana ndi atsogoleri a zipembedzo zambiri masiku ano, Paulo sankafuna ngakhale pang’ono kudyera masuku pamutu anthu amene ankawaphunzitsa kapena anzake. Iye ananena ndi mtima wonse kuti: “Sindinasirire mwa nsanje siliva, golide kapena chovala cha munthu. Inunso mukudziwa bwino kuti manja awa anagwira ntchito kuti ndipeze zosowa zanga ndi za amene ali nane.”—Machitidwe 20:33, 34.
3. “Ndani wa inu amene akafuna kumanga nsanja sayamba wakhala pansi ndi kuwerengera ndalama zimene adzawononge, kuti aone ngati ali ndi ndalama zokwanira kumalizira nsanjayo?” (Luka 14:28) Fanizo limene Yesu ananenali lingatithandize kwambiri kuti tisamawononge ndalama. Pogula zinthu pa ngongole, tiyenera kupewa kuchita zinthu mopupuluma. Tiyenera kuona ngati tikufunikiradi zinthuzo komanso ngati tili ndi ndalama zokwanira.
4. “Wobwereka amakhala kapolo wa wobwereketsayo.” (Miyambo 22:7) Vuto la zachuma lomwe linachitika padziko lonse, likusonyeza kuti kugula zinthu pa ngongole n’kosathandiza. Michael Wagner analemba m’buku lake lija kuti: “Masiku ano si zachilendo kuona munthu akukhala ndi ngongole za ndalama zoposa madola 9,000, zomwe nthawi zambiri amazitenga kudzera pa makadi ogulira zinthu okwana anayi kapena kuposa.”—Your Money, Day One.
5. “Munthu woipa amakongola zinthu za ena koma osabweza, koma wolungama amakomera mtima ena ndipo amapereka mphatso.” (Salimo 37:21) Anthu ena akabwereka ndalama sabweza. Koma anthu amene amaona kuti ubwenzi wawo ndi Mulungu ndi wofunika kwambiri amaonetsetsa kuti abweza ngongole zawo zonse, ngati n’zotheka, komanso amakhala ndi mtima wopatsa.
6. “Ndinali mwana, ndipo tsopano ndakula, koma sindinaonepo munthu aliyense wolungama atasiyidwa, kapena ana ake akupemphapempha chakudya.” (Salimo 37:25) Mawu amenewa analembedwa ndi Davide, yemwe anachitiridwapo zinthu zopanda chilungamo pa moyo wake. Kwa zaka zambiri, iye ankakhala mothawathawa chifukwa choopa kuphedwa, moti nthawi zina ankakhala kuphanga, kapena kukabisala m’dziko lachilendo. Koma kenako anadzakhala mfumu ya Aisiraeli. Nthawi yonse imene anakhala ndi moyo, Davide anaona Mulungu akumusamalira. Choncho mawu amene ananena pamwambawa ndi oona.
7. “Kupatsa kumabweretsa chimwemwe chochuluka kuposa kulandira.” (Machitidwe 20:35) Mawu amenewa ananenedwa ndi Yesu Khristu. “Chifukwa cha chimwemwe chimene anamuikira patsogolo pake,” Yesu ali padziko lapansi ankakonda kutumikira anthu ena. Panopa iye ali ndi moyo wauzimu kumwamba, kudzanja lamanja la “Mulungu wachimwemwe,” Yehova.—Aheberi 12:2; 1 Timoteyo 1:11.
Palibenso chinthu china chofunika kwambiri chimene tingachite pa moyo wathu kuposa kutsatira chitsanzo cha Yesu chochita zonse zimene tingathe kuti tithandize anthu ena. Mwina nanunso mwaona kuti ndi nzeru kusunga ndalama kuti muzithanso kuthandizira ena, kusiyana ndi kuwononga ndalamazo mwachisawawa.
^ (Gen. 37:18-35) Iwo anamuonera patali akubwera, ndipo asanafike pafupi anayamba kupangana chiwembu choti amuphe. 19 Chotero anauzana kuti: “Tamuonani wolota uja. Uyo akubwera apoyo! 20 Tiyeni timuphe, timuponye m’chitsime chopanda madzi, ndipo tikanene kuti chilombo cholusa chamudya. Tidzaone kuti chidzachitike n’chiyani ndi maloto ake aja.” 21 Rubeni atamva zimenezo anayesa kum’landitsa kwa iwo. Iye anati: “Ayi, tisachite kuwononga moyo wake.” 22 Ndipo anapitiriza kuwauza kuti: “Musakhetse magazi ayi. Muponyeni m’chitsime chopanda madzichi kutchire kuno, musamuvulaze.” Cholinga chake chinali chakuti amupulumutse kwa iwo ndi kum’bwezera kwa bambo ake. 23 Choncho Yosefe atangofika kwa abale akewo, anamuvula mkanjo wake wamizeremizere uja, womwe anavala. 24 Atatero, anamutenga n’kukamuponya m’chitsimecho. Pa nthawiyo chitsimecho chinali chopanda madzi. 25 Ndiyeno anakhala pansi kuti adye chakudya. Koma pamene anakweza maso, anaona gulu la apaulendo la Aisimaeli. Anali kuchokera ku Giliyadi, ndipo ngamila zawo zinali zitanyamula mafuta onunkhira a labidanamu ndi a basamu, komanso makungwa a utomoni wonunkhira. Apaulendowo anali kupita ku Iguputo. 26 Yuda atawaona, anauza abale ake kuti: “Tipindulapo chiyani tikapha m’bale wathu ndi kubisa imfa yake? 27 Tiyeni timugulitse kwa Aisimaeliwa, tisam’pweteke ayi. Ndipotu ndi m’bale wathu ameneyu, magazi athu enieni.” Atamva mawuwa, iwo anamvera m’bale wawoyo. 28 Tsopano amuna amalonda achimidiyani aja anali kudutsa mumsewu. Pamenepo abale a Yosefe anamutulutsa m’chitsimemo n’kumugulitsa kwa Aisimaeliwo. Anamugulitsa ndalama zasiliva 20, ndipo iwo anapita naye ku Iguputo. 29 Pambuyo pake, Rubeni anabwerera kuchitsime kuja, koma anakapeza kuti Yosefe mulibe m’chitsimemo. Ataona choncho, anang’amba zovala zake. 30 Atabwerera kwa abale ake aja, anafuula kuti: “Mwana ujatu kulibe! Kalanga ine, ndilowera kuti ine?” 31 Tsopano iwo anatenga mkanjo wa Yosefe uja, n’kupha mbuzi yamphongo, n’kuviika mkanjowo mobwerezabwereza m’magazi a mbuziyo. 32 Kenako, iwo anatumiza mkanjo wamizeremizere uja kwa bambo awo. Atafika nawo anati: “Tapeza mkanjo uwu. Chonde, uonetsetseni kuti muone ngati uli mkanjo wa mwana wanu kapena ayi.” 33 Bambo awo anauyang’anitsitsa mkanjowo. Ndiyeno anafuula kuti: “Kalanga ine! Mkanjowu ndi wa mwana wanga! Chilombo cholusa chamudya basi mwana wanga. Wakhadzulidwa ndithu mwana wanga Yosefe!” 34 Pamenepo Yakobo anang’amba zovala zake, n’kuvala chiguduli m’chiuno mwake, ndipo anamulira mwana wake masiku ambiri. 35 Ana ake onse aamuna ndi aakazi anali kupita kukam’tonthoza, koma iye anali kukana kutonthozedwa. Anali kunena kuti: “Ayi! Ndidzalira mpaka kutsikira ku Manda kumene kuli mwana wanga.” Ndipo bambo akewo anapitiriza kumulira.